text:
丙型肝炎
丙型肝炎(粵讀:bing² jing⁴ gon¹ jim⁴,簡稱:丙肝,英文:Hepatitis C)係一種由C型肝炎病毒(hepatitis C virus)所引起嘅病毒性肝炎,嚴重時會導致肝癌[1].
病原體[編輯]
丙型肝炎病毒簡稱為HCV,喺病毒分類上屬於正鏈RNA病毒,早期被認為係造成非A非B病毒型肝炎(non-A, non-B viral hepatitis)嘅主要致病因子之一.於1978年被發現,1989年通過基因技術首次獲得基因組序列.佢係一種45納米大,有外殼,單鏈核糖核酸嘅病毒,屬於黃病毒科中嘅肝炎病毒屬.根據1994年新建立嘅分類系統,HCV可分成六種唔同嘅屬型(Genotype)同30種亞型(subtype).喺歐美同日本主要係第一型為主,第二型以日本,中國居多,第三型喺泰國,新加坡,同部份嘅印度較常見,喺埃及,中東同非洲中部主要係第四型,而第五型同第六型就喺南非同東南亞常見啲.丙型肝炎淨係會感染人同埋猩猩.
傳播途徑[編輯]
傳播嘅途徑為腸胃道外傳播(parenteral transmission),同B肝類似,而最主要嘅傳播途徑係血液同體液.有施打藥物或者毒品習慣嘅人(如共用針頭)通常係得到C肝嘅高危險群,大約70%嘅感染者都有注射毒品嘅習慣.使用唔乾淨嘅器械紋身或者穿窿亦係危險因素.隨住血液檢測進步,開發中國家而家喺輸血後感染HCV嘅風險經已大大降低咗.另外喺美國嘅一項統計結果顯示,輸血者嘅血液喺通過所有血液檢查之後,感染HCV嘅機率係103000分之一.除咗血液傳染之外,HCV亦可能會經由性行為同埋垂直傳染嚟傳播,喺HCV感染者嘅精液同陰道嘅分泌物入面可以檢測到HCV病毒,目前亦有一啲報告經已顯示性行為係可以傳播HCV嘅.另外HCV垂直傳染(通過母親傳染畀未出世嘅嬰兒)嘅機會亦係非常低,大約佔0%到12%左右.至今為止仍然有高達40%嘅感染者係由於不明原因而感染,所以似乎重有未知嘅傳染途徑存在.
分佈[編輯]
估計目前全世界有1.7億攜帶病毒者或者患病者.
診斷[編輯]
診斷方法係喺唔係由於酗酒導致嘅唔正常嘅肝功能嘅情況下通過蛋白質轉漬法驗證針對丙型肝炎病毒嘅抗體以及通過聚合酶鏈鎖反應驗證病毒嘅核糖核酸.假如只能驗證抗體而喺三個月內持續唔可以驗證病毒,就可以確定病人曾經被感染.目前只有通過活檢嘅方法來確定病況(對肝臟嘅損壞情況).同其它病毒性肝炎唔同嘅係轉氨酶值無法用來判定病況.
疾病進程[編輯]
急性C型肝炎[編輯]
感染之後6到12個禮拜,少部份人會產生急性C型肝炎,其中25%嘅人會出現一啲輕微唔特別嘅症狀,包括鬱悶,食慾唔振,噁心等症狀,有時重會出現比較獨特嘅症狀,例如黃疸,脂肪痢,以及血清中ALT指數嘅升高.剩低75%嘅人,基本上都冇任何症狀嘅出現,另外感染HCV可能會產生急性猛爆性肝炎,但係機率係非常低嘅.
慢性C型肝炎[編輯]
大多數感染HCV嘅人通常會轉變成慢性肝病,除非到咗末期,慢性C型肝炎通常係冇任何症狀嘅,ALT嘅指數亦通常係正常或只有輕微嘅升高,不過大多數嘅人肝臟組織經已有異常病變.喺1/4嘅情況下病人喺之後20年嘅病情逐漸惡化,導致肝硬化(hepatic cirrhosis),此外肝細胞癌(hepatocellular carcinoma)嘅可能性提高.
肝外病變[編輯]
感染咗HCV之後除咗會影響肝臟之外,重會引起好多組織同器官嘅病變.最常見嘅病變係混合性冷凝球蛋白血症(essential mixed cryoglobulinemia),佢會同時出現紫斑症,虛弱,關節疼痛呢三種典型症狀.其它常出現嘅病變重有非何杰金氏淋巴瘤(non-Hodgkin's b-cell lymphoma)以及膜性增生性腎絲球腎炎(membranoproliferative glomerulonephritis).出現喺皮膚上嘅病變係遲發性皮膚紫質症(porphyria cutanea tarda),典型皮膚症狀係皮膚易脆,而且喺日光曝曬部位,例如面,四肢,手背易有水泡,紅斑產生.
治療[編輯]
目前(2004年)嘅治療方法係持續24至48週對病人混合使用PEGa干擾素同抗病毒藥利巴韋林(Ribavirin).根據病人病毒屬型嘅唔同,治愈率係喺50%至80%之間.但係干擾素療法有好多副作用,尤其係對病人嘅心理有不良影響,可能會產生暴躁,憂鬱同恐懼等嘅心理狀態.影響治愈率嘅因素除咗病毒屬型之外,重有病人嘅年齡,性別,體重,病毒載量,患病時間同病毒對肝臟產生咗嘅破壞程度.
預防[編輯]
到而家都冇有效針對丙型肝炎嘅免疫,唯一嘅預防措施係防止血液接觸.目前亦冇疫苗或者預防性治療,不過如果病毒喺被感染後半年內能夠被發現嘅話,一次24周長嘅干擾素療法可以喺90%嘅情況下喺疾病進入慢性前醫好丙型肝炎.


c: text/html

text:
揮別過往用嘅3.5磁片,CD儲存嘅時代,取代而之嘅喺USB手指,呢個體積細,方便攜帶嘅資料儲存產品幾乎成為每個人用嚟save低資料嘅普遍行為.
根據東網財金網嘅報導指出,作為全球USB手指生產集中營嘅中國,各式各樣USB手指,從中國製嘅到外國入口貨都應有盡有,例如中國華北賣嘅USB手指接近幾百款,中國產嘅十蚊八蚊人仔都有交易,而入口貨由幾十蚊到百幾蚊人仔更喺花多眼亂,其實呢D都喺中國生產.但喺,今時唔同往日,第三方數據機構中國閃存市場高級分析師胡斯楊表示,而家中國USB手指市場嘅機會確實唔大.更加有業內人士認為,從而家嚟睇,USB手指已經成為禮品公司嘅主打贈品啦.
而另一個令USB手指走向禮品市場嘅原因,喺雲端硬碟嘅快速發展,好多資料儲存唔需要硬體就可以做線上儲存,再嚟而家每個人人手一部手機嘅儲存空間都好大,推出嘅資料儲存同保留功能嘅App,就可以直接互傳文件,咁仲洗要USB手指?
如果話USB手指嘅需求要到完全消失目前仲喺無咩可能,根據香港資訊科技商會榮譽會長方寶僑表示,以前因為電腦冇有CD機仲要另外買,相比CD,USB手指嘅用途依然喺有.而家手提電腦用USB手指依然好方便.而禮品公司包裝成小禮物送禮亦有一定嘅需求,主要特色喺USB手指可以訂製唔同造型,仲可以印製任何想要嘅LOGO或者品牌.符合而家一般公司禮品同埋活動贈品嘅需求.
或者因為喺雲端硬碟嘅新科技浪潮下,部分使用者可能認為USB手指唔再重要,但俗話話:「需求喺邊,機會就喺邊.」禮品市場嘅大量需求向著USB手指say hello!針對訂製造型USB手指嘅特色落手,仲可以專門印製圖樣等等,勢必可以吸引唔少有禮物贈品需求嘅公司或者品牌商.訂製USB手指禮品公司嘅你哋仲等D咩?快D諗諗跟著落嚟要做D咩造型USB手指啦!

robotstxt: allowed

filter: keep


text:
關心你身邊嘅人
有留意相關報道嘅你都應該會知道其實自從舊年六月開始,由反送中運動入面我哋見到現實制度汙腐嘅程度,好多人擔心香港嘅前途,自身嘅安危,今日唔知聽日事,身邊嘅朋友可能會無啦啦俾人拉,間屋可能會無啦啦俾人燒咗,而面對日益收窄嘅「言論自由」,你自己都隨時會俾人拉,更莫講係話嗰啲龍門任佢搬嘅法例,明明話咗係合法嘅嘢都可以無啦啦衝出嚟話唔合法跟住走去亂咁拉人,其實都真係人人自危,而正因為呢啲不明朗嘅情況,其實香港已經講緊有講緊成三分一嘅人口有出現PTSD(創傷後壓力症候群)嘅症狀啦,亦有超過一成嘅人有出現depression嘅症狀1,正因為咁,如果大家情況許可嘅話,都盡量關心一下身邊嘅人.
其實我自己都算係一個情緒病嘅患者啦,雖然唔係咁貼切,但我大概都好明白depression患者嘅感受嘅.其實我認為其實情緒病嘅患者某程度上需要嘅其實可能係好單純嘅陪伴就已經好足夠.當然如果未真係咁困擾吧時候佢哋自己係會求助,但當去到令到個患者好困擾嘅時候,往往都唔會再主動尋求協助,甚至會抗拒外界嘅協助,去到嗰啲時間都可能已經太遲.所以趁有機會,就關懷下身邊嘅人啦,相信無論係邊一個都好,一生中總會有啲日子會有情緒支援嘅需要,人生無常,你永遠都唔知道下一刻會發生啲乜嘢嘅事,呢一刻唔伸出援手嘅話,你都唔會知下一刻仲有冇咁嘅機會.
當然對住啲三唔識七嘅你唔會去關心佢哋,又或者係有啲人你唔會想關心佢哋啦,咁嗰啲人咪好似我咁自己一個面對呢啲壓力囉.
睇到一條YouTube片講壓力,有感而發.
最近嘅日子對於每一個香港人嚟講都係好難捱,一定要撐住,先能夠見到成功嘅一日.雖然我就未必有咁嘅福氣.


text:
一個專業嘅保險Agent對於你嘅保單係非常緊要.點解咁講?因為小至保單服務大至Claim錢(理賠),我地都會係通過Agent去做會比較方便,更重要嘅係,佢地Claim錢嘅程序及手續一定會比我地更清楚,加上佢地知道點樣去Claim會令個Case更Smooth(Claim錢攻略),所以有乜事都係應該揾返Agent會比較好. 從揾醫生到出院,一個專業嘅Agent會跟足你.咁一個專業嘅Agent仲會有咩要素呢?
專業Agent有嘅要素
- 聆聽及了解你嘅需要,清楚明白你擔心同埋潛在嘅問題/風險 – 我地買保險,無非都係怕有咩事起上黎會對家人或經濟做成影響.所以Agent係必需了解我地擔心啲乜,同埋我地自己都唔知嘅潛在風險.
- 識得真正嘅財務策劃,真正為你去諗,幫你訂立一個完善嘅個人風險管理(點解要大家可以參考我地完善嘅個人風險管理 )- 唔會係為左Sell你買單或買高佣嘅保單,而係幫你係能力範圍許可下,儘可能訂制一份完全切合你需要嘅保單,以解決我地擔心嘅問題.
- 專業並細心地講解保障嘅範圍同內容 – 有好多時我地為左幫下朋友而幫佢買單,俗稱「膞頭單」,又或係我地唔識啲Terms覺得好麻煩而是但簽左啲保單,有咩事起上黎出現損失嘅都只係自己.其實講解保單嘅時候,一個專業嘅Agent更應該以細心淺白易明嘅方式去同你講解.點解要咁?因為到時賠唔到嘅時候連朋友都冇得做.更什係客人亦會出現損失,所以絕對唔好因為覺得麻煩而省略左啲細節(魔鬼在細節).
- 為你處理你保單所有嘅問題,包括Claim錢同搞保單服務 – 開頭都講左,保單上嘅一切服務都應該係通過Agent去搞,佢地就係顧客同保險公司嘅橋樑.加上自己搞好多時都唔係太搞得掂,始終唔係專業.既然有Agent跟,點解唔揾返佢搞?一個專業嘅Agent係會願意幫你去處理呢啲問題,因為佢地明白佢地係專業,處理保單問題亦係佢地嘅職責.
- Agent除左幫我地去處理保單上嘅問題,有啲Agent更會幫我地處理更多.舉例:每個人到現時為止,未必都會面對過有身邊嘅人離世,但係好遺憾,我地都會有機會去面對呢啲事.當發生呢件事嘅時候,係我地徬徨之際,Agent可以比到好多意見比我地.當中包括整個流程,專業意見,因為始終Agent面對呢啲情況會比我地多.
當然以上只不過係謹供參考,專業嘅Agent每個人定義都唔同但係最起碼要有責任心,專業操守同專業知識,唔係一Sell完張單就唔見左人.一定要揾到一個係有事嘅時候幫到你嘅.
但係係眾多Agent入邊又點樣知道呢個Agent好唔好?個個係Sell單嘅時候都會講到乜都得,但之後要揾人就難過登天.要揾專業Agent記得係我地平台睇下Agent嘅Comment同Rating或者對你自己嘅Agent(如有註冊)作出評分/評語,InMAP會嚴密監控和驗證平台上的專業顧問.我地希望透過InMAP令大家更易去揾到專業嘅Agent,係出去見佢地之前大家已經會對佢有一定嘅認識.評語對於Agent們亦十分重要.因為他們可以通過評語知道自身進步的空間,令自己變得更專業.
#好Agent
#Agent嘅重要性
#揾Agent
#InMAP
我地InMAP平台上線啦.另外,大家可以Subscribe我地Newsletter或者我地嘅Social Media,咁我地一有消息你地都會即刻知道.


text:
HKKK夏日日綜藝韓國偶像特輯: 韓式綜藝遊戲派對
日日睇韓國偶像劇同綜藝韓國偶像oppa們大玩遊戲好似好過癮, 不過淨係睇, 無得玩, 又有啲悶…不如約埋一大班K-Pop粉絲一齊開個韓式綜藝遊戲派對啦 !
今次HKKK 邀請到香港K-Pop舞團SNDHK嘅6位成員一齊玩韓國人MT必玩,經常出現喺韓國偶像綜藝節目嘅水果遊戲 !
想知佢哋究竟邊個被綜藝神眷顧, 又有邊個係老鼠屎, 唔講咁多啦, click入嚟睇啦 !
講到水果遊戲, 相信唔少熟悉K-Pop粉絲們第一下就會諗起新西遊記.無錯啦, 大勢韓國偶像宋閔浩,P.O.,安宰賢,姜虎東等人都曾經喺節目都玩過, 而且仲大放笑彈, 擦出唔少火花 !
Image by. tvN
想跟住佢哋一齊玩, 又唔知點玩嘅朋友, 就要睇吓水果遊戲嘅規則先啦 ! 準備好未 ? 大家一齊拍著拍子, 練習吓啦 !

1.每人自訂一個水果稱號
Image by. tvN
2. 做8拍動作然後喺最後兩拍攻擊
Image by. tvN
3.跟據進攻數字進行防守
Image by. tvN
4.然後進行攻擊
Image by. tvN
5. 防守及攻擊交替進行, 直至其中一人出錯
仲未識玩 ? 唔緊要 ! 睇埋呢段片就識㗎啦 .
Video by. tvN 신서유기

身為玩遍天下小遊戲嘅小編, 面對呢個複雜嘅節奏遊戲, 除咗拍子感本身要強之外, 仲有兩個小秘訣教吓大家, 等韓迷粉絲可以玩到同韓國偶像oppa們一樣咁勁 !
秘訣(1) 重覆重覆又重覆
當去聚會好多人一齊玩果時, 難免會唔記得其他人嘅水果代號, 但係遊戲又無得停, 要一直拍拍子.
如果到你做攻擊者嘅時候, 仲係未記得其他人嘅水果名點好呢 ?
Image by tvN
有一個方法可以爭取到更多時間 !
就係不停重覆攻擊自己 !
當自己喺攻擊同防守嘅時候諗其他人嘅名, 諗到嘅時候就攻擊第二個人.
呢個秘訣好啱初學者用, 但係攻擊自己嘅時候, 記得唔好太複雜呀, 唔係好容易令自己輸㗎 !
秘訣(2) 視線掩眼法
視線掩眼法, 意思就係當自己做攻擊者時, 望著非攻擊對象, 從而令人產生錯覺.
舉個例, 你要攻擊草莓玩家, 但講出攻擊嘅水果名字時, 望著蘋果玩象, 令蘋果玩家以為自己被攻擊而出錯.
Image by Fox Taiwan
呢一招係被視為水果遊戲老手必用絕招, 新手千其唔好試呀, 唔係就會令自己都好混淆 !
參考影片 :
video by Fox Taiwan
睇完兩個秘訣之後, 信心係咪翻晒嚟呢 ? 粉絲們仲等咩呀, 約埋一大班朋友跟著韓國偶像綜藝節目玩大熱嘅水果遊戲啦 !

Stunning Dance HK,又名SNDHK 是香港Kpop Cover Dance Team.自2014成立以來,一直努力製作Kpop Cover Dance 影片作品,透過YouTube分享對Kpop Dance的喜愛及熱誠.SNDHK 已經在YouTube 上有超過150條cover dance影片,並累積超過650萬點擊率.


text:
皮秒激光去斑賣點及功效?
皮秒激光去斑傳統激光嘅速度更快,以震碎色素再經新陳代謝排走,有別於傳統激光用熱效應來整散色素再排走,所以療程效果同次數都比傳統激光來得快,狠,準!仲要大大減低因熱效應造成嘅反黑風險.
而755波段有咩特別?
755波段本身係激光脫毛使用的波長,而呢個波段簡單嚟講係可以深入表層同荷爾蒙斑之間(1064波段)嘅難搞位置,加上755波段對黑色素好活躍,所以對表層斑或再下落少少位置非常有效.
打燈陶瓷肌賣點及功效?
打燈陶瓷肌=肌底防曬嘅意思係可以幫肌膚底層打多層防曬,除咗平時搽防曬外,肌底都可以就住入面兩大元素「白藜蘆醇+益生菌」嚟抵抗UV,好似肌底防曬遮,抵抗紫外線侵害,抵制黑色素出現,仲可以加強皮膚抵抗力添!加上其他成份褪黑素,檸檬酸都有抗日光性老化同美白淡斑嘅功效,所以打燈陶瓷肌係一把好勁嘅肌底防曬遮!
兩種療程配合有咩好?
用咗皮秒激光去斑後,最重要有兩件事,第一係加快新陳代謝排走色素粉塵,第二係防禦令黑色素唔好過於活躍,令d斑斑再出番嚟,肌底防曬就係好幫手,加上除咗防UV,仲可以去除老舊角質,防毛孔閉塞,促進角質代謝率,令真皮膚玻尿酸含量提高,吸水鎖水能力提升,種種功效可以令去斑效果更好!
限時優惠價$688/皮秒打燈陶瓷肌(皮秒去斑或去印)
可以右下角chatbox 諮詢及預約,或到以下連接直接登記
>>>>


text:
本來無諗過要睇開幕禮, 諗住都係悶.
不過大家都講到好似非睇不可. 攪到我都心動想睇. 一早聽到有d 公司可以早放睇開幕. 今朝望咗好耐, 終於等到老闆出e-mail 可以5點放.
不過之前無諗住睇, 今日約咗要跟 Beauty 媽 補返 set 頭返最後一堂. 我都係無機會睇 (alt)
今日要等 Model, 我唔想行街, 又買咗本雜誌坐係尖東噴水池邊睇. 估唔到夏天坐係噴水池邊都可以幾舒服.
我地好早之前就係天橋上見到Sugar Dessert House既廣告, 好似好吸引. 不過返學攪到遲, 人又攰, 次次都無機會去. 難得今日星期五, 可以去享用下. 今日難得尖沙咀唔多人啊~
好彩離開前問咗Beauty媽同同學既意見, 難得過海, 我地好多嘢都想試.
其實食呢d 係開心多過好味, 第一啖係好好味, 食多咗都係一般. 如果多 d 人 share 來食 相信會更enjoy
我地都係太貪心啦. 樣樣都想試. 外賣返去咪有得食
又係同學推介 - 椰皇湯圓 (熱).
不過返到屋企, 細路居然唔舒服瞓咗. 結果係好飽既情況下, 大部份既甜品都係落咗去我個肚
我仲有機會睇到開幕禮既 ending. 李寧最後點聖火既祥雲怖景好好睇啊. 呢幕傑作真係令中國人感到好驕傲. 遲d要補睇返開幕禮.


text:
13/99月13,下午石硤尾區有聯學人鏈活動.參與學校包括,黃棣珊紀念中學,廠商會中學,東華三院張明添中學,路德會協同中學.當中有學生同舊生參與,人鏈由大坑西街,沿南昌街去到歌和老街.活動期間,他們大叫「支持警方執法!~~~~~講笑咋!」
因為有認識嘅小朋友被捕,而嗰啲小朋友本身都係情緒病患者,其中一個仲要有白咭嘅,咁係呢個情況下我就搵那個counselor嘅朋友,因為佢係呢段期間都接過不少發夢嘅小朋友,所以就請教一下佢啦~其實每次同佢傾電話,我都好似被輔導完咁,就算你係佢朋友佢用朋友mode同你傾,你都覺得思緒好似梳理咗咁,好清晰自己思考方向,有種好實在嘅感覺.
唔傾尤自何,大家都面對一個問題,都係有個朋友原本好有同理心,以前會好鍾意同佢講嘢,突然係呢段期間對方講嘅嘢好唔在地,覺得班小朋友要冷靜,指責佢地破壞,對班年輕人做嘅嘢反感,令我地變到好唔想同佢地講嘢.因為做counselor呢位朋友係我之前做有關精神健康嘅義工認識嘅,咁我地都比較著重同理心呢方面,而同理心呢樣嘢先要去搵返啲前因先會知點樣演變到現在嘅心理.所以我同佢都好明白出面打緊仗班小朋友(唔好話唔係呀),由佢地當初點樣死守捱打,敵方點樣無道德底線咁殘害佢地,真係會接受到佢地現在對敵方收起一下個良心,對敵方重設條道德線,先好好保護自己,甚至攻擊返佢地,令對方唔敢再敵視,甚至驚返佢地,佢地先可以係比較安全嘅位置.
係六月開始,起碼頭兩個月嘅捱打時期,啲離晒地嘅道德高線放係佢地道,真係公平咩?因為俾黑社會斬斷手筋腳筋嘅唔係你或你身邊嘅人?因為爆眼只係鏡頭下見到,自己未感受過?因為入過新屋嶺嘅經歷只係靠聲音及文字形容所以你感受唔到嗰種恐怖?又或者入咗新屋嶺幾十個被打到骨折捱好多個鐘先可以入院無聲無畫所以理解唔到嗰種痛?我係一個見到人地傷口都會覺得痛嘅敏感人,打到呢道都打唔到落去,齋用文字形容都感受到嗰種不人道嘅折磨.班黑社會,福建幫同黑警真係無人性,我恨不得佢地無一個平安咁過餘生,法律制裁唔到佢地,絕對接受年輕人用任何手法,自私一點,令對方知道承擔嘅成本係咩.
你會話我偏私去年輕人道,呢個當然,由六月開始整個流程都有追嘅,你睇到一個個大有將來,健健康康嘅大好少年,只係追求民主同公義啫,無私咁為咗我地寫上遺書走上前線又一大堆小朋友因前線續個被捕,而補上位嘅越嚟越多同細個.我地哩啲貪生怕死嘅無膽匪類,點可以唔去撐佢地?你睇警察點撐自己人,你睇藍絲點盲撐,喂!真正幫我地嘅係班年輕人,香港嘅將來你都有份㗎,你唔係認為行過下安全性高嘅贖罪遊行就係有做嘢呀?真正做嘢嘅,就當佢地家人咁,就算有做錯,面對外界都死撐佢地,有咩唔啱等時情過咗先啦.更何況前因積埋咁多傷痛,佢地依家嘅還擊,對比之下,敵方係大學級數,我地班小朋友只不過係剛升中嘅F.1仔咋!剪咗條道德線,重新審視自己,面對公義你嘅道德真係公平咩?


text:
(Freshman埋嚟睇)OCamp必做的4件事
入大學一定唔可以錯過迎新營(OCamp),除咗可以快啲了解到學校文化,仲可以係短短幾日就識到唔同嘅同學,甚至係未來4年嘅「戰友」.作為Freshman相信大家對OCamp有好多好奇同問題,小編就同大家介紹4個OCamp必做嘅事!
Dem Beat
相信大家都一定有睇過港大何東嘅Dem Beat,Dem Beat係大學嘅活動係一件好常見嘅事,穿着代表學會或學院T-shirt,然後一字排開,一邊用腳大力踩地,用手配合打拍子,另一邊大聲叫口號,目的係希望建立隊員認同感和團結精神.係O Camp入面除左莊會 Dem Beat之外,組爸媽都會同組仔女一齊諗組嘅口號同動作.
City Hunt
大家有冇係街見過一大班大學生著住唔同顏色衫係街做啲奇奇怪怪嘅行為?其實佢哋就係做緊City Hunt嘅任務,雖然係路人眼中係好古怪唔知做緊乜,不過作為大學生難得有一班人一齊行動,咁青春同熱血,就唔好怕羞,Enjoy咁做任務啦!
營火晚會 (Camp Fire)
OCamp最火熱最熱血就一定係Camp Fire嘅環節,一班人圍住營火唱歌跳舞真係好青春,而且之後都好少有機會可以一大班人圍埋一齊.所以,唔少人期待 Camp Fire 嘅moment.
營花營草
選 營花營草 嘅環節係OCamp中不可缺少嘅環節,不過唔好以為營花係女仔,營草就男仔呀~OCamp入面嘅營花通常由男仔擔任,而營草則由女仔擔任.
- 同學仔只要係早上申請,最快可以係下午就拎到錢
- 同學仔文件交齊,98%機會申請獲批
- 提早還款唔會收同學仔任何手續費或罰息
- 整個申請到還款過程 uFinance 不會收取同學任何手續費
唔少同學都會有財務需要,例如交學費,交卡數,Hall Fee, Exchange等,uFinance 為學生提供現時市場上最簡易申請低息學生貸款滿足你嘅財務需要,讓你可以擁有一個無壓力而又充實嘅校園生活.


text:
安全套最重要嘅作用就係避孕和防止性病傳播.所以如果唔正確使用安全套,除咗會大大增加懷孕機率之外,仲會有機會感染性病!所以曳曳嘅時候一定要戴好套套呀!
戴套套聽落好似好簡單,不過其實原來仲有好多人唔識點戴安全套?!今日小編就特別整理咗安全套嘅使用教學,希望幫到各位巴打啦!
(一)檢查安全套有冇過期,破損
首先,打開安全套用之前記得要睇清楚安全套嘅使用期限呀,一般安全套嘅保質期係由生產日期起計約3至5年.而一般安全套過咗保質期就可能因為潤滑液已揮發而令到表面乾燥,會有破裂穿洞嘅情況因而失去原本嘅功用.
除此以外,都要睇清楚套套嘅包裝有冇損壞或破裂嘅跡象.大家都常常會將安全套放入係銀包或者褲袋,但其實咁樣好大機會令安全套同銀包褲袋不停磨擦然後破損,所以大家都儘量唔好將安全套放係銀包褲袋呢啲容易磨擦嘅地方啦.
(二)打開包裝要小心
其實好多人因為心急得制,會好大力咁撕,用牙咬開安全套,其實咁樣好容易就唔小心整穿安全套!而正確打開安全套應該係要慢慢沿住邊角位撕開包裝,再用手指小心拎出套套,記得拎出黎嘅過程都小心唔好用指甲刮到,整穿咗就冇用㗎啦.
(三)分清楚正反面,安全套頂端要擠出空氣
安全套嘅外包裝一般都會印上正反面,打開安全套後要將正面嗰邊套係JJ度,如果唔小心套錯咗反面嘅話,唔好怕浪費,要換過一個新㗎啦,因為反面掂到JJ嗰陣,有機會帶有精子嘅液體(即尿道球腺液),而再用正面戴返上去再曳曳嗰陣,精子就會隨之入埋陰道,變相亦有懷孕風險.
另外,套落JJ前要先擠壓安全套頂端嘅空氣囊,令到頂瑞可以有儲存精液嘅位置,而套落JJ底時,要用手指小心將安全套捲起嘅位置展開.
(四)結束後Check清楚安全套有冇破裂先好掉落垃圾桶
射精後要儘快將仲係勃起狀態嘅JJ抽出,以免JJ軟咗之後精液有機會從套套流出至陰道.
抽出安全套後,將套套嘅頂端打結,再檢查安全套有冇破損,如果冇破損先好將安全套掉落垃圾桶度.
戴安全套嘅最佳時機係幾時?
提提大家,有啲人都以為射精前先至要戴套.但其實戴套嘅最佳時機係插入前,因為前戲嗰陣,JJ興奮時都會分泌液體(即尿道球腺液)出黎,而佢裏內亦會藏有少量精子,插入之後同射精之前先至嚟戴,某程度上就大大減低咗安全套避孕同防止感染性病嘅功能性.
推薦閱讀:(安全套比較)杜蕾斯,岡本,相模,JEX,SKYN邊款安全套好用啲?安全套品牌大比拼!
想搵 19-Toys濕鳩玩具優惠碼?
佬假期專屬Promote Code:
loholiday50
凡購買任何產品滿$380即全單減$50!
傳送門👉🏻 19Toys 濕鳩玩具
資訊來自 19 toys 濕鳩玩具


text:
Wikipedia:介紹
維基百科全書係本內容開放嘅百科全書.佢嘅目標就係收納人類所有領域嘅知識.粵語維基百科響2006年3月25號開始運作,而家已經有十二萬八千六十篇文,而且重唔停噉增加添.維基百科嘅內容可以俾人複製,修改同埋再發佈,只要新嘅版本都同樣跟住我哋嘅許可,並且寫明係嚟自維基百科就得喇.維基百科上嘅文章由始至終都係保持自由.希望維基百科能夠幫到你.介紹維基百科畀你啲朋友啦!
重有,維基百科全書亦係一本用萬國語言寫成嘅百科全書.英文維基百科響2001年1月開始,到2018年9月已經有超過 5,714,000 篇文章.維基百科全書重有其他唔同國家嘅語言版本,若果你需要用其他語言嘅文本,請去首頁下面搵吓.
維基百科用WikiWiki技術,任何人都可以編輯,而全部修改都紀錄晒.粵語維基百科嘅內容由呢個網站嘅所有人一齊寫,我哋相信佢將會響大家嘅無私奉獻下繼續完善.歡迎你一齊參與撰寫維基百科全書嘅工作,自由噉體會寫嘢嘅樂趣,同大家分享你獨到嘅知識同埋經驗.
呢篇文簡介點用同編粵語維基百科;請撳啲藍字嚟睇詳細內容.如果想睇更詳細嘅內容就請去Help同社區大堂.若果有問題嘅就可以去城市論壇搵人幫手.


text:
DSE Geog FAQs 常見問題 | 點操卷?可以放棄幾多課?讀一個elective就夠?
1⃣ 每part拎幾多分先可以拎到某個level? 呢條問題真係好多好多人問...但我想講我都畀唔倒一個答案大家😂 個問題係就算我同你講 e.g. 要啱15條MC, 咁你係咪真係控制你考試嘅時候啱咁多條?與其去諗你每part要攞幾多分,不如諗吓自己邊part可以改善做到最好好過啦.反而,我自己覺得參考番overall個cut-off (可以上DSE00到睇) 會實際d~ 2⃣ 我應該操past paper by year定by topic? 想知詳細操past paper嘅野睇番呢個系列嘅posts. 回應番條問題,其實無論你係F4/5/6,都應該優先做by-topic嘅past paper! 點解? 對於F4/5黎講,d topics都未學曬,根本就做唔到by-year嘅past paper.而F6都需要清concepts,尤其是for教得比較遲嘅課題/之前一路都冇操開嘅課題.By-year嘅pp應該等到較遲嘅時間先做,目的係為咗睇吓自己時間分配o唔ok. 順帶一提,我自己整合嘅C3 90CE-19DSE By-topic MC做緊giveaway,有興趣嘅可以睇番我上一個post🤪 3⃣ DBQ/ Essay應該揀咩topic黎答? Generally咁講,我會叫大家答phy geog嘅課題 (C1, 2, 5 (一半), 6 (一半), 7),因為phy geog d問題嘅答案比較千篇一律/冇咁大變化,變相你會容易d中marking d字眼.但human geog嘅課題並唔係唔揀得.其實真係好睇嗰年d題目嘅難易度.咁冇理由一條phy geog好難,你都照去答架嘛,做人要識變通架! 4⃣ 可唔可以放棄溫幾課? 睇吓你「放棄」嘅定義係咩.如果要選擇完全放棄某幾課,我絕對唔讚同.MC會考曬所有課題,而入面都有好多伏位,考吓你d concepts清唔清.如果你直頭唔溫,咁d MC點?MC嘅比重都唔輕架,考得好隨時救你一命!至於想半放棄某d課題 (e.g. 好多人唔鐘意嘅C3/4),我覺得最多可以放棄2個課題.半放棄嘅意思係你concepts方面完全掌握到,只係唔去記d essay先會用到嘅例子. 至於electives,我覺得兩課都一定要溫.因為DSE改制之後,dbq 同 essay都可以畀考生揀同一個topic黎答,變相其中一個應該會比另一個難.如果你讀曬兩課,就唔使驚限死自己揀某個課題而失分啦. 5⃣ 老師教得好差/自己對嗰課elective冇興趣,我應唔應該自修? 我嘅答案係唔太建議,原因有幾個.第一,你問吓自己係咪真係夠自律?如果唔夠嘅話,咁你會點?補習?第二,會唔會兼顧唔倒其他科?我諗大家本身嘅workload都唔細,再自修埋,我驚大家會chur死.第三,有d課題只係可能人地覺得簡單,但並唔適用喺你身上.例如E2我聽過唔同人對佢嘅評價,由好好到好差都有,咁如果你讀完先發覺嗰課又唔啱自己,咁咪嘥曬d時間? 不過如果你完全冇以上嘅顧慮+對而家讀緊嘅electives好絕望,你都可以自修嘅💪🏻 只要你自己覺得ok,就ok架啦,相信自己!


text:
近排,郭富城正忙于宣傳自己嘅新電影.傾到電影攝影時,佢坦言喺拍戲時自己因太入戲,仲擔心與角色一樣患絕癥,喺拍完電影之后趕去做身體檢查.郭富城憑借主演嘅新電影《麥路人》角逐金像獎影帝,但呢部戲上畫時間就延遲.
此外,郭富城與導演黃慶勛開直播大傾攝影花絮嘅趣事,喺成部片中,郭富城飾演嘅系監守自盜嘅金融才俊,放監之后就淪落到住快餐店,最后仲患上重病.
郭富城自爆對劇中嘅角色演出投入得滯,到尾都懷疑自己身患絕癥.因為劇中嘅角色需要郭富城煙唔行手,所以佢經常食煙,甚至食到咳唔停,拍完之后,佢自己都覺得好唔舒服以為瀨野.可見郭富城為咗拍好戲真系好博!
喺《麥路人》呢部戲中,藝人鮑起靜飾演郭富城阿媽,兩人合作嘅劇情好感人催淚.喺談到仔乸情嘅時候,郭富城相當有感觸,畀佢回憶返冇幾耐過生阿媽.佢表示,隨著自己年齡增長,都變得越發感性.喺戲中,有好多鏡頭都畀佢感同身受.
系人都知道,郭富城系娛樂圈出咗名孝子,成名后嘅郭富城喺頒獎或者受媒體采訪時都總會提起自己阿媽,更表示冇阿媽嘅教導就冇而家嘅自己.所以,阿媽嘅過身對于佢嚟講無疑系一種沉痛嘅打擊.
講起電影,郭富城仲透露早喺五六年前自己就構思一個電影橋段,仲將古仔寫咗落嚟,準備想圓自己嘅導演夢.佢話自己對于作品嘅要求好高,如果做導演嘅話,某啲場景唔啱,又或者當時狀態唔好嘅話,佢就暫時唔會攝影.佢表示自己身兼導演同演員有時會分心,暫時佢都系接拍唔同嘅角色,沉淀之后,可能會開始嘗試做導演.
喺畀媒體采訪到,呢排喺屋企陪女過生日嗰陣,今次凈系買咗蛋糕喺屋企低調慶祝.近三個月都系喺屋企煮飯食,對此佢好多謝自己嘅外父為其煮飯,佢話自己對于烹飪方面一竅不通,坦言好想挑戰演廚師.


text:
泳裝
泳裝(粵拼:wing6 zong1),又叫游水裝(jau4 seoi2 zong1),水着[註 1],係游水時或喺海灘活動同選美入面着嘅一種裝,特色係又薄又貼身.喺世俗地區,男人興只着游水褲(泳褲)遮屁股罅同下陰及其週圍,女人通常着游水衫(泳衣),除上述數處,重遮埋𢆡頭及其週圍.
發展史[編輯]
游水衫發展史道道都反映咗唔同時期社會(尤其係觀念同文化)嘅演變,亦反映咗社會道德同性觀念嘅地區差異.
16世紀前[編輯]
16世紀前重未有「游水衫」,嗰時啲人去游水都係剝光豬落去嘅.而喺古希臘入面,啲人認為,海就係又天然又simple嘅,所以落海游水唔使著埋衫褲落去.而喺古羅馬,就已經有浴場,搞到阿德拿海附近成日都人山人海.由於游水要剝光啲身,所以喺歐洲嗰邊就有「成日剝光豬」嘅講法.
16世紀[編輯]
到咗中世紀嗰陣,有人用借口嚟唔俾女仔同男仔喺埋一齊游水同沖凉.但係到咗16世紀,「成日剝光豬」嘅講法俾人哋話成鹹濕.結果就有咗游水衫,而最早嘅游水衫,男仔係著住條圍裙落去游水,而女仔係著住件亞麻襯衫嘅.嗰時游水衫係貴族先有.
17~18世紀[編輯]
到咗17世紀,同醫療有關嘅沖涼方式先至畀咗女仔機會去沖涼.但如果女仔想落去沖涼,必須要着埋長袖同埋剝光隻脚嘅出汗衫,重有出面有頂帽嚟撳住成個身嚟沖涼嘅.嗰陣時,佢哋嘅帆布沖涼衫係又硬又大嘅,好似啲牧師專門著嘅衫咁大個袖,而呢種衫可以喺水度整開,搞到人哋睇唔到個身係點.如果啲女仔一出咗水,侍者就會幫佢哋著返啲長嘅瞓覺衫同埋拖鞋,唔畀佢啲濕苙苙嘅衫將成個身剝嗮出嚟.之後,男嘅轎車夫就將沖過涼嘅女仔搬返去屋企再放喺張床度,等啲女仔慢慢噉喺床上面出汗.而喺17世紀60年代嘅英國,游水衫嘅活動開到鬼咁犀利.而嗰時啲男仔重可以喺游水嗰陣剝光嗮,不過返上岸之後就要著返啲衫同褲.
19世紀[編輯]
到咗1822年,由於有醫生對呢種噉嘅游水杉就猛咁鬧,話佢係阻住啲水同身嘅有病部位嘅直接接觸,會影響啲藥效.搞到出咗呢三種方案:
- 病人唔著游水衫係最好嘅方法
- 如估唔著就唔舒服嘅話,啲游水衫就一定要儘量整到有幾大就有幾大,有幾闊就有幾闊,有幾輕就有幾輕.
- 游水場地分開男,女兩個區
雖然話第1種方案係比較激,但係好多人揀咗第3種方案.就喺嗰陣時,有笪海灘就因為咁,先至分開咗兩部分(有男專用區同埋女專用區),甚至重有啲女仔用嘅海灘重成日用塊布嚟遮住成個身,唔畀啲男仔去睇嘅.後嚟到咗維多利亞年代(1837年—1901年)嗰陣,由於有越嚟越多嘅民眾嚟到英國嘅海邊去游水.而呢種新生活嘅方式出現,就搞咗新嘅游水衫出現咗.而嗰陣時女仔著嘅游水衫,係用咗深色嘅法蘭面料嚟整嘅衫同埋褲.嗰陣時都將話「係唔係罅形」嘅嘢,都入埋衫嘅規則入面,而到咗19世紀60年代就出咗新版本嘅游水衫,而呢種版本嘅游水衫係土耳其版本嘅燈籠褲,上面有簡單又連埋腳嘅連身裙.雖然話呢種衫係搞到嗰陣時保守主義嘅人鬧到狗噉滯,但係過咗好耐,呢種噉嘅游水衫就喺海灘入面出現咗.而呢種游水衫就成日向下轆,重好牙煙噉滯.
由於嗰陣時嘅社會好關住「公眾場合入面嘅形象」,搞到男仔開始要迫住著衫落去游水.重有嗰陣時話一條短褲唔好睇,所以連男仔嘅游水衫都變咗好厚嘅套裝,唔單止成個身都撳住嗮,重連手同腳都撳埋.而男仔最早嘅游水杉係有厚嘩嘰嚟整嘅,腰嘅部份冇鬆緊帶,所以成日都跌落嚟(如估喺水底入面嘅話,重會跌倒腳趾嗰邊).雖然話呢筍嘢會成日俾人話唔文明,但係啲男仔就對呢個好反感,一見到有機會,就重係剝光豬去游水.
20世紀初[編輯]
一件頭嘅出現[編輯]
喺20世紀嗰時,游水衫凈係啲連衫嘅短裙,同家陣街邊成日著嘅裙同衫差唔多.其實嗰時大多數人喺公眾游水池度玩水嘅,都係冇專業嘅游水衫褲.喺一件頭出嚟之前嘅2年(1907年),有位叫安尼迪克拿文嘅澳洲女仔,開始整符合佢自己嘅游水衫,而佢係將游水杉同歌舞雜技演員嘅緊身絲襪嚟整咗合體而搞出咗睇到出面,重體現出大膽嘅體育精神嘅游水衫.而呢種游水衫同埋跳水衫就喺英國同埋美國都引起咗強烈嘅反響.而專業嘅游水衫褲就係喺1909年出現嘅,就係依家講嘅「一件頭」,佢係由時裝界嘅傳奇人物CHANEL嚟整嘅,嗰時重係第一件真正意義上嘅現代游水衫.雖然話呢種游水衫喺一定程度入面,睇到剝光咗嘅四肢同一細部份嘅身,話女仔有傷風化嘅嫌疑,但CHANEL話唔係噉,重著埋呢件嘢上身話清楚點解,結果好多嗰時啲後生女好快就有樣學樣.到咗1930年代,女仔嘅緊身游水衫都幾流行下.而游水衫重出現咗一種同底衫差唔多樣嘅設計,而且重變咗好多:其中背帶頂住咗條袖,褲腳變得越嚟越短,而領鈦口就變到得越嚟越低.搞到猛咁流行嘅日光浴重整到游水衫喺睇到埐皮,而且避免咗背帶出現咗條曬痕.
游水褲嘅出現[編輯]
喺19世紀尾之前,男仔都係著類似全身游水裝啲裝備落去游水,但嗰時用嘅係條紋品種.直到19世紀尾,五種唔同嘅男仔泳裝喺開始出現:分別係短筒褲,游水衫,運動短褲,正規游水褲同緊身游水褲.不過男游水衫喺20世紀反映咗道德壓力嘅下降同社會對剝光豬現象嘅寬容態度,但嗰時有人反對重笑男仔啲游水衫必須要有袖同褲腳,緊身褲同底衫嘅做法.直到1928年奧運開幕之後,男仔先至有露出好多身體部位啲泳裝,但嗰時用嘅係背心+短褲嘅連體組合品種[6].
從1930年代開始,有啲男仔可以凈着游水褲兼剝光上身而去游水[7].但嗰時凈得美國地區先至有,後嚟噉嘅行為俾美國法官猛咁鬧,重話唔希望見到男仔凈着條褲兼剝光上身而去游水.而嗰種泳裝發展到一條類似三角褲嘅四角褲噉,上邊加多件類似男人胸罩噉嘅裝備,但下邊加咗橛布料擋住肚腩,附近有拉鏈同褲連埋[6][8].不過嗰時法官唔希望見到男仔所謂「凈着條褲兼剝光上身而去游水」嘅規定同講法直到1948年奧運開幕之後先至取消咗[8].
隨後社會開始接受男仔凈着條褲兼剝光上身嘅形式落去游水,1967年發展到好多種顏色嘅條紋品種兼喺1972年奧運開幕之後先至得到推廣[8].
20世紀中[編輯]
比堅尼嘅出現[編輯]
女仔嘅游水衫出現咗兩件式品種,而且兩件都冇連埋一齊嘅.到咗1940年代出現咗而家講嘅「比堅尼」,係由法國佬設計嘅一種游水衫.喺1946年,由於美國夏威夷嘅珍珠港發生咗原子彈爆炸,而且咁啱得咁橋炸咗比堅尼島先至改成噉嘅名.佢係攞咗三件布同四條帶嚟整嘅游水衫,而呢種衫喺1946年7月5號出現嘅.呢種衫料喺女仔嘅衫入面,係世界上撳住個身嘅面積最細嘅游水衫,通過胸罩嚟遮住個胸,背脊除咗條繩之外,成身幾乎剝光豬噉滯,而三角褲嘅胯重儘量向上整咗,重最大限度噉睇到個大髀.呢件嘢重好細,啹埋一搆就可以裝入個火柴盒入面喇.由於比堅尼嘅出現,就將以前嘅保守觀念簡化咗,變成而家嘅時尚意識.而世界上第一個著比堅尼嘅係法國佬——米些蓮畢拿甸尼[9].
望怒堅尼嘅出現[編輯]
隨著世界各地嘅經濟發展同埋出現咗現代嘅生活方式,結果材料就越嚟越犀利,啲料重越嚟越多添.喺1958年由於用咗人造彈性纖維整件游水衫,由於呢啲游水衫同底衫好相似,所以喺20世紀60年代,有啲嗰陣時嘅後生仔重將啲游水衫當成係底衫嚟著.到咗1964年代出現咗「望怒堅尼」款式,等於比堅尼嘅下件駁住兩條掛喺膊頭嘅繩,對𢆡露哂出嚟.雖然話呢種游水衫承認咗道德嘅約束力,但又吸引人對性器官嘅注意.雖然國際範圍越嚟越多人接受唔著上裝或成身剝光豬去游水,但得好少人用呢種方式去游水.
望堅尼[編輯]
望堅尼唔同望怒堅尼——雖然兩者都係一件過,不過前者有布𢫏住對姩姑.
20世紀尾[編輯]
喺1989年,美國嗰邊有位叫茱莉荷嘅摩䆃推出咗一系嘅游水衫,而呢種游水衫就係「將個大髀放返入去女式嘅游水衫入面」嘅品種.而佢嘅設計啱好通過咗強調啲游水衫嘅整體性同埋佢嘅魅力,搞到啲人諗返之前20世紀40年代嗰陣時喺荷里活入面出現過嘅游水衫.
三角游水褲嘅出現[編輯]
早期男仔允許凈着條四角褲就乜都冇著嘅泳裝喺1948奧運得到推廣之後,到1978年出現咗而家講嘅「三角游水褲」.嗰時蘇格蘭泳手——大衛威奇為咗展示佢喺1976年奧運攞咗男子200m蝶泳冠軍嘅葳蕤成就,喺1978年嗌咗設計師設計出種同嗰時四角游水褲相比,更加少布料嘅游水褲出嚟[8].而設計師話成大衛威奇因為個身從第個人睇,冇乜胸毛噉[8].後嚟呢種游水褲喺1980年奧運開幕之後先至得到推廣,1992年奧運期間亦衍生咗低腰版.
鯊魚皮游水衫,全身游水衫嘅出現[編輯]
到咗20世紀90年代,游水衫嘅風格又重新行返去以前19世紀嘅品種,雖然話比20世紀初同20世紀中嘅游水衫品種係覆蓋咗身嘅好多位,但係同19世紀嘅游水衫唔同嘅係,呢種游水衫係重新用咗啲原嚟嘅縫合方式同埋調節體態嘅方式.就喺嗰陣時,Speedo公司就開發咗鯊魚皮品種嘅游水衫,而呢個係有水衫嘅使用面料係最有重大意義嘅更新.而呢種游水衫係用咗特殊嘅面料去整嘅,佢根據咗仿生學原理,呢種游水衫同鯊魚皮唔同嘅係,佢喺水入面嘅阻力要比人體嘅皮膚低3%,聽話最多可以將比賽嘅成績提高7.5%.而呢種游水衫係為咗最大限度咁減小運動員喺水入面嘅阻力,所以除咗手同面以外,其他部位都係撳住嗮.呢種游水衫喺2000年,澳洲嘅游水選手伊恩科比就係著過呢種游水衫啦,而呢種連體嘅游水衫就引起咗好多人關注.雖然話呢種游水衫響1999年就允許喺奧運入面用,但係到咗2012年就冇呢隻歌仔唱啦[10].不過呢種游水衫依家重喺市面上有得賣.
21世紀[編輯]
依家游水衫嘅品種已經越嚟越多,重有越嚟越貼身同埋衿用,同時重越嚟越有審美嘅價值.
布堅尼嘅出現[編輯]
喺2007年2月,澳洲籍黎巴嫩人阿克達渣力餮就研發咗一件游水衫,呢種係伊斯蘭教徒嘅女仔去游水嗰陣,成日着住嘅游水衫.依家已經吸引咗全球各地買家嘅興趣.好多中東同埋歐洲國家地區都話想引入呢件嘢嚟做救生制服.
依家嘅品種[編輯]
喺西方嘅文化入面,其中男仔嘅游水衫品種大部份都係沙灘褲,四角游水褲,三角游水褲,T字游水褲同埋G字褲呢5種,全部係爲咗減少身體下面嘅覆蓋.
而女仔嘅游水衫品種大部份都係一件頭,比堅尼或者係T字游水褲呢3種.雖然話呢啲品種嘅樣,長度都裁切入面都係有多方面嘅趨勢,但係喺裁切方面,都係同一般嘅連衫褲呢啲嘢係冇乜大嘅區別[11].而喺2007年出嘅波堅尼,係專門照顧咗啲穆斯林嘅女仔去游水嘅,佢係除咗面同埋手掌,腳底之外就全部都遮冚嗮(同潛水衫有啲似).呢筍嘢家陣重有個升級版本嘅,就係遮冚嗮成身嘅游水衫喇.而遮冚嗮成身嘅游水衫喺伊斯蘭教嗰邊,可以睇成係謙虛嘅行為.喺埃及嗰頭重出現咗遮冚嗮成身嘅「伊斯蘭版游水衫」[12].
女泳裝[編輯]
男泳裝[編輯]
男女都啱着嘅泳裝[編輯]
睇埋[編輯]
註[編輯]
參考[編輯]
- ↑ 水著考有Feel
- ↑ 水著考有Feel|男女分開玩?! 拍攝遇雷暴加大雨 ERROR照做出貓天團 對戰長袖MIRROR
- ↑ 《水著考有Feel》嘉賓超重女 戰鬥格泳衣玩水上遊戲
- ↑ Super Gear 水著 Official MV
- ↑ Super Gear水戰過激 導演叫停
- ↑ 6.0 6.1 10 个泳衣冷知识,原来比基尼是原子弹炸出来的 微在
- ↑ 游泳池-泳装的发展历史 互聯網檔案館嘅歸檔,歸檔日期2016年3月5號,. 思乐永发 专业泳池设备中心
- ↑ 8.0 8.1 8.2 8.3 8.4 "Swimsuits through the ages". theguardians. 2009-07-29.
- ↑ 《国家地理》透析百年泳装发展历史[组图 搜狐IT]
- ↑ 疯狂鲨鱼皮为何俾禁用:穿上它不会游泳也能完赛 新浪奧運
- ↑ "Trends in women's swimwear". 2012-03-19. 原著喺2013-05-16歸檔. 喺2014-04-02搵到.
- ↑ Hawley, Caroline (2000-09-05). "Warm welcome for 'Sharia swimsuit'". BBC News. 喺2009-01-10搵到.
出面網頁[編輯]
- 游水衫發展史
- 游水衫發展史
- 舊相見證游水衫嘅發展史
- 清涼邂逅:泳裝進化簡史
- 比堅尼科學 泳裝資訊網站
- Bathing suits through the years CNN
- Bathing suits through the years Chicago Tribune
- Fashion Era: The Evolution of Swimsuits Over the Years LuLu's


text:
室內裝修選色配色十大原則
①空間配色唔可以超過三種,其中白色,黑色唔算.
②金色,銀色可以同任何顏色互相搭配.金色唔包括黃色,銀色唔包括灰白色.
③家用配色喺冇設計師幫手情況下最佳配色嘅灰度系:牆淺,地中,家私深.
④廚房唔好使用暖色調,黃色色系除外.
⑤打死也唔好用深綠色嘅地磚!
⑥堅決唔好將唔同材質,但色系相同嘅材料放埋一齊.否則,你會有一半嘅機會會犯錯!
⑦想打造明快現代嘅家居品味,咁你就唔好選用啲印有大花小花嘅嘢(植物除外),盡量用素色嘅設計.
⑧天花板嘅顏色必須淺於或同牆身同色.當牆面嘅顏色為深色設計時,天花板必須用淺色.天花板嘅色系只可以系白色或與牆身同色系.
⑨空間非封閉時,必須使用同一配色方案.唔同嘅封閉空間,可以使用唔同嘅配色方案.
⑩本「定律」如果用於家居以外,90%可能錯誤!
「空間配色唔超過三種」嘅含義
①同一個相對封閉空間內嘅三種顏色,包括天花,牆面,地面同家私.客廳同主人房可以有各成系統嘅配色方案,不過如果客廳和餐廳系連埋一起嘅,就應該視為同一空間.
②白色,黑色,灰色,金色,銀色唔算喺三種顏色嘅限制之內.但金色和銀色一般唔可以同時存在,只能喺同一空間使用金或銀嘅一種.
③圖案類以其呈現色為准.例如一塊花布有多種顏色,由於色彩有多種關係,所以專業上以主要呈現色為准.辦法系眯住眼睇,即可睇出其主要色調.但如果一個大型嘅圖案嘅個咪色塊很大嘅話,同樣得視為一種色.
各大空間色配色忌宜
①唔好用藍色裝飾餐廳,藍色本身具有調節神經,鎮靜安神嘅作用.傳統嘅藍色通常成為現代裝飾設計中熱帶風情嘅體現.藍色清新淡雅,同各種生果相配好養眼,但不宜用喺餐廳或廚房等地方.藍色嘅餐桌或餐墊上嘅食物,不如暖色環境睇着起身食欲;同時唔好喺餐廳內裝白熾燈或藍色嘅情調燈,科學實驗證明,藍色燈光會令食物睇起嚟唔好食.不過,藍色作為衛浴間嘅裝飾,又能強化神秘感與隱私感,可以试一試.
②客廳切勿大面積使用紫色,畀人嘅感覺似乎系沉靜嘅,脆弱,俾人無限浪漫嘅聯想,追求時尚嘅人最推崇紫色.但大面積嘅紫色會令空間整體色調變深,從而產生壓抑感.建議唔好放喺需要歡快氣氛嘅客廳內或孩子嘅房間中,咁會使得身喺其中有一種無奈嘅感覺
③卧室中最好唔使橙色,係生氣勃勃,充滿活力嘅顏色,係收獲嘅季節里特有嘅色彩.然而將佢用喺卧室則唔容易令人浮躁,唔利於瞓眠.但系,如果將橙色用喺客廳,反而可以營造歡快嘅氣氛.同時,橙色有誘發食欲嘅作用,所以也系裝點餐廳嘅理想色彩.將橙色和朱古力色或米黃色搭配喺一齊全也很舒暢,追求時尚嘅後生可以大膽嘗試呢種巧妙嘅色彩組合.
④唔好喺書房用黃色,黃色,可愛而成熟,斯文而自然,呢個色系最近趨向流行.生果黃帶着溫柔嘅特性;牛油黃散發着原動力;金黃色帶嚟溫暖.黃色仲對健康者具有穩定情緒,增進食欲嘅作用.但係長時間接觸高純度黃色,會令人有容易疲勞,所以不宜多用.建議喺客廳同餐廳適量點綴一d黃色嘅裝飾就ok,黃色最唔適宜用喺書房,佢會減慢思考嘅速度.
⑤啡色唔系兒童房嘅理想色彩,啡色屬於中性暖色色調,優雅,朴素,庄重而唔失雅致.無黃金色調嘅俗氣,又無象牙白嘅單調同平庸.然而,啡色本身系一種比較含蓄嘅顏色,佢會使餐廳沉悶而憂郁,影響進餐質量;所以不宜用喺兒童房間內,暗沉嘅顏色令使小朋友性格憂郁;仲有,啡色唔適宜搭配黑色.


text:
上次因工作關係,到過Kerry Hotel渡過三日training,非常愉快,回憶總是最好的,可惜卻一直遲遲未有機會再踏足呢間酒店嘅餐廳.
本身有諗過嚟呢度staycation,其後疫情反覆又太多其他選擇,最後都係無去到,可能我不夠愛這裡,雖然我念念不忘Red sugar嘅景色,當晚training 係呢度free flow 香檳,食住呢間餐廳唔錯嘅小食,望住個海,非常寫意.
因此F小姐約我來到吃午飯嘅時候,我一點猶疑也沒有就答應了.
當然呢個選擇完全冇錯,呢餐可以話係近期吃過最驚喜嘅午餐.
中午12點多,餐廳都非常多人,F小姐預留了非常好嘅海景位,四個人,剛剛好,當中還有很久不見的M小姐,一次瘦過一次,真係又靚又叻.
呢兩位靚女好襯第一個前菜,三個前菜分別係玫瑰水晶南澳洲龍蝦凍,一品燒鵝酥和楓糖黑豚肉叉燒.
點解會襯?你淨係睇過一品燒鵝酥靚到一個點,同同枱食飯兩位靚女一樣搶鏡非常.燒鵝酥吃落去都唔失禮,不過真係要細心欣賞呢件咁靚嘅製成品,用上接近150摺所造成嘅燒鵝酥身軀又鬆脆又可口,入面淡淡都係粗壯嘅燒鵝肉,剩係呢件都值回票價.
還要讚係燒鵝下嘅裝飾品,貌似一塊樹葉但係原來係一塊像薯片咁嘅脆片,靚到不行,咬下去一刻都唔捨得.
另外賣相同樣精緻嘅玫瑰水晶南澳洲龍蝦凍,鮮甜嘅龍蝦肉加上那件好似啫喱咁嘅水晶,就好似藝術品一樣,相信無人會有異議.
叉燒相對最普通,呢個基本上係中餐必備嘅選擇,但係梅頭肉真係非常好味,而且用上較特別嘅楓糖醬來調味,絕對係平凡中帶點驚喜.
到呢個紅糖金魚餃出現嘅時候,我真心覺得呢間餐廳令我欣喜嘅程度直逼澳門嘅8,當然你會覺得我有啲誇張,但係點心嘅靚嘅程度絕對唔輸蝕,配合呢度嘅環境,特別好似今日陽光普照,喺呢度飲茶特別開心.
金魚餃真係靚到不得之了,入面係好大件嘅鱈魚肉,加上少有配搭嘅欖菜,口味有新鮮感.
另外雙籽鱈魚蟹肉餃,冇頭先個金魚餃咁搶眼,但係味道都好出色,雙籽又增加了味道嘅多元性,幾出色嘅實驗之作.
有睇開我食評都知我對炸嘢其實一般,但係呢個蘿白絲酥餅同香梨鹹水角,都令我對煎炸野改觀.
蘿白絲酥餅,個樣好有復活節氣氛,外層又唔油膩,入面全部係清甜嘅日本大根,底下嘅泥竟然係OREO,配搭好有驚喜,而味道又好好.
香梨鹹水角,又係出色到不行,基本上係我當日嘅Favourite,入面係滿瀉到爆炸嘅豬肉蝦肉同埋各種唔同嘅菇,熱辣辣嘅外層咬落去又唔會太過熱氣,正到不得了,絕對像全盛時期嘅8.如果一大班人嚟柴娃娃飲茶,見到心花怒放嘅點心一定好高興.
小籠包大家食得多,呢個應該都會有驚喜,小籠包入邊唔會全部都係肉肉肉,主角反係矜貴嘅羊肚菌,唔會令到你覺得太過油膩.
食咗咁多點心,當然要食返少少菜,呢度嘅菜式咁講究就算食時菜都要有啲特色,桃膠山藥魚湯泡時蔬,淨係聽個名已經知道有幾特別,料靚唔使講,最重要係個魚湯,鮮甜美味.
最後嘅龍門炒鴛鴦米,更加食得出除咗點心之外,炒野都非常之有功價,簡單吃得出來嘅美,同樣容易令人犯罪吃得多了.
甜品又係有三款,奶黃小柑桔,青蘋果菊花凍及琥珀合桃酥,學九品芝麻官入邊嘅對白,又係靚到dump一聲嘅dump dump dump dump,基本上真係唔捨得食.
我最鍾意嘅一定係青蘋果菊花凍,好適合夏天吃嘅甜品,至於奶黃小柑桔就樣子可愛,口感一流,琥珀合桃酥就送咖啡茶最後嘅小甜品.
如果美麗真是有罪,大概呢度嘅點心同我前邊兩位美女朋友一樣,太易令人看多吃多了吧.
食完念念不忘,想試其他嘢食,本身上個禮拜已經想再嚟同屋企人食飯,可惜已經full左,如果你睇完有興趣,仲唔快D黎睇下美麗點樣有罪?
紅糖
紅磡紅鸞道38號香港嘉里酒店7樓


text:
「靈感IQ稱得上,十分之高超~」拿!除非你扮後生或者無童年,否則如果你係80後90後,你唔會唔知我唱緊咩嘅
!漫畫家鳥山明先生嘅大作,除咗有龍珠之外仲有深受香港人歡迎嘅IQ博士.細細聲講,其實細個阿媽唔係好畀我睇架咋,因為小雲成日玩屎
.但邊個又估到20年後嘅今日,我竟然可以嚟到日本東京同小雲一齊玩屎呢?
今日同大家介紹只係限定一個月嘅Tower Records表參道Cafe同IQ博士合作搞嘅主題cafe!喺正表參道大街,隔離仲要係KIDDY LAND等名店,大家行街行到攰都可以黎坐下喎!呢個主題cafe其實係慶祝IQ博士動畫係日本放送35週年紀念(WOW!)6月22日就無架喇~
我突登避開lunch人潮高峰,平日下晝一個人嚟食都有位唔使等.一出lift就見到一排小雲做封面嘅IQ博士漫畫喇!
店內都當然增添咗小雲同小吉嘅擺設.仲有天神村村民嘅相做背景,就連店員都打扮成小雲咁,好得意.
而且一路播住日文版嘅IQ博士歌曲,懷舊得黎好有feel~店內仲有賣特別版CD添!
今次嘅menu如下:
我就選擇咗食睇落最靚嘅小雲咖喱飯(1300yen),小吉Latte(750yen)同…大便芭菲(1100yen)做甜品.
大概等咗5分鐘到唔駛小雲咖喱飯已經出現喺我面前.原來叫野食有特典,會送埋Post Card同杯墊!
炒飯好類似蛋包飯入面個種飯嘅味道,而咖喱就比想象中辣,但係幾香幾好食.飯配埋沙律感覺唔會好heavy~不過salad醬有少少酸.帽邊嘅蛋皮都比較普通.賣相就好好喇,不過不失啦.
小吉latte店員放上檯嘅時候我真係好想大叫:KAWAII!
搞到我一路飲得勁小心唔捨得小吉個樣冇咗.而咖啡本身係有質素嘅.男友陪女友嚟唔食嘢都可以飲返杯落喎!
最後就係其實我最期待嘅…粉紅色嘅屎.呢個大便君芭菲…估唔到粉紅色嘅屎又真係幾好食喎!
粉紅色cream下面有cereal玉米脆片,一層水果包括桑莓同士多啤梨,再一層忌廉,少少海棉蛋糕同埋最後cream底下有士多啤梨醬.最得意係大便上插著支Pocky朱古力,大家可以扮小雲攞樹枝拮屎玩
講起扮小雲,店內其實有免費租借小雲嘅cap帽同眼鏡畀大家自high自拍,但係我食完先見到,大家記得影食物個陣扮埋佢啦!(當然,如果店內人流多就要自律啲影完即刻還返喇.)門口見到嘅日文版IQ博士漫畫都係可以俾客人食住睇嘅,但又係,人流多嘅話限一人睇一本.我就拎嚟做吓自拍道具算嘞~
如果係表參道行攰咗想搵撻地方tea一tea坐下食啲嘢不妨想埋嚟影下相呃吓like喎!
店內仲推出是次合作cafe嘅特別商品,鍾意小雲小吉嘅朋友千祈唔好錯過!(詳細:官方網站
)
小雲小吉毛巾 (1296yen)
小雲杯 (1296yen) 杯墊(216yen)
角色memo紙(648yen)
小雲鑰匙扣(648yen)
小雲Tote Bag(1620yen)

營業時間:11AM至10PM (Last Order 9:30PM)


text:
隨住日子一天一天咁過去,小小豬就越嚟越大個仔(我指係佢個樣),真係可以話都已經冇乜BB樣,所以就成日都數依個有少少BB樣時,去影啲造型照,等留為一個紀念.
恨左好耐,又等左好耐,終於等到大肥豬答應(因為大肥豬成日都怕啲造型衫會DIRTY,怕小小豬著左會敏感,所以一直都唔太建議我去影),又搵到一間有朋友影過都話幾好嘅STUDIO,所以就係今日同小豬媽一齊帶小小豬去玩啦!
幫小小豬BOOK左個套餐係有四個造型,原本個職員都再SELL我加多啲錢可以有多個造型,不過因為知道以小小豬狀態都應該冇可能應乎到,所以都冇加到,維持四個都夠玩啦!
第一個造型....洗白白LOOK~
第二個造型....野人LOOK~
第三個造型....西瓜LOOK,依個係小豬媽揀,真係勁似女仔呀~
最後一個鴨仔造型,原本我都打定輸數依個會影得唔靚,因為小小豬又怕熱又唔鐘意戴帽.不過出奇地依個造型係咁多個入面影得最靚,最鐘意依個呀~
睇完記得要讚小小豬呀...哈哈哈!
整體上我都覺得依間幾好,都算幾乾淨,攝影師哥哥都幾好.最好就係可以即日拎相,唔洗等嘛!
不過影埋依一輯相,相信暫時都唔會再帶小小豬去影樓啦,因為大大話話都已經影左一輯造型同兩輯家庭照,我都已經好滿足.或者等明年小小豬二歲時,我地再去影樓影家庭照啦!


text:
今日係佛誕,喺呢度同各位佛教徒朋友,佛教徒 blog 友講聲:佛誕快樂,阿彌陀佛!
之前嘅佛誕日,我都會同媽咪去蝴蝶灣望海觀音度浴佛,今年都照舊,
朝早教完 Ryan 之後就直接出去浴佛.
每年嘅佛誕都天公造美,唔會落大雨,亦唔會好猛太陽,好舒服.
望海觀音內嘅紀念品攤位.
如果無記錯的話,媽咪話俾我聽,佛陀出世時就係咁樣 "指天篤地".
到我浴佛啦!我專登請其中一位師兄幫我影相留念.
浴完佛之後就放低一封利是作為添香油及維持道場管理開支.
噚日出去大角咀社區中心教琴前,專登去咗旺角花墟買荷花
返屋企供佛,$25 / 3枝,合理吧!
原來花墟啲花都真係幾平,見到啲玫瑰都只係 $20 - 35 / 1扎,真係無諗過
會係咁平,一直對佢嘅印象都係勁貴,因為我只係逢母親節,
情人節時喺電視聽到 "行情",喺咁嘅日子,
梗係貴到阿媽都唔認得啦!.
既然咁平,咁就順便買扎送俾媽咪啦!咁大個仔都係第一次買玫瑰咋!
我好鍾意呢隻顏色呢!
唔識插花呀,求求其其,高低錯落咁插咋!
唉,早知啲花原來可以平到咁,我就一早買嚟送俾媽咪啦!
雖然媽咪依家唔可以親手接過我送俾佢嘅花,
但我知道佢一定感受到我呢份心意嘅.
你哋亦都可以喺 Facebook Fans Page 度搵我 o架,我間小店叫做 La Cucina di Kestrel 呀,快啲 click 入去做我個 fans 啦!


text:
我地由Liverpool去Glasgow諗住過除夕,不過一去到St. George Square竟然無倒數活動,好失望呢,第二日好多野都唔開,包括油站,搞到要去到湖附近入貴油,係Glasgow見到平油都係120! 一路去到Loch Lomond同Glancoe都係越黎越貴.係超市買完啲乾糧呀水呀個啲就開始今個旅行既重點,北上高地!我地第一個地方就係Loch Lomond,之後就去Glencoe,係Loch Lomond其實都無咩plan,主要係睇下個海,淨係知道今日日頭就去Loch Lomond,夜晚就去Glencoe
英國超市
其實來來去去都係個幾間,最平既有Aldi, Iceland,可以有幾p一包菜,1鎊一舊cheese,之後就係Tesco,價錢同質素都幾好,再貴少少就係Sainsbury’s,但我覺得都可以接受,路上都有經過Costco,不過因為新年就無開,依幾間都有superstore,姐係超大間超市,係城市入面通常都係express之類既就會細間啲,superstore都唔會好遠,通常superstore都有油站,其他好大既store,賣玩具,nike outlet都見過,Mark and spencer都有好多大間.
Loch Lomond
由Glasgow去Loch Lomond既一個小town都唔洗一個鐘,一定要入左油先黎,過到黎依邊既油都係125起跳.依個湖都係英國數一數二既大湖,因為無尼斯湖咁出名,所以行得黎都幾舒服,唔洗人逼人.行左十幾分鐘之後就係依10日會見到既景色,係山同埋山.
Helensburgh
湖邊小鎮,唔算係Loch Lomond既地方但係已經好近,係一個湖邊/海邊小鎮,可能因為係新年,所以條街無乜人,我地去到個時多雲,有神光,平靜既水面,水邊有一個好大既停車場,我地係度停左一陣子,影下相,之後就出發去另一個小鎮.
大風到講唔到野,好彩係cheshire Oats買左件大褸,如果唔係一定會凍死,因為越北越凍,凍都唔係問題,係超大風,吹到頭都甩個隻,所以褸一定要有帽.
Luss
之後就直接去Luss,係Loch Lomond最出名既小鎮,依度個湖面好平靜啊,不過真係好凍,但係有一個有游水囉!應該得幾度.
Loch Lomond Arms Hotel Restaurant
好伏!我地都係想食少少野,叫左碗湯,Mac and cheese,菜,但都等左成個鐘,浪費左好多時間,我都明英國係慢開,都依間真係最慢,叫杯野飲都要半個鐘,仲要係依邊既日照時間係咁短,等得黎都就黎天黑,真係唔係好明點解少少野都可以咁耐,仲要係唔好食的....


text:
簡單,是廢青一生既追求.
香港人有樣野廢青懷疑係天生的, 就係 「怕執輸」
有理無理 乜野都拎左先算.
因為見到人地有 自己無 我地就會有一股強烈既不安感同自卑感湧上心頭 覺得自己比唔上人 覺得自己是零.
但廢青覺得 你愈擁有得多野 你就愈需要得多野
咁慢慢地 愈來愈覺得現況不滿足 你就會愈來愈變得是零
———————-
試諗下 你覺得一個人可以用把幾蚊既牛油刀 就切到個洋蔥勁啲呀
定係一個人一定要用幾百蚊切菜機 先可以切到個洋蔥勁啲?
其實投資都係一樣.
廢青見過好多人都未真正落過場 未知自己需要啲咩 就已經買埋一大堆麥嘜蜜襪既系統番黎
點解? 因為人有佢又要有羅 因為有左佢就有“安全感”羅 因為有左佢 佢會“覺得”自己Pro左羅
廢青對呢種做法笑而不語.
廢青相信人既力量係無盡既 只在乎你願唔願意去用.
牛油刀唔單至平 又簡單直接
如果練多幾下 效果仲可以勁過蔬菜機添
要知道蔬菜機最盡只可以standard切20到片洋蔥 而啲神人拎住把牛油刀 係可以切到 72片的!
況且最原始既方法 靠既係我地自己.
我地既經驗 我地既準備 我地既心態
所有野都掌握係我地自己既手中
當人地啲麥嘜蜜襪分析系統忽然間壞左 啲麥嘜蜜襪既系統 重要關頭唔係身邊 佢地覺得好徬徨唔知點算好既時候
你嘴角上揚
因為 你依靠既唔係他力 而係自力
有咩事 拎把牛油刀出來 換個角度 換個力度
搞掂.
邊個先係零? 好明顯了.
廢青好懶. 廢青喜歡簡單. 啲麥嘜蜜襪既新科技廢青懶得去研究.
因為都係果句
有時原始既有事未必唔好 有效既, 其實一招就夠了.
#廢結核 1.以簡單方式做好一件事先係最難 2.依賴外物不如依賴自己 3.潛台詞廢青想讚揚自己既學堂看似簡單,卻蘊含了複雜精心既設計 4.就好似廢青個人一樣,說話好有內涵好有哲學味道


text:
(撰文:Edward Tse)
各位網友,前幾日香港預言界KOL蕭若元同冇人會揀佢做老公嘅香港新演員游學修,喺Clubhouse 同YouTube上映左一場關於「香港電影工業死左未」嘅世紀辯論.小弟我對演藝事業冇認識,不過聽完兩位嘅論述即時諗起心理學近年好興嘅一個concept:Growth Mindset (成長心態)同埋Fixed Mindset (定型心態).由史丹福大學心理學教授Carol Dweck 提出,基於對自己能力上嘅定義,呢兩種心態對於個人學習甚至於life satisfaction 人際關係等等都有好關鍵嘅影響.
或者,遊學修同蕭若元嘅分別,就在於一個Growth Mindset.(利申Clubhouse我唔在場,以下所講嘅都係根據YouTube 睇片)
成功係證明俾自己睇?定係…
點樣為之一個成功嘅電影人?做到下一個周潤發/周星馳?金像獎,奧斯卡,定係要有二百幾架車,吊哂威也先叫做成功?Fixed Mindset嘅人往往覺得人就係要達成一個又一個嘅「指標」,做電影就係要拎到啲咩獎,或者做到嘅作品要俾好多好多人傳頌.的確,每個人都想成功,但唔通只有做到呢一啲指標先可以叫做成功?冇大排場就只係「煮飯仔」,家家酒?Fixed Mindset 心中所謂成功,往往都建基於他人嘅目光,總之「巴閉囉,英雄主義,疊馬」,就為之成功.
相反,Growth Mindset 唔會特別去理其他人點定義「成功」,因為佢地相信人係喺一個不斷進步嘅spectrum,所謂「失敗」其實係一個反思下次點樣做得更好嘅機會.既然電影市場冇左八十年代嘅風光,會唔會可以透過其他方式去做呢個行業(例如網路)?\
努力係徙勞無工?
因為相信人嘅改變係有限,Fixed Mindset總覺得世界好多嘢「整定」左,牌面唔好就無謂打.蕭生多次談及到,香港電影業Probability 係等於零,網片什麼的就只係可以自娛.既然電影將來無望,亦冇必要繼續去努力,免得人到中年揸的士.反之,Growth Mindset認為只有不斷學習先能夠令自己做得更好,游學修自己都講,佢自己都不斷學習緊新媒體,新語言.而呢個努力係會有成果,呢個相信由CapTV到試當真嘅影片質素已經可以見得到.固步自封只會換來一事無成,蕭生個年代大家仲會睇亞視,而家都全部睇哂ViuTV啦.
從批評中學習
呢一點有啲Tricky,因為睇翻段片,蕭生唔算完全係一個無視他人意見嘅人(最起碼佢會去聽人講去睇下進撃),而當人地同佢講翻游學修係邊位個時佢都有提到一句「我之後有睇翻佢啲片」.不過相較游學修能夠針對蕭生所講嘅每個論點,輔以例子去質疑.反而燒山就只係不斷重覆當年電影盛況無可能重現,將質疑純粹歸因為一個「恨」.Growth Mindset 關鍵在於要不斷學習,自我質疑,而接受他人批評正正係其中一種方式,正如游學修所言「可能我錯, 但唔會斷言係冇可能」.
總結
作為生活喺香港嘅「九十後」,的而且確生活愈來愈唔容易,無論邊一個行業都係.要做到Growth Mindset ,只有相信未來個隕石撞地球嘅機率,不斷 Trial & Error.


text:
家居消毒塗層-想預防細菌病毒入侵? 家居消毒塗層至安心
消毒塗層聽得多,以為只係巴士,學校同公共場所嘅獨家享受?咁你就錯啦,消毒塗層唔止有家用版,就連殺菌功效都一樣咁強勁架!但可能你都會問,就咁一個塗層究竟點殺到菌,市面上有咁多類型嘅塗層,揀嘅時候又要注意啲咩呢?今次就同大家嚟個塗層解碼啦!
消毒塗層好處多 家居抗疫不徬徨
消毒塗層一般都係將消毒劑噴灑物件表面,從而形成殺菌膜,能夠破壞微生物嘅組織結構,所以能夠殺滅大多數嘅細菌同病毒.現時更加有唔少家用塗層聲明有效消滅新冠病毒,噴灑喺門把位,燈掣等經常接觸嘅地方,令到家居抗疫唔止得洗手同用漂白水清潔,就連屋企都有百分百嘅防菌保護!
消毒塗層種類多 揀邊隻先啱我?
市面上有唔少種類嘅消毒塗層,但要留意嘅就有兩大點.第一就係條件限制,有塗層本身需要某種條件先發揮最好功效,好似光觸媒消毒塗層就需要有充足光源進行催化作用.第二就係持久期,每一種消毒劑有效期都未必一樣,查詢服務時記住要問清楚,咁先知啱唔啱你心水架!
家居消毒塗層-本公司爲客戶因應疫情提供全方位殺菌消毒服務,詳情如:空氣消毒
家居消毒塗層 之見聞
係 過 食 完 飯 都 拿 拿 聲 戴 返, 以 為咁 就 可 以放 心 啦 , 但查 實 病 毒 傳 播 性 高 咗 , 我 哋 呢 啲 小 市 民 家居消毒塗層 都 係 時 候 提 高 應 往 一 週 再 達 高 峰 , 黃 大 仙 , 沙 田 有 群 組 感染,各 區 都 有 零 碎 個 案 , 都 咪 話 唔 擔 心 ! 依 家 出 親 街 都 戴 口 罩 ,變 等 級 ,掃 清 防 疫 盲 點,先 可 以 全 面 保 護 自 己 !
家居消毒塗層 之小編聞
但查 實 病 毒 傳 播 性 高 咗 , 我 哋 呢 啲 小 市 民 都 係 時 候 提 高 應 變 等 級 ,掃 清 防 疫 盲 點,先 可 以 全 面 保 護 自 己 !深層清潔消毒 各 區 都 有 零 碎 個 案 , 都 咪 話 唔 擔 心 ! 依 家 出 親 街 都 戴 口 罩 , 係 過 往 一 週 再 達 高 峰 , 黃 大 仙 , 沙 田 有 群 組 感染,食 完 飯 都 拿 拿 聲 戴 返, 以 為咁 就 可 以放 心 啦 ,
家居消毒塗層 之聞
家居消毒塗層最 近 疫 情 又 再 爆 發 , 但 好 似 小 編 咁 嘅 打 工 仔 都 要 照 樣返 工 搵 食 , 做 足 個 人 防 護 措 施 希 望 病 毒 唔 好 癡 埋 身 , 只 不 過 返 得 辦 公 室 又焗 又 唔 通 風 , 都 唔 知 病 毒 會 唔 會 停 留 係 到 唔 肯 走 , 小 編 真 係好 驚 驚 ! 所 以 你 話 呢 間公 司 嘅老細幾好呢,肯搵我哋做個全方位空氣消毒服務,令同事們都唔洗人心惶惶,起碼做嘢都安樂啲!
家居消毒塗層 之小
布藝清潔 辦 公 室 日 日 開 冷 氣 雖 然 舒 服 , 但 封 閉 嘅空 間 隨 時 令 病 毒 有 機 可 乘 ! 新 冠 肺 炎 一波 又 一 波 , 最近 世 衛 又 爆 大 消 市面上有唔少種類嘅消毒塗層,但要留意嘅就有兩大點.第一就係條件限制,有塗層本身需要某種條件先發揮最好功效,好似光觸媒消毒塗層就需要有充足光源進行催化作用.就已經有提出「氣溶膠」病毒傳播方式,個名雖然膠膠哋,但其實都係空氣傳播嘅別稱.唔想令返工變成置身險境?咁就要諗下做返次空氣消毒,消除空氣中帶有病毒嘅微粒,咁就可以安心返工啦.
消毒塗層種類多 我?
,咁先知啱唔啱你心水架!唔想令返工變成置身險境?咁就要諗下做返次空氣消毒,消除空氣中帶有病毒嘅微粒,咁就可以安心返工啦.


text:
日前楊茜堯憑住佢嘅完美身形勇奪「Chill Daily-2022最佳代言人」,三姑姐都覺得佢代言2B專業瘦身攞獎係實至名歸,因為呢一年嚟,我睇住佢越瘦越靚,每次出現都令人眼前一亮,據大會PR話今次楊茜堯由頭帶到尾,輕輕鬆鬆就撼低眾女星.
OL潮拜,楊茜堯貼身tube-dress好搶眼
楊茜堯一到埗即刻畀大批記者圍住,因為佢當日真係好搶眼,身村一條超貼身tube-dress,身型fit到漏,我估條裙冇22吋腰 都著唔到!
▲楊茜堯當日一身露肩短裙,身型超fit,一到場即吸引大批記者圍住.
三姑姐都好羨慕,難怪咁多OL當正楊茜堯係偶像咁潮拜,唔止投選佢做最佳代言人,我仲見到唔少OL特登組團嚟撐場添!PR仲私底下話我知,原來今次咁多人投票,全因楊茜堯嘅號召力,因為好多OL都因為佢而用2B,三姑姐梗係知啦,因為我都有用!
楊茜堯日日用2B
OL咁撐楊茜堯全因佢嘅瘦身tips,個個都因為咁而減咗幾吋,但原來減得最多嘅唔係其他OL,而係楊茜堯自己,佢分享得獎心得時話:「我真係好鍾意2B,因為我自己習慣每星期度一次吋數,自從我用咗2B之後,我度個全身嘅手腳,腰同面,總共夾埋瘦咗成11吋!我而家完全唔使做運動,都keep到個咁靚嘅身型,今次真係好開心,可以代表2B攞到呢個獎.」三姑姐都知楊茜堯係忠實用家,但點都估唔到佢用得仲勤力過我!
社交網站狂歡
原來除咗一班OL,楊茜堯嘅過百萬fans都係社交網站大肆慶祝,足足狂歡咗一晚,總共超過二千人留言大讚佢瘦盡全城,係實至名歸.
楊茜堯一眾好友都留言恭喜佢之餘,仲多謝佢之前嘅瘦身tips,佢哋先可以減得咁快,一眾好友仲笑稱佢做「Miss楊楊」.楊茜堯都話一定幫大家減到同佢一樣22吋腰!呢個相信都係唔少女士嘅願望,咁三姑姐都信哂你㗎啦!
2B 瘦腰減臂配方仲有一種獨特嘅效能,就係佢有市面No.1燃脂度,其他瘦身產品會用辣椒發出熱力,但往往使用後都只有熱力而沒有瘦身效果.
而2B的燃脂力就完全唔同,阿怡話佢試過將2B同時揸喺手背同埋拜拜肉位,發現只有拜拜肉位置會感受到熱力,相反手背完全冇發熱感覺,可以證明熱力只會針對脂肪位置才會發生反應,脂肪積聚越厚,熱力反應會越強,絕對適合想快速燃脂嘅朋友.
[萬寧]長期熱賣No.1
市面上好多瘦身產品,都好似走馬燈換完又換,冇一隻好似2B一樣,超過10年都可以長據熱賣榜.除了楊怡外,連靚太陳琪都係佢嘅粉絲,在網上打上2B搜尋一下,好容易就會見到好多用家,分享佢哋嘅功效感受,就連一啲佢哋認為勁難減嘅部位,2B都有好好嘅表現.
在家抗疫修腰 無難度!
呀Wing: 12日 總共減3cm!
呀Wing比年尾節日洗禮,肥左超多,自從用左2B之後腰位手臂即刻唔同左,Wing最鍾意2B地方係: 每天只需3分鐘就可以控制個肚腩仲可以減埋手臂Bye Bye肉!真係正!效果都幾誇張!!短短日子減左成3cm,朋友們!加油!妳地都得架!
Inma 媽媽: 第1星期 已經起效
Inma自從2年前女兒出世,麒麟臂大肚腩就揮次不去!點知一用2B,只係幾日已經開始減緊佢兩年積落脂肪,真係好誇張!
呀CA :短短2星期 總共減接近1吋
用上2星期的成績:
肚腩無節食由25.6 吋 減至 25.2 吋,非常ok!
楊怡堅持用 唔反彈 效果驚人!
後記
視后熱啱啱開始,楊茜堯就攞咗「最佳代言人」,睇嚟今年佢個勢頭都幾好.三姑姐點都支持佢㗎,鬼叫我跟住楊茜堯用咗2B之後,真係瘦咗又靚咗,做人要知恩圖報,今年我一定叫哂所有朋友投佢一票!
▲小篇係網上發現呢張現金劵,同大家分享
▲查詢電話: 24111144
網購限定優惠 連海外配送都支援
需要網購朋友,可以選購不同療程裝,除了價錢實惠之外,仲有好多唔同收貨方法,由順豐智能櫃以至上門送貨都有,非常方便,而且而家香港及澳門地區仲免運費添!
2B Alternative 系列 - 專業瘦面微精華,消水腫,修咀嚼肌,更好趕走雙下巴!


text:
搜尋結果: #牛吉地
OASIS | 余拜仁:舞蹈界的一頭牛
有日聽開收音機,有一個關於「香港機遇」嘅節目宣傳,一名科研機構巨頭話「矽谷其實係演化出嚟,唔係打造出嚟⋯⋯你仲要跟住人哋個模式嚟做,只會愈行愈慢」;當時一聽已經覺呢位學者言簡意賅,同時諗諗文化藝術發展,何嘗唔係一樣?下下大大聲由上而下話要「打造」呢樣果樣,結果有幾多嘢係成功過?反而靜靜地由得民間自然地去生長,演變同轉化,隨時仲多驚喜(唔代表官方,以至商界從此咩都唔做,做人嘅嘢,過猶不及唔好,斷章取義都唔好).睇番疫下呢幾年嘅藝文界,面對嘅困難當然好多,同時可喜嘅發展都有唔少,當中包括一啲獨立藝文空間嘅成立同營運,閱讀界有七份一書店,留下書店同獵人書店等等,表演藝術界則有小田工作室同牛吉地等等,漸漸成為咗一道又一道嘅全新風景,其中牛吉地最近順利搬遷,新階段嘅發展都令人相當好奇. 牛吉地係由幾位志同道合嘅表演藝術同業成立同營運,用番佢哋喺Social Media嘅用語,使命之一係「We share a space」,期望成為到同業之間嘅共享工作室;紮根新蒲崗剛剛好有兩年多嘅時間,喺踏入三歲嘅日子,牛吉地搬咗去區內另一個位置,地主之一嘅本地編舞及舞者陳偉洛(阿洛)睇番過去兩年嘅發展,坦承中間都有一段迷迷糊糊,唔係好知點樣行落去嘅日子,「第一年剛剛開始,係有多啲活動發生,我哋幾個(創辦人)都好想『搞啲嘢』,包括創作上,交流上,之後疫情係打亂咗大家嘅步伐,唔只我哋,成個行業都係,就連租用情況都會好受影響;然後去到第二年,我哋幾個本身都各有各忙,就連會都少開咗,真係純粹做多咗租場嘅嘢.」的而且確,單係阿洛本人,過去一年就有四個創作,如果觀眾夠活躍同勤力嘅話,基本上平均每隔幾個月就會睇到佢嘅演出,加上往往佢都係連編帶跳,耗費嘅心力,時間同精神絕對係想像得到. 剛巧喺牛吉地喬遷之際,阿洛自己都同時交出咗全新力作—《愛若有如果》,「力作」係有好多個層面,首先係觀眾反應相當不俗,已經唔易;然後,今次係佢創作生涯入面首次擔任編舞而自己係無一齊落場去跳嘅,即係作品嘅最終呈現係完完全全交晒俾其他表演者;同時,喺佢同四位各具表演特色同個人性格嘅表演者合作期間,過程同結果都係同樣快樂,滿足同稱心,如果扣連番作品嘅命題,就係「好有愛」,「我自己都同好多編舞合作過,同時亦會聽過同見過表演者佢哋其他嘅合作,所以知道呢樣嘢係一啲都唔易」.呢個作品嘅維度好闊,既講唔同範疇,唔同領域嘅愛,對自己,對他人,對世界等等,又以舞蹈創作呢個形式去對現時舞蹈創作環境提出自身嘅批判,阿洛形容今次創作歷程係幸運嘅,「首先大家都好信任大家,呢樣嘢係錢都買唔到,然後大家對一啲課題嘅睇法就算唔會完全一樣,但都係非常接近嘅,於是乎就好能夠理解,好容易明白大家做緊咩,一齊行緊去邊.」 目前阿洛又已經埋首喺下一個創作入面,係同《愛若有如果》截然不同嘅另一個製作,除咗個人作品之外,同時都好期待牛吉地喺佢同其他同業嘅主理下,又會為獨立藝文空間生態構成一幅點樣嘅全新畫面.


text:
專題探討(折扣的士對的士業界的影響)(文字版)
Hello 大家好,我係Peter,呢集主要回應返觀眾嘅留言,之前我哋都拍過幾條片講解有關Uber對的士業界嘅影響,見到有啲觀眾留言話:「點解唔講吓啲折扣的士?」.冇錯!所以我哋今集就同大家講吓(折扣的士對的士業界嘅影響),無論你係乘客或者司機,車主或者車行都好,好應該睇吓呢編文章,了解一吓「折扣的士」到底係咩一回事.仲未訂閱我哋Channel嘅朋友,記得訂閱喇,多謝支持!
要了解「折扣的士」,我哋先了解吓佢嘅由來,喺2003年嗰陣,由於香港經濟轉差,的士生意減少,同時又有大批嘅失業人士轉做的士司機,導致市場供求失去平衡,所以有啲的士司機諗住用減價嘅方法去吸引乘客搭車,但係法例係並唔容許的士司機唔按錶收費嘅,所以司機就利用咗法例上嘅灰色地帶,折扣議價由乘客提出,經司機及乘客雙方同意,咁樣並無法例禁止.
由於早期只係有少數嘅的士司機接受唔按錶收費,所以乘客當遇上呢類司機嘅時候,都會記低司機嘅聯絡方法,方便日後Call車,所以就係坊間流傳咗好多「公開嘅秘密」,就係Call「八折的」嘅電話號碼,從而衍生出越嚟越多嘅「八折黨」.
根據本港法例第374D章《道路交通(公共服務車輛)規例》內嘅附表5訂明,的士司機需要按錶收費,唔可以以較低車資去招攬乘客.另外,《條例》第40條亦都訂明咗,司機唔可以以任何嘅方式,誘使乘客使用佢嘅車輛,即是唔可以「兜客」,最高可以被罰款1萬元及監禁6個月.
隨住時代嘅發展,現時大部份Call的士服務,都利用手機App嚟進行,坊間亦都有出現咗一啲手機App以「折扣的士」做招徠嚟吸引乘客使用,而另外有其他Call的士App就利用法例嘅灰色地帶,俾乘客係App內好方便咁就可以提出「折扣」嘅要求.
事實上,政府係之前都解釋咗好多次,如果的士司機提供車費折扣做招徠,無論係利用App,電話,或者其他方式,都已經屬於「兜客」行為,即屬違法. 而另一方面,根據《條例》第48條訂明,乘客意圖逃避繳付佢應付嘅「合法車費」,即屬犯法,一經定罪,可被罰款$3,000及監禁6個月,但係法例就冇講明禁止乘客議價,只有指明司機係可以依法拒絕乘客任何減收車費嘅要求,所以呢度就存在咗一個法例嘅灰色地帶,亦都令到執法部門好難對「折扣的士」嘅違法行為作出檢控.
講返今集嘅主題先,就係「折扣的士對的士業界嘅影響」,首先,我哋要諗一諗點解「折扣的士」咁多年嚟都一直存在,有人會答我係「供求問題」,話係由於本身的士缺乏生意,所以唯有用減價嚟吸引乘客,從而做多啲生意,但係我個人就唔係咁認同呢個睇法,因為「折扣的士」首先已經破壞咗的士收費原則,引發行內混亂同埋不公平競爭,另外,「折扣的士」重點破壞的士業界嘅原因就係,佢有一個「惡性循環」嘅後果,當的士市場上越嚟越多司機做「折扣的士」嘅時候,你就會發現,越嚟越多乘客Call「折扣的士」,因為乘客已經習慣咗搭的士一定會有折扣,有啲乘客甚至會提出更低嘅折扣要求,久而久之,會令更多司機嘗試做「折扣的士」,而正價嘅的士生意就會被蠶食,整個嘅的士市場利潤亦都會大幅減少,從而令的士服務質素下降,減慢的士市場發展步伐.
以上嘅情況,我絕對冇誇大到,事實上情況真係咁樣,不過係乘客嘅角度係唔會理呢啲嘢,有著數有優惠就可以,所以我呢編文章主要都唔係俾一般嘅乘客睇,如果你只係一位的士乘客,而你又睇到呢度,好多謝你嘅支持,好希望你可以大約了解「折扣的士」係咩一回事,之後可以幫襯返正價的士.
其實我呢編文章最主要係想俾的士業畀嘅人士睇,希望大家明白,我唔係想阻大家做生意,我亦都明白我冇可能叫到業界同心一齊唔做「折扣的士」,我只係想業界大家知道,做「折扣的士」唔係只係關乎你做多幾支單嘅問題,其實個影響係好深遠嘅,唔好因為覺得多你一個唔多,少你一個唔少,如果大家司機都可以堅持做返正價,其實的士生意係可以好好做.
至於果啲Call的士App嘅開發商,如果你哋真係為的士業界好,希望係你哋嘅Call車App內唔好有折扣價嘅選項俾乘客揀,亦都唔好咁容易俾乘客係備註上面寫折扣字眼.
其實如果真係想提升的士生意,可以從服務質素著手,提供方便快捷嘅Call車服務,建立乘客關係,提升乘客忠誠度等等.相信大部份嘅的士乘客,都係想有方便快捷,舒適安全嘅的士服務,多過只係想有平價優惠嘅的士服務.
呢編文章我都只係想出少少力,回應一下「折扣的士」嘅問題,了解我哋香港的士交易所對呢一方面嘅睇法,希望所有的士業界嘅朋友都可以反思一下,做出正確嘅選擇.
今集就同大家講到呢度,記得訂閱我哋,我哋下集見!
Peter Tseung
香港的士交易所 HKTEx (業務部) - 副總裁
2022年8月13日
P.S.:(短片版本將於稍後推出!敬請留意!)
#折扣的士 #八折的 #85的 #85折的 #的士司機 #Call車App #Call的士 #的士業界 #的士車主 #HKTaxi #飛的 #快的 #DiDi #Uber #UberTaxi #香港的士 #香港的士交易所 #HKTEx


text:
《品味遊戲:電競和遊戲製作 是香港拜金以外的出路》
文:Dixon Cheung
電子競技(E-Sports)近年終於響香港走入主流媒體嘅視線範圍.隨住電競嘅報導越嚟越多,加上電競正式列入亞運項目,以往傾向一口咬定打機冇出息嘅媒體都不得不陸續跪低,承認電競可以為經濟帶來相當豐厚嘅利益.但與此同時,越嚟越多人搞唔清楚「電競」同「遊戲」之間嘅關係.對於一個多年來忽視同貶低「遊戲」價值嘅城市,要突然趕潮流臨急抱佛腳,混亂亦可以話係理所當然.
其實電競早響70年代末期已經出現.由80年代嘅Pac-Mac比賽,到高橋名人嘅一秒16連打傳說,可供台下觀眾欣賞嘅電競項目一直都響我哋身邊存在.只不過咁多年嚟,電競都只係小眾玩意.到咗近十年,網上實況嘅普及,加上遊戲設計上多咗不同類型嘅「多人互動」元素,電競先至突然爆紅.所以要發展電競,除咗硬件上嘅研發之外,遊戲設計嘅進步都係不可忽視嘅一環.無奈目前香港玩電競遊戲同觀賞電競嘅人數雖然非常多,但係開發有競技元素嘅遊戲卻依然非常少.
有朋友話:「電競只係比賽,唔通睇場球賽就要連個波都要自己整埋咩!」的確,單純以睇比賽心態去睇電競的話,遊戲製作同電競的確無需掛鉤,甚至可以話係完全兩個界別嘅嘢嚟.有好多地方,例如巴西同新加坡,當地嘅電競業發展到職業球賽咁,有曬場地同硬件配套,有曬國際認可嘅比賽活動,獎項,贊助商,廣告商,製作拍得住天皇天后演唱會規模,而呢一切當中完全無需遊戲開發商參與.
另一方面,遊戲界嘅朋友亦有表示,電競對遊戲公司本身其實作用不大.事關遊戲未紅之前,玩家人數根本唔足以令遊戲被電競比賽納入比賽項目,而當一個遊戲已經紅透半邊天嘅時候,遊戲公司營收其實早已經穩定落嚟,而電競公司亦唔會分得多錢俾遊戲公司.當名同利兩者對遊戲公司影響不大嘅情況下,再加上做競技類遊戲嘅成本相當高,風險同收穫完全不成正比嘅時候,做電競遊戲嘅動機其實並不大.
如果按照以上電競以及遊戲界嘅講法,兩個產業恐怕真係永遠各有各做,彼此都唔需要大家.但其實兩者係咪真係河水不犯井水?睇番電競業界歷史,由街機到第一身射擊,到而家MOBA(多人在線戰術競技遊戲),每每係當一個新玩法出現嘅時候,玩家同觀眾有新挑戰同刺激感,電競嘅吸引力先會持續落去.呢方面其實仲有好大空間俾遊戲製作人發展.例如近年好多人都提到嘅VR遊戲,其實有不少公司同團隊都已經投入設計同製作VR電競遊戲:使用Occulus Rift嘅電競遊戲《The Unspoken》,由內地「英雄體育」投資,利用Virtuix Omni系統嘅VR FPS電競遊戲《全民槍戰》等都係準備登上國際電競舞台嘅遊戲作品.不同嘅新玩法,新思維已經陸續準備面世,相信類似電影《Tron》咁嘅虛擬對戰將會好快響大家面前出現.
加上,玩家同觀眾貪新厭舊已經係常識.開發新作品,尋求新玩法係必需嘅.睇開電競嘅朋友都知道,《League of Legend》雖然仲係目前最紅嘅MOBA遊戲,但其實呢款作品已經到達巔峰,除咗死忠之外好難再有咩突破令未接觸過嘅人眼前一亮.遊戲始終係有壽命,電競可以令遊戲接觸到更廣泛嘅玩家,延長產品壽命,但始終新鮮感會隨住遊戲玩法被挖空而消退.就好似Puzzle and Dragon多番努力延長玩法,但始終無法再有太大突破.
呢幾年日本,中國,韓國,美國響遊戲同電競嘅發展雙軌發展,一邊不斷開發新嘅競技類遊戲,一邊不斷擴大電競嘅規模同系統.情況就等同一間餐廳,廚師同樓面互相配合,一邊負責對外照顧食客,另一邊負責研究新菜色,,兩邊相輔相成嘅發展絕對比只係使用已經成名嘅AAA大作呢種「買外賣番嚟叮熱俾客食」嘅做法高.「連攜性」極高嘅遊戲產業以及電競產業,可以為香港創造美術,程式,音樂,市場推廣等多種工作職位.對於目前過份依賴地產,金融抑或FinTech嘅香港嚟講,呢個實在係不可錯過嘅機遇.其實香港玩家多年嚟接觸嘅遊戲種類繁多,歐美,日,韓,台灣,大陸嘅大小作品都有涉獵到,好多人都培養咗強大嘅遊戲觸覺.可惜擁有呢個巨大優勢嘅產業卻一直被投閒置散,有心發展嘅人都無法大展拳腳.而坐擁資源嘅人就當電競同遊戲開發只係一時潮流玩意,純粹賺取短期利益就算.遊戲唔係街頭小食,今日興半熟芝士批就狂開分店,聽日興韓式雪糕就執曬啲芝士批舖頭換個店名又嚟賺快錢.香港文化一直歌頌「最叻最傑出」嘅人,而佢地往往都係短視,不擇手段而且急功近利之徒.面對咁嘅市場生態,電競同遊戲究竟能唔能夠一齊殺出一條血路?


text:
(講你又信)明話俾贖金 暗中修復系統斷黑客財路
再講多次,對付勒索軟件,除咗要安裝防毒軟件,做好 endpoint protection,備份真係好重要!一旦有事,都唔需要下下俾贖金!
近呢一兩年,美國超過 40 個州縣嘅政府部分先後成為勒索軟件(Ransomware)嘅苦主,德州更佔咗大多數.唔好以為多中住嘅地方損失會最慘重,好似佛羅里達州嘅 Lake City,雖然只得 1.2 萬人口,但由於系統無備份,為咗解鎖攞返啲資料,唯有將 46 萬美元贖款轉入黑客戶口,認真無奈.
最新受害者係 Massachusetts 州嘅 New Bedford 市政府,佢哋喺 7 月 4 日受到勒索軟件攻擊,鎖死咗百幾部電腦.好在當日係美國國慶日,公務員都唔使返工,所以有好多部電腦無開,大大減低攻擊嘅破壞力.不過,始終都有百幾部電腦中招,市長 John Mitchell 喺一番掙扎下,終於決定同黑客接觸傾贖金.Mitchell 話網絡安全專家都唔會建議佢哋俾贖金,而佢本身亦無打算俾,只係因為想延長黑客刪除檔案嘅期限,所以先同黑客聯絡講價.黑客起初要求 500 萬美元贖款,Mitchell 當然唔答應,經過幾次返價,佢話最後將贖款金額定係 40 萬美元,因為呢個價錢曾試過有其他中咗招嘅市政府俾過,而且因為市政府買咗網絡安全保險,呢筆贖金亦全數喺保障範圍內,就算真係要俾,都唔使市民夾錢.
好在最終都唔使俾贖金,首先因為中招電腦只屬小數,修復影響唔大,再加上 IT 部門一直都有做備份,所以回復資料亦唔困難.最重要係喺講價期間,IT 部門亦同時提升咗防禦工具,令到市政府嘅系統唔會再受到同類攻擊,所以先可以放心唔俾錢咋.


text:
(名家專欄)(Kenneth Kwok)數業人生: 強項與弱項?
「長短」
相信大家出嚟社會做嘢都見過唔少工,通常都會被問到你嘅強項同弱項.咁究竟你又會點答呢?要了解一個人嘅長短,強弱唔係一時三刻嘅事,有時要係現實嘅環境去嘗試.一個團隊係要互相配合,互補長短,所以無需刻意強調自己嘅強項同輕輕帶過自己嘅弱項.用人唯才,無人係完美,而聰明嘅管理係用人嘅強項多於弱項.咁先至可以建立一個完美無瑕嘅團隊.
「面試」
如果面試嘅時候有人問你嚟個問題你會點答?面試你嗰個人係街度撞到你朋友,你會覺得你嚟位朋友會點形容你?而如果嚟位朋友其實同你不和,甚至絕交嘅話,你又覺得佢會點樣形容你?我相信你都會諗一諗,究竟人哋會點睇自己?當然人哋點睇你唔係最重要嘅問題,而係你自己覺你自己係個乜嘢嘅人.唔知有無人面試嘅時候俾人問過類似嘅問題呢?
「了解」
要係短短一個鐘頭去了解一個從未見過嘅人,其實難度非常之高!好多時都真係憑經驗,憑感覺.當然係面試嘅時候都希望透過唔同嘅問題令大家了解更多,而有時啲問題都離唔開個人同工作有關嘅問題.不過有時要再深入理解嘅話,一般嘅問題係好難達到目的.以前係大公司上堂嘅時候做以冰山作比喻,因為通常面試嘅時候只會接觸一啲表面嘅嘢.所以有時啲問題唔係要刁難你,只係想再深入咁了解多啲啫.
本文內容由作者 Kenneth Kwok 授權轉載,原文標題為:強與弱,文章標題由 TechApple 編輯部修訂.以上言論屬於作者個人意見,並不代表 Techapple.com 立場.


text:
上回講到兩個係香港食海鮮既好去處, 分別係南丫島同鯉魚門! 如果以上兩個地方都唔岩你心水, 唔知布袋澳同香港仔又岩唔岩你呢?
尼兩個地方同南丫島同鯉魚門一樣, 啲海鮮都一樣咁新鮮同出名! 所以大家不妨可以考慮去發掘下布袋澳同香港仔!
如果仲未睇上一集既海鮮酒家推薦+交通懶人包, 可以按此收看
想知點樣可以一分鐘內book好船出海開船P? 即睇船P格價攻略
想出海滑水但唔知點樣book快艇? 即睇快艇滑水book船攻略
想知香港仔除咗食海鮮仲有咩做? 即睇香港仔必食必玩推介
想知西貢有咩好去處係唔可以錯過既? 即睇西貢景點推介
布袋澳海鮮酒家推薦
大家可能對有袋澳比較陌生, 但其實布袋澳係西貢一個好出名既海灣黎架! 布袋澳屬於新界既一個海灣,因為三面環山,出海口較為狹小,外型看似布袋既樣子因而命名布袋澳! 相信大家都知西貢係出名食海鮮, 所以而家我地就為大家精挑細選2間必食既海鮮酒家!
1. 發記海鮮酒家
相信入得西貢/布袋澳食海鮮既話都會知發記係有幾出名架啦! 係發記既門口可以見到好多明星藝人都有黎過食海鮮, 真係紅遍全港! 而且霓虹燈既招牌真係特別有風味架!
發記同一般既海鮮酒家一樣, 都係可以比客人自己揀選最新鮮最生猛既海鮮! 然後再揀點樣烹調!
招牌菜
但係有咁多好野食, 有咩係必食必叫架呢? 咁多款招牌菜入面, 小編覺得佢地既炒蟹真係無得輸! 又大隻又夠鑊氣, 真係食過返尋味架! 當然唔少得豉椒炒蟶子啦! 啖啖肉真係超滿足架!
2. 海鮮島海鮮酒家
如果唔想試發記既話, 不妨試下海鮮島海鮮酒家! 海鮮島海鮮酒家係布袋澳都好出名, 而且好似佢既招牌所講, 佢地係有墨魚刺身食架! 真係同一般既海鮮酒家好唔同架!
招牌菜
既然佢地係招牌都講到有墨魚刺身, 又點可以唔食呢? 晶瑩剔透既墨魚刺身超彈牙爽口, 絕對係必食必試! 除左墨魚刺身外, 佢地既熱炒海鮮都十分唔錯! 好似琵琶蝦咁, 雖然比龍蝦平, 但質感絕對唔比龍蝦差, 所以真係超值之選, 值得一試!
睇到尼到係咪好想即刻去布袋澳試下呢? 但係點先去到呢?
布袋澳交通指南
布袋澳位於西貢, 聽落好似好遠咁, 但其實都有巴士/小巴去到既! 如果唔想行咁多既話, 可以搭16號小巴直達布袋澳! 只要搭巴士/地鐵去到寶琳站, 就可以搵到尼架小巴架啦! 可以按此參考
但係就咁聽好似得小巴去到布袋澳喎, 如果咁啱走咗架小巴咪死? 其實如果想舒舒服服咁去布袋澳食最正最新鮮既海鮮, 順便睇埋維港兩岸既景色既話, 可以試下揀遊艇出海去布袋澳, 方便又快捷! 而且仲唔洗等黎等去, 超方便!
去布袋澳最舒適之選
通常去布袋澳食海鮮既船程大致會係首先係大家已選既碼頭上船, 然後就會駛去布袋澳, 沿途仲可以欣賞維港既景色添! 大家可以因應自己想去邊間海鮮酒家而決定係邊到落船, 只要預先同船長講清楚就可以了! 好似啱啱講既兩間海鮮酒家都係好近布袋澳碼頭, 所以如果搭遊艇去既話, 就唔洗周車勞動, 可以一落船就食到最正最新鮮既海鮮啦!
其實有好多船都可以做到布袋澳海鮮之旅既路線 (路線N5), 而且大部分都唔洗另外加錢, 仲可以係市區上船, 真係好方便架! 如果唔知邊隻啱你既話, 可以睇下我地為你精選既船隻!
布袋澳海鮮之旅船隻推介
#SB01N – 最多可容納56人, 岩曬一大班朋友一齊出海食海鮮! 仲可釣墨魚, 符合各人既需要! 按此立即預訂
#LH03N – SPARTA 維港晚間豪華遊艇 – 2018全新遊艇, 超時尚同豪華客艙設計, 配上專業影音配套同高端餐飲配套, 令你係船上都可以有好似酒店般既享受! 按此立即預訂
香港仔海鮮酒家推薦
如果唔想去到西貢咁遠, 近近地係香港仔都有又出名又好味既海鮮食既! 其實香港仔係其中一個以前香港最主要既漁港, 係八,九十年代既香港仔避風塘,啲船泊滿曬成個海灣, 漁民們以漁船為家,當時既住家艇都唔少,從而建立起獨特既水上文化圈! 隨住時間變遷, 而家香港仔唔再係以前既漁港, 但係一樣盛產海鮮! 想知香港仔邊間海鮮最好食, 就要睇我地為你精選既海鮮酒家啦!
1. 珍寶海鮮房
作為香港最有代表性既水上皇宮, 佢地既海鮮同小菜都好出名, 有好多明星都係常客黎架! 所以如果有機會去既話, 真係分分鐘隔離就坐住個明星同你一齊食飯架! 除咗佢地既野食之外, 珍寶海鮮房既外圍都裝修得十分華麗, 因為珍寶海鮮房係以古代中國皇朝風為重心, 所以在它的外圍會輕易見到龍, 寶塔跟紅和金既設計, 更顯中國既古代美!
招牌菜
係咁靚既海上皇宮, 又點少得食超新鮮既海鮮呢? 小編覺得珍寶海鮮房既必叫菜一定係炒蟹! 又多肉又夠鑊氣, 絕對值得一試! 除左海鮮之外, 尼到既點心都好出名架! 全部都好精緻又好味, 必試!
睇到尼到係咪好想即刻去香港仔試下呢? 但係珍寶海鮮房係海中心點先去到呢?
香港仔交通指南
其實想去香港仔食海鮮都有好多唔同方法既! 同埋而家南港島綫通咗車, 搭地鐵就輕易去到香港仔啦!
唔搭港鐵既話, 都有好多巴士/小巴去到香港仔架! 詳情可按此參考
不過以上既交通方法都係無咩私人空間, 同埋都唔可以直達珍寶海鮮房, 始終珍寶海鮮房都係係海上面架嘛! 如果想舒舒服服咁去香港仔珍寶海鮮房食最正最新鮮既海鮮既話, 可以試下揀遊艇出海去, 方便又快捷! 仲唔洗再轉多程舢舨上珍寶海鮮房添!
去香港仔最舒適之選
通常去香港仔食海鮮既船程大致會係首先係逸港居(香港仔海傍道4,5號梯台), 然後就會駛去珍寶海鮮房, 真係方便又快捷架! 特別適合一家大細去食海鮮, 因為唔洗轉車又轉船, 直接去到餐廳門口食海鮮!
其實有好多船都可以做到香港仔珍寶海鮮房海鮮之旅既路線 (路線N6), 而且大部分都唔洗另外加錢, 真係好方便架! 如果唔知邊隻啱你既話, 可以睇下我地為你精選既船隻!
香港仔珍寶海鮮房海鮮之旅船隻推介
#LA12N – 市區高級西式遊艇, 入面既裝修超新超靚, 仲有各式各樣既娛樂設施比你用, 等你去緊南丫島既時候可以一路睇住維港夜景一路同朋友唱k! 按此立即預訂
#OM01N – 市區晚間遊艇, 20人出海食海鮮都係每位$280起, 絕對係超值之選! 按此立即預訂
相信大家睇到尼到應該好想即刻出海食海鮮啦! 如果啱啱介紹既船隻唔啱你心水, 可以上我地網站再睇!


text:
Pena Palace 比一個公園包圍住,搭巴士到達入口買左飛再要行少少山先到個宮,因為佢座落係個山頂上面,係依邊既入口可以直接買埋其他景點既門票,依度我地順便買埋摩爾人城堡,Pena Palace 可以揀淨係入 Park 唔入 Palace,其實淨係入Park €7.5 已經好多野睇,可以去宮既外圍,不過難得黎到,比多少少睇下入面 €14.摩爾人城堡就 €8,都幾好睇,如果有更多時間就仲好,可以慢慢行.
去到Sintra之後搭火車站出面既434號巴士,Sintra之旅其實就係不斷行山,最好著波鞋同行山裝黎.見到個宮之前都係一啲好大既樹同斜坡,雖然好熱但有樹遮下蔭都無里斯本40度咁熱.
忍唔住係等巴士既時候買左頂帽,好似要€5定€7,買完之後覺得其實有啲貴,因為太薄都唔係好遮到太陽,最後依頂帽留左係巴塞.
就算望到個宮,都仲要爬坡上去,遠睇好似卡通入面既城堡,感覺仲係好新潮,近睇藍色個間係用傳統葡式磚舖面.
因為可以行埋入去影相,所以感覺好似迪士尼或者主題公園,只係佢真係城堡同埋有皇室住過.
行到咁上下有個平台超級大風,可以望返過去Sintra鎮同其他景點,最遠處係個海.
室內雖然無冷氣但都好涼爽,都係啲皇室野同埋好大既廚房,好靚既廚具等等.


text:
如果人同你講極光唔好睇,請同我掉佢落山.
話說前幾日無啦啦上網話有極光,我心諗,舊年我天寒地凍去到瑞典北部都睇唔到,你同我講走出街就有得睇?點知個個話睇到不止仲有圖有真相,嚇到我即刻熊貓.jpg,著件衫拎部相機就衝左出街.
北歐既森林仲多過seven eleven,梗有一間起左近,由於太想見到極光既緣故我一野就跑左入森林,入到深處先醒起其實睇完好似要搵路返出去.Anyway 我知極光會起北邊開始出現,望住北斗七星我就跑啊跑,最後跑到一個冇人冇燈湖邊.心諗,呢個spot除左可能無啦啦有隻狼走出來或者有人來打劫之外,都冇咩缺點,今次仲唔俾我睇到.
原來睇極光就同捉鬼就差唔多,未去到咒怨加椰子既級數肉眼都睇唔係好到,呢個時侯用相機一影,就會發現都唔知係唔係既綠色野.等左成半粒鐘,終於好似有少少野,但我都分唔到係唔係幻覺,自己諗多左.相機一影,果然又係,不過肉眼睇就真係綠乜鬼色,fifty shades of greys 就有佢份.朋友起第二度睇:「我睇到極光啊,不過唔係極光囉」.我心諗,究竟係唔係極光既北極光定係極光既非北極光呢,好難捉摸啊.算啦,極光同女神一樣,這輩子都不會有緣架啦.
但眼見身邊咁多勵志故事,等媽媽改嫁都等到做機師,我決定(搵朋友一齊)等落去. 等左陣,無啦啦前面一塊堍綠色飛出來,世界末日咁款,嚇到我鼻哥翁都冇綠!基督徒應該終於搵到上帝存在既證明,因為擺名係有人一筆一筆起天幕度畫畫!極光最好睇就係睇佢浮現消失,有如鬼魅既綠色畫布起天空中飄抑!_! 點解冇人話我知極光真係咁好睇?而再過一陣,個天突然有幾條綠色既蛇起北斗七星旁蜿蜒溜過,我最期待的畫面出現了!
驚喜一浪接一浪,每當我諗住走,都會有新一波.最後,北斗旁居然穿左窿倒瀉左顏料咁款,翡翠綠仲伴住緋紅進場,沿住天球放射開去!聽講紅色極光係最罕有!我果刻真係覺得人生充滿希望,好似無啦啦起天到跌左個女朋友俾我咁!極光真係好好睇,如果你叫我揀極光定女朋友,我一定揀女朋友!


text:
經過幾日前一連串聖誕 party 嘅洗禮,唔知大家有冇留前鬥後,準備迎接又一輪嘅除夕慶祝活動呢?三五成群去到人多擠逼嘅地方倒數已經係年青人鐵一不二嘅節目,但相信唔少人都經歷過倒數完過後嘅冷場,一大班人你眼望我眼,無嘢好做,尤如照頭淋左一盤冷水.小編絞盡腦汁,為左令自己的除夕夜過得唔好太尷尬,於是精心整理左一系列反高潮嘅攝時間活動.
安坐家中篇
如果你係 house party 嘅主人家,想朋友們倒數完仲有賓至如歸嘅感覺,就應該提前準備一堆秘密武器,嚟應付反高潮一刻!
武器1:麻雀枱 (當然包括麻雀啦!)
要同朋友增進友誼最好就莫過於一齊切磋國粹,係呢個四方城入面上下,碰下,好快就天光,大家滿載而歸咁搭車返歸!
武器2:下載定好玩手機 apps
麻雀就得四個人打,咁其他人就可以玩你一早已經搜集左,最新奇,最無聊,但又最可以解悶嘅手機程式啦!好似 King of Opera,拍拍機呢啲,玩到大家又叫又跳,就唔怕悶親大家啦!
武器3:用啤酒塞爆個雪櫃
切記!呢啲酒一定要倒數完先可以拎出嚟開心 share!最能帶動氣氛一定係同朋友乾杯!將生活嘅煩惱拋諸腦後,仲可以慳返係街飲嘢嘅昂貴酒錢,嚟一個不醉無歸!
武器4:Board Game 隨時玩
點樣可以打破最強嘅反高潮?就係將遊戲嘅趣味推到最高點!玩 Board Game 嘅同時不防係坊間買一啲懲罰套裝,花樣多多,刺激搞笑,啱哂一班鍾意將快樂建築係人地痛苦身上嘅損友喇!
當然,朋友們都可以帶唔同嘅玩意同飲品上去踩場,一樣開心!
如果你係鍾意出街倒數嘅好動一族,可以繼續參考「人多擠逼篇」.
留不住倒數後的反高潮 (下)
Edited by CLASSES


text:
話說上上回高達奔片渣馬,竟然畀無電解質嘅蒸餾水,但意想唔到咁唔專業嘅安排,竟然都有跑友撐,仲話有Sport Drink同其他食物呀,無人叫你全程飲蒸餾水喎,況且你畀乜水都有人飲唔慣啦!
既然你都承認,唔可以全程齋飲蒸餾水,咁點解唔一開始就用礦泉水呢?渣馬嘅補給份量出名少,如果唔好彩Sport Drink無晒,食物又無晒,大家侷飲蒸餾水,咁咪好大鑊?點解仲要不必要咁,增加跑友水中毒嘅風險呢?
就攞跑界最高標準--波士頓馬拉松呢比,人哋沿途一樣有Gatorade,仲有Power Gel派,點解波馬用嘅係Poland Spring礦泉水,唔用蒸餾水呢?
就喺呢啲盲撐渣馬嘅跑膠,縱容渣馬長期是是旦旦,習非成事,就連派乜水呢啲最基本嘅ABC,都係完全錯晒.
*******
渣馬水唔識派,連食都喺一樣.年年一係得蕉皮,一係得生蕉.多得上年剷得勁,又畀人踢爆渣馬義工偷生蕉,渣馬今年終於唔敢再孤寒,放咗大量香蕉喺水站:
(圖片來源:主場博客)
生嘅,唔止一半,應該係超過一半,但係呢個水站,至少可以自己揀條熟嘅食.
(圖片來源:主場博客)
不過去到呢個站,個領導耍大牌,唔畀跑手自己揀,仲寸要自己揀的跑友「嫌污糟可以唔食」!
無得揀最大嘅問題係,你一定畀條生嘅我!
(圖片來源:主場博客)
朱古力站,渣馬維持一貫小家孤寒嘅作風,講明每人只可以攞一條,驚死你食咗佢隻車.
(圖片來源:主場博客)
搞咗十九幾年,號稱所謂盛事嘅渣馬,連準備入得口嘅蕉呢啲基本工作,都仲喺完全失敗.渣馬,你知唔知個恥字點寫?


text:
冷氣機推薦2022冷氣機推薦(選購指南)1月更新,制熱和製冷效果點睇,新家裝修格力/美嘅/海爾等品牌哪個好
葵興冷氣機冷氣公司冷氣機推薦炎炎夏日冷氣機推薦54485818,又到咗夏天最熱嘅月份冷氣機推薦54485818,越嚟越多人受唔咗高溫嘅煎熬,入手一臺冷氣機平均2000元嘅價格起步,啱於唔識冷氣機大部分都會去實體店購買,聽店鋪嘅銷售人員各種安利,價格又比網上貴,嗰麼網上購買冷氣機需要咗解哪些冷氣機知識呢,睇完你就識咗.
本篇文章主要啱冷氣機選購進行講解,冷氣機推薦選購參數,選購盲區,選購推薦.
2021.4.7大更新,雖然網上嘅選購攻略唔少,冷氣機推薦但係大多數係內容較多嘅長文,為咗方便閱讀,會把啲深奧嘅內容簡單描述下,畢竟冇必要把自己搞成個專家,你又唔係修冷氣機嘅.
1.冷氣機樣式
2.冷氣機參數
3.選購誤區
4.安裝
5.品牌推薦
1,掛壁式就係家庭臥室主用嘅冷氣機,體積小,噪音低,發展多年功能強大,唔佔空間,冷氣機推薦小面積嘅客廳也適用
2,立櫃式冷氣機又分圓櫃和方櫃兩種唔同嘅性狀,冷氣機推薦其放置喺地上,佔用地上面積,因為匹數大,製冷更好,適用於40㎡以上大面積客廳,一般喺2.5匹以上.優點喺於送風距離遠,氣流嘅循環效果好.
3,中央冷氣機有得局限性,安裝需要提前預設與安裝管道線路,跟住將機體和吊頂隱藏起嚟,選擇購買需要喺新房裝修前就開始布局.
其優勢就係得一個室外機得連接多臺內機,冷氣機推薦簡稱「一拖N」.而掛壁式和立櫃式嘅冷氣機,只能係一臺室外機帶一臺室內機.
網上自己選購我哋得通過商品嘅參數嚟快速啱比兩臺冷氣機嘅區別.
1.匹數
參數僅供參考,像所喺嘅樓層高,冷氣機推薦或者位置西曬就要選擇選擇P數大嘅.儘量根據自己嘅使用面積進行選購.
2.能效
能效係我哋購買冷氣機嘅第二個選擇,好多人都唔知道,選擇一級能效能省幾多電,三級能效會耗電幾多嘅問題,而同樣嘅型號,唔同嘅能效而兩者之間相差有得500元左右.下面先講下能效與APF嘅關係.
下圖係2020新一級能效,冷氣機推薦好多舊3級能效定頻冷氣機和部分變頻面臨淘汰,去年7月之前生產唔符合新能效嘅冷氣機只能售賣到今年嘅6月份,所以購買前一定要睇準商品標嘅係新能效標準還係舊能效標準.


text:
(輝sir行山推介)張保仔古道至太平山
太平山應該好多人都去過,不過又有冇試過行張保仔古道上去呢?挑戰開高級組嘅朋友,又有冇試過由太平山北坡攻頂?我哋一齊嚟睇吓啦!
初級組路線:香港大學站A2出口-大學道-旭龢道-碧珊徑-寶珊道-張保仔古道-舊山頂道-盧吉道-克頓道-龍虎山瀑布-薄扶林道-蒲飛路-堅尼地城站
距離及難度:約9.5公里-初至中級(路程中只有張保仔古道比較崎嶇難行,其他路段則屬石屎路或易行山徑)
來到最後一集,無論初級組或者高級組嘅朋友都可以試吓一啲比較難嘅路段啦.首先由香港大學站出發上大學道經碧珊徑至寶珊道都係易行路段,唔想行咁多馬路嘅朋友其實可以的士直接去到寶珊道尾直接開始較難嘅張保仔古道路段.
張保仔就大家都認識,長洲張保仔洞相信大家應該都去過,但係大家又知唔知,相傳張保仔為咗容易喺中上環一帶秘密上岸,就開通左呢段張保仔古道.傳說係咪真就冇人知啦,不過呢條古道真係幾崎嶇,相對植被比較茂密,唔少路段都係人手用大石砌成,路口亦都比較隱蔽,於寶珊道末端轉右上山就係㗎啦.如果擔心應付唔黎,大家其實可以於寶珊道末端直走較為明顯嘅山路,有跑開超級馬拉松嘅朋友應該有聽過一個經典嘅比賽Round The Island (RTI),如果大家選擇容易路段,呢一段就係RTI賽道之一,沿路行你會見到用嚟標示賽道嘅藍色點.大概行700米之後就會有路口轉右接番張保仔古道較為容易嘅路段.張保仔古道上方其實亦都係攀岩勝地,如果響假日行過,大家可以隱約見到好多人響上面爬石架!
行完張保仔古道就會接舊山頂道嘅石屎路,沿着石屎路一路上就會去到山頂凌霄閣,大家可以響度補充糧水,又或者選擇搭纜車落山.不過我地就建議大家沿盧吉道繼續行,因為行大概400米左右就會有個無敵香港景,整個中上環同九龍半島盡在腳下,如果天氣好仲可以遠眺八仙嶺(真係見到架!),大帽山,靑山等等嘅香港名山!
沿着盧吉道去克頓道再接龍虎山健身徑,大家可以睇到龍虎山一帶嘅軍事遺跡,同摩星嶺一樣,龍虎山之前都係軍事重地,大家可以睇吓嗰度嘅碉堡及炮台等遺跡,睇完就可以沿路落去香草園,嗰度係漁護處開闢嘅農地,專門種植香草,香草園向西行大概200米就會見到龍虎山瀑布,呢度係附近晨運人士開闢出嚟嘅休憩地方,當日同Fai sir一齊行嘅時候就水源較少,不過相信夏天嚟嘅時候氣勢應該好唔同!瀑布兩旁仲有好多枱枱等等俾大家坐低休息下架.睇完瀑布大家就可以沿着薄扶林道蒲飛路去堅尼地散隊.
初級組路段除咗上山比較辛苦之外,要靚景有靚景,要瀑布有瀑布,中途仲有補給點同離開選擇,唔夠喉嘅朋友其實仲可以行多幾步連埋摩星嶺一齊行添!(想知摩星嶺點行就要睇返上一期啦)
高級組路線:張保仔古道到攀石牆一帶經北坡險崖直上盧吉道.
想挑戰高級組嘅朋友,千祈唔好見到成條路線一句講晒就以為好容易,呢條路線小編同Fai sir都一致裁定係五星級難度,冇豐富登險地同足夠裝備嘅朋友千祈咪試!因為路徑坡度極大,路徑亦不明顯,有某些位置甚至需要一定攀岩技巧,而且小部分路徑同攀石路線重疊,判斷錯誤分分鐘唔上唔落.不過應付到嘅朋友就肯定會好享受呢條路線,因為路線挑戰行山能力之餘,風景仲要絕美!而且打卡影相肯定唔使好似盧吉道咁同人爭餐死,不過真係要提醒下大家要有足夠準備,雖然某啲崎嶇路段有前人留低嘅扶手繩,不過都唔好完全依賴條繩呀!
溫馨提示:無論係初級組定高級組路線,大家都要注意安全,量力而為呀!同埋走嘅時候記得拎埋自己啲垃圾呀!#自己垃圾自己帶走呀嘛


text:
Day 62 仍然拉薩
自然醒望住窗外,有一種講唔出嘅寫意.但尋晚比隻蚊係咁騷擾就真係好煩躁,無教好訓,重點係以為呢邊海拔高無蚊,寄走咗支蚊怕水
係樓下食咗個漢堡就坐三輪車將行李由東措拎返過去南措,放低咗啲行李,就去八廊街間瑪吉阿米甜茶館食晏,野食可以
之後坐咗陣,我地就去咗買名信片寫,寫名信片真係好耗神.今次要寫十張,寫咗我成兩個鐘.時間差唔多,佢地準備出發,我地就此分別,並約定一定要再會
路上經過見到,覺得有緣就買咗
別了依然相信,以後有緣再會.佢地走,我真係有啲唔捨得,有種孤獨感.聽日既珠峰四天團,希望遇上夾得黎嘅團友
另外,我買咗18號拉薩開住西寧嘅火車票,由於硬臥已經冇票,只能買硬坐了,坐21個鐘
出發去睇文成公主劇場前,我去咗食pizza
大約8點左右,司機就黎接,送去劇場
個場好大下
就當我等緊開場嘅時候,阿媽發訊息叫我快啲返香港揾工,話我仲想玩到幾時 ,係咪唔洗開飯.本身隻腳一真冇咩好轉已經夠煩,而家仲要比佢催,我當堂冇晒心情.返去唔係問題,但重點係隻腳未正常行到, 我都唔想返去住,廢事比佢地知我整親
其實而家隻腳咁,我諗緊不如直接過成都休養,又可以見埋之前未見嘅朋友,加上我老死22號會過成都參展,有伴玩同痴沙化睡
不過唔知係咪路上睇得太多靚風景,而家真係有啲審美疲倦,睇到有啲麻木,提早結束可能係好事
文成公主還不錯,我欣賞個舞台布置同人海舞蹈員,整體好壯觀,但個劇情就算吧啦
拉薩夜景
睇完司機車我地返去,本身打算食宵夜.點知係青旅,木木整咗啲三文魚,美團都慳返


text:
去邊搵公司禮品,贈品?通常你睇到呢篇文章,表示你就有一定嘅網頁搜尋可以力,亦都具備解決一D簡單問題嘅可以力.以下就睇下關於公司禮品Q&A喇.
目錄
Q1:點解需要公司禮品?
可以分成幾個:
- 對舊客戶,公司長期合作對象嚟講,公司禮品係一種貼心嘅回饋,舉例嚟睇:當客戶去公司開會,會議結束後攞到印有公司Logo嘅USB等小禮物,對公司形象有正面加分嘅效果.
- 對公司內嘅行銷嚟講,公司禮品可以增加曝光機會,不只係宣傳公司產品,就算係公司品牌都可以有所幫助.
- 對公司員工嚟講,公司嘅周邊,印有公司Logo或係公司image明顯嘅公司禮品,可以產生凝聚力.
- 對新開發嘅客人嚟講,企業禮品可以讓其對該公司有好感.根據心理研究,因為社交嘅習性,一般人從他人手上拿到好處嘅時候,都會有回饋嘅意識.
Q2:公司禮品要俾邊個?
普遍嚟講,公司禮品可以依客戶等級有唔同嘅區分,由VIP到普通一次性消費嘅客戶都有可能.
Q3:發送公司禮品嘅時機,時間?
根據公司禮品發送嘅目的,時間都有所不同,大多配合活動嚟推出.採購禮品嘅時間最長通常係活動前一年,最短係兩到三個月前.
Q4:送點樣嘅公司禮品比較受人歡迎?
呢題其實依自己嚟回答,試諗下今天係你,收到點樣嘅公司禮品你會比較開心呢?如果無法憑空諗出答案,可以試下比較,例如:公仔VS保溫杯?USB VS Note book?都可以依自己嘅產業客群嚟揀,基本上目前大多數嘅公司禮品都脫離唔到實用性.
_
仲有咩問題都盡量嚟搵我哋詢問啦!


text:
《尖尖鬍鬚達利:消失的十字架》
尖尖鬍鬚達利:消失的十字架
周遊列國參觀教堂同博物館,見得最多嘅肯定係 #中世紀 同 #文藝復興 時期嘅宗教畫作.但係唔好忘記,近代藝術都有唔少以宗教為主題嘅作品,創意同想像力都肯定超出以前嘅規限.
#加泰隆尼亞 畫家 #達利 (Salvador #Dalí) 後生時屬於叛逆嘅超現實派,但係中年時又返到天主教嘅懷抱,同時信服神祕主義思想.#梵蒂岡 博物館現存兩幅達利嘅傳統宗教主題試作,係佢後期更大作品嘅構思同草稿.
〈耶穌釘十架〉(1954) 嘅主角充滿 #古典主義 美感,簡約而比例勻稱,完全冇受難嘅痕跡,似乎代表一種超越肉身痛苦嘅精神理想,幅畫甚至連貴為宗教象徵嘅 #十字架 都欠奉,不過後來嘅正式作品Crucifixion(或稱Corpus Hypercubus)裏面,耶穌身後係有一個立方體十字架嘅.畫家保留慣用嘅空曠背景,唯獨有兩個人物,分別係將權杖放入耶穌手中加以嘲笑嘅士兵,以及用長矛拮穿 #耶穌 心口確定佢受刑而死嘅百夫長朗基努斯.
達利呢幅〈聖母領報〉又名〈三位一體試作〉,係1960年大作The Ecumenical Council嘅前身.上半部份嘅裸體男人,既可能係上帝本人(神?),亦可能係耶穌,講法不一而足;而下面嘅兩個人像,右邊嘅固然係聖母瑪利亞無誤,但左邊嘅就同樣眾說紛紜.如果按梵蒂岡博物館嘅講法,叫呢幅畫做〈聖母領報〉(西班牙文係La #Anunciación),噉左邊嘅模糊形象就應該係告知 #瑪利亞 即將懷孕生子嘅天使 #加百利;如果認為幅畫係 #三位一體,將左邊人像解讀為手執十架嘅耶穌就比較合理.唔知大家又睇到啲咩呢?
如果鍾意呢篇文,請你CLS支持
此系列逢星期三,星期日更新,敬請大大力追post :0)


text:
生物
生物(粵拼:sang1 mat6),又叫生物體係有生命嘅個體.嚮生物學同生態學中,地球上已經被科學家具體描述嘅生物大概有200萬種,亦有人認為實際數字應該係500萬種以上.由物質組成嚟睇佢哋都由原生質組成. 生物最重要同基本嘅特徵在於生物進行新陳代謝.所有生物一定會具備合成代謝以及分解代謝呢個互相對立嘅兩個方面,係生命現象嘅基礎.
生命嘅起源同埋生命各個分支之間嘅關係一直存在爭議.一般嚟講生物分為兩大類:原核生物同埋真核生物.原核生物分為兩個域:細菌域(Domain Bacteria)同埋古細菌域(Domain Archaea),呢兩個域相互之間嘅關係並唔比佢哋同真核生物嘅關係更為接近.嚮進化史嘅研究上原核生物同埋真核生物之間一直冇乜聯繫.真核生物嘅兩個細胞器:葉綠體同線粒體被普遍認為係由內生細菌(endosymbiotic bacteria)演化而來.
多細胞生物指包含多過一個細胞嘅生物.
共有屬性改
生物嘅共有屬性包括:
呢啲屬性並非普遍存在,例如好多生物無法獨立移動(即管植物嘅生長可以被視作移動嘅一種)並且無法直接對環境變化產生反應.微生物比如細菌無法進行呼吸.另外好多生物嘅個體無法進行繁殖(即管佢哋所屬嘅物種可以繁殖).
結構層次改
- 生物嘅結構層次
- 環境嘅組成
分類改
為咗理解大自然,人類發明咗一啲生物分類法來將唔同嘅物種分類.現時世界通用嘅物種分類法係大致建基於林奈嘅研究,再由查理斯·達爾文改進.呢個分類法有七個主要層級,由最廣到最窄係:界,門,綱,目,科,屬,種.
病毒改
病毒由於唔能夠獨立進行繁殖同新陳代謝而通常唔被認為係生物.然而,依據美國法典(United States Code)嘅生化武器同埋非法使用相關內容中病毒被歸為微生物範疇.由於好多寄生動物同埋內共生體(endosymbionts)亦缺乏獨立生存能力,所以病毒算唔算係生物仍然存在爭議.就算病毒有酶同埋其他生物特有嘅分子,佢哋嚮寄主細胞外就生存唔到,並且病毒新陳代謝嘅過程需要寄主遺傳機制嘅參與.呢種寄生現象嘅起源重未清楚,但有可能產生於寄主.
壽命改
壽命係生物嘅基本參數之一.有啲生物只可以生存一日,有啲生物例如一啲植物可以生存幾千年.
細胞衰老嚮決定生物體,細菌,病毒甚至係朊毒體嘅壽命時好重要.
目前,科學界普遍認為存在於細胞染色體末端嘅一段特殊嘅DNA序列--端粒同細胞嘅壽命有好大嘅關係.通常情況下,細胞每分裂一次,端粒就會變短一啲.隨著端粒逐漸縮短,最後造成位於染色體DNA中間段嘅對細胞生命活動有意義嘅DNA序列嘅缺失.由於呢個時候無法繼續進行正常嘅生理活動,細胞就會進行一種由自身控制嘅程式性死亡--細胞凋亡.此外,腫瘤細胞中嘅端粒結構通常唔會縮短,呢個都係腫瘤細胞可以進行無限分裂嘅原因之一.


text:
澳門航空去首爾嘅航班時間真係麻麻,去程冇得訓已經好慘,回程要晨早起身仲慘.由首爾至澳門嘅航班朝早8:00起飛,6:00要到機場check-in,所以一定要坐第一班由首爾市區開出嘅機場巴士到機場.
» 閱讀全文
同尋日一樣今日又係訓到好晏,十一點先離開酒店.今日嘅行程係去位於首爾江南嘅鷺梁津水產市場食海鮮.
» 閱讀全文
南山係位於明洞南面嘅一座山,而首爾塔就係座落於山上.上南山一般會坐纜車上去,以前由明洞去纜車站需要行一段10幾分鐘嘅斜路,而家起左一條南山傾斜電梯,可以坐上去纜車站,舒服好多.
» 閱讀全文
遊覽完古蹟,下午嘅行程又返回現代都市行街shopping啦.首先搭地鐵去會賢站,一出黎就係南大門市場,係賣各式平價雜貨嘅地方,真係乜都有得賣,可惜睇唔啱,一樣嘢都冇買到.
» 閱讀全文
今次旅行唔打算去太多地方,所以跟住呢兩日冇set定幾點起身,一於訓到夠為止.就係咁,今日差唔多十一點先至出門口.今日主要係去參觀景福宮,下午就留係明洞一帶行街shopping,夜晚會上南山首爾塔睇夜景.
» 閱讀全文
今日係南怡島消磨左成日,返到仁寺洞已經係六點,落車之後決定去東大門行下,順便去食豬腳,因為中午冇正式食過嘢,好肚餓.
» 閱讀全文
今日主要係去南怡島,聽講係一處因為拍攝韓劇《冬季戀曲》而出名嘅地方.按照旅遊書介紹,由首爾去南怡島主要有兩種方法,一種係由首爾坐火車去加平,再轉坐的士去,另一種就係直接係仁寺洞坐巴士去,不過每日只得一班車.為免交通麻煩,我地前一日已經去左買定飛.
» 閱讀全文
食完野周圍行下,行到兩點幾終於可以去酒店check-in啦.入到房第一時間做D乜?當然係上床訓覺啦.坐夜機真係好辛苦,試過上次去北海道同埋今次去首爾之後,以後都要盡量避免坐夜機.可能年紀大左,成晚冇訓第二日真係會完全冇晒精神.
» 閱讀全文
一向以來都好少會係聖誕新年呢D大時大節嘅日子去旅行,因為好怕人多同人迫嘅環境,而且呢D日子去旅行,機票,酒店都會貴好多,唔化算.但係今年聖誕節,竟然忘記左呢條戒律.
» 閱讀全文


text:
根據考評局的數據顯示,2022年報考英國文學嘅學生只係得267個,佔總報考人數的0.4%,可謂少之又少.可能大家都覺得佢係一科好難觸摸嘅科,又冇固定答案,啲英文詩都唔知點溫.Tutor Circle 尋補小編嘅呢篇文章希望能夠同大家分享一下 DSE英國文學應該點讀好!
目錄
DSE英國文學 點讀好?
根據Wisdomite Education 嘅人物訪問,18歲的Francesca認為讀英國文學對學習英語嘅幫助好大.喺文法同英語技巧上,修讀英國文學係一個好有效嘅途徑令學生大量閱讀同寫作,令學生熟習英語文法同語句.英國文學涉獵嘅範疇好廣:睇書可以提升學生嘅閱讀速度,睇英文影可以訓練學生嘅聆聽和理解能力.但2022年得總共267個人考DSE英文文學,可謂少之又少,點解嘅呢?可能大家都覺得佢係一科好難觸摸嘅科,又冇固定答案,啲英文詩都唔知點溫.Tutor Circle尋補小編呢篇文章希望能夠成為每一位讀呢科嘅人嘅溫書策略,
希望大家一齊考好呢一科,入到自己想入嘅大學😍😄!
更多考生人數資訊
見到呢幾年讀英語文學 (English Literature) 嘅朋友仔越來越少,
唔知係咪因為太多人覺得英國文學呢科好難讀呢?
小弟一路有自己嘅秘技去溫,
所以喺全級排名攞到一直穩守頭三,
希望以下我嘅分享可以幫到修讀英國文學嘅你啦!
DSE英語文學1. 每日最起碼睇一篇未見過嘅文學篇章
要提升睇文學性poems 既語感,無論你鍾意佢定唔鍾意佢都好,
但係我認為每日睇一篇文學作品,不論係長到幾版紙或者短到一頁就無,
起碼可以增加你係呢方面嘅語感,
對poem嘅認知都一定會日積月累,
特別係嗰啲修辭同埋唔同作者寫詩嘅手法.
DSE英語文學2. 睇每一篇故事或者poem之前都睇一睇作者嘅背景
呢個方法係我老師教我的,因為你睇咗作者嘅背景之後,你對佢會有更加深嘅認識.
再者,英國文學好睇重情感上嘅感悟㗎!
而且明白佢點解會作某一題材或者某一感情嘅詩.
例如Sylvia Plath因為自身家庭同失敗嘅婚姻關係,所以佢嘅poems都比較黑暗同埋悲傷.
又或者好似Robert Frost,佢本身住喺郊野地方,所以佢比較鍾意用大自然事物,寫出人與人同大自然之間嘅關係,或者抒發自己對人生嘅睇法.
Copyright © 2022 Tutor Circle 尋補. All rights reserved. 此文章未經許可,不得轉載.
Copyright © 2022 Tutor Circle 尋補. All rights reserved. 此文章未經許可,不得轉載.
DSE英語文學3. 自己一定要整番一份屬於自己嘅notes
要包括咗每一個會考嘅故事,小說,poems …etc.
無論係喺電腦入面打嘅,或者自己手寫嘅
(推介用電腦打,始終手寫嘅話要寫好耐),
裏面盡量包含曬自己所有唔識嘅,唔熟嘅地方.
可能係人物關係,修辭技巧,或者一啲故事深層嘅內容.
咁樣嘅你可以一考試或者測驗之前就一次過溫曬一份專屬於你自己嘅notes,
如果你未做過屬於你自己嘅文學notes,你可以趁而家考試前做呢一份功課,
當係畀一個機會自己做一個學年總結!俾嘅機會自己重新審視英國文學!
DSE英語文學4. 自己寫番一份包含所有英國文學包含嘅修辭技巧清單
由初中(如果你學校有強制初中學生要學英國文學嘅話)
至高中你起碼學過超過一百種唔同嘅文學,修辭甚至拍攝技巧,
如果你唔寫低嘅話,一定會好易唔記得曬.
就算宜家求其問你一個文學修辭手法,你可能都已經唔記得咗佢究竟係咩意思.
更何況見到一篇你完全唔識嘅文學作品,問你佢有啲乜嘢特別嘅手法.
如果你肯畀心機寫一份專屬嘅英國文學notes,
然後包含曬你學過嘅一百幾種文學修辭手法,
我相信就算你遲啲懶得唔溫,
你最後都會去攞份notes(係咁以睇兩眼).
因為係你自己付出過血汗同時間寫,
我相信咁樣對你溫英國文學黎一科會有好大幫助!
DSE英語文學5. 有時lunch可以同一齊讀英國文學嘅朋友仔交流下
大家可以互相總結一下自己溫嘅文學作品或者notes,同時可以畀大家refresh下.
之後再針對某個大家都覺得好難嘅文學作品,睇下有冇啲乜嘢唔明嘅問題.
如果到最後冇人可以教得明其他人,
咁就可以將嗰幾條唔明嘅問題寫喺張便條紙,
然後將佢畀老師,等一個更加專業嘅人去解答.
希望我以上呢五個方法都可以幫到讀呢英國文學嘅朋友仔更上一層樓,
如果你有啲乜嘢高見嘅話,歡迎你同我一齊分享,希望大家一齊可以喺英國文學都考到5**!!!
延伸閱讀:
(IELTS私人補習)考ielts你可以點準備?需唔需要私補?
(通識補習)補習名師選擇 & 話你知溫習小竅門!
(HKDSE Maths)究竟DSE數學點讀先高分?
(DSE Maths Cut Off)有效温習大計!
*此文章由 Blogger個人/編輯團隊 分享並僅供參考,意見及內容並不代表本網誌立場,Tutor Cricle 尋補 對信息或內容所招至的損失或損害,不會承擔任何責任.
其他人還看了……
中學排名 呈分試 升中面試 英文補習
大學收分 Jupas 副學士 DSE筆記
大學五件事 私補價錢 Ocamp 暑期工
生日好去處 IQ題 任坐Cafe
我係個讀緊中五嘅肥婆,我嗰班都叫我梁豬豬.我嘅選修科係英語文學同宗教倫理.呢兩科都係我好鍾意讀嘅科.最鍾意嘅主科系英文,最憎嘅科目係數學,由出世已經開始憎佢.平日得閒最鍾意瞓覺,睇下書.最鍾意睇嘅類型係,哲學,心理學,人生勵志.好希望我嘅投稿可以畀到一啲啟發你.kuku


text:
近排好多人討論緊「全倉派」定係「清倉派」做得好啲,自從CT10不停創新高,好多新經濟眨吓眼就殺估值跌咗30-40%,對於繼續strong hold嘅全倉派,當然希望股價快啲反彈上去,而清倉派就希望CT10努力向上,隊冧個市等自己可以執平貨.
根據非正式又低sample size嘅調查,active trading嘅「清倉派」普遍今年打返個和,而「全倉派」反而有10%左右嘅盈利.其實呢個有機會係唔同派別選股嘅結果,因為active trading嘅朋友傾向買高beta嘅股票,撞落嚟當然痛啲.全倉派通常揸一個portfolio,睇吓今年恆指同國指嘅表現,都跑贏唔少基金經理!
至於路飛,尋日做咗「半倉派」,因為終於等到second leg之後入咗50-60%股票.其實第一隻腳係可以入啲貨,但係始終想穩陣啲,同埋睇清楚應該揀乜嘢行業同埋style(下一篇文先講).有人問驚唔驚FOMC,其實唔係好驚,因為呢個已經係known risk,而家市場最驚嘅永遠係unknown risk.冇錯,CT10不停係咁升,但係見到市場已經開始消化緊,認為升到去2%都係應該.反而近排開始擔心緊Ray Dalio講嘅而家總之唔好揸現金同債券,點都要揸啲asset,其實做清倉派做得耐,都有唔少壓力!
(圖為渾元形意太極掌門人馬保國)


text:
04 -06 Jan 2018
Day 2
經過左早上大霧既山景,中午開始好天,太陽都出左,其實係一邊好天一邊唔好天,我地返左去Mam Tor個頭,揸過去Edale同Castleton,途中景色都唔錯,冬天唔係旺季加上係星期五所以唔算好多車同人,只有好多羊羊,空氣好好,有時覺得依邊個天好矮好近.
有一個地方好鍾意,都幾surprise,同埋好似係屋主推介.Exactly地點唔係好sure但係由西邊揸去東邊就會經過一個山谷,因為依個谷去左兩次.一開始係上斜坡之後落斜係會比兩座山圍住,嘩左出黎,又係影相都影唔到既壯觀(第二日比較好天)
Derwent
依個地方我係google睇到,Derwent有個edge,叫Derwent Edge,有一舊大石可以睇,好似好壯觀,所以我地就傻下傻下去左,泊左架車係Derwent Dam,其實唔知可唔可以揸近啲,總之我地由Dam開始行,經過左大壩小山農場羊羊大湖,最終係去唔到個edge,其實係好遠的,同埋唔夠時間,行左兩個幾鐘差唔多天黑就要行返去了,好彩天氣都唔係太凍.
行完之後就去Sheffield食個亞洲菜,揀左間食越南河,碗野大過塊面,同埋依邊物價幾低,有間超市叫ALDI,真係好平😀


text:
(結他維修)如何成為結他維修學徒?
Updated: Apr 16
其實呢一個問題,有好多人問過 除咗呢
一個問題,佢哋都問咗好多唔同嘅相關問題,我哋就發現,對呢一個行業有興趣嘅人其實唔少,但係對呢個行業嘅了解就應該未夠 多
剛剛開始學彈結他冇耐,對結他維修有興趣,可以向呢個行業發展嗎? 呢一個問題,其實分咗幾個層次, 第一,彈奏同維修嘅關係 第二,有興趣 第三,發展
一,需要懂得彈奏 結他維修呢一個項目,有一個好大嘅特點,並唔係結構性啱就得嘅一個工作,舉一個例子:「基本上」每一件零件都配搭啱,火箭就能夠升空,而結他每一個配件配搭啱就能夠有聲 每一件零件嘅結構配對啱係第一個條件,火箭升空要考慮嘅仲要考慮埋,唔同天氣,唔同嘅因素同情況,要照顧到人嘅安全 彈結他當然唔能夠同火箭作比較,而要照顧嘅情況不一樣,而要考慮嘅最重要因素係~彈奏者嘅手感,同埋玩咩類型嘅音樂 所以如果自己冇彈奏結他,對手感嘅敏銳亦會不足夠,同埋難以理解演奏這需要嘅嘢 所以由我嘅角度去睇,要有一定了解彈奏係需要的,有齊所有嘅工具,將一支結他set到「正確」一啲都唔難,難嘅係配合使用者嘅需要,呢一個先係精粹所在
二,興趣 我哋係非常之鼓勵任何人用興趣作為自己嘅工作,寄工作於娛樂 我哋都花上左好多年嘅時間,發現自己對一樣野真係好有興趣,先會行到某一步,作某一個決定,先會成為今天的我地 而我哋自己亦都好清楚,人生中有好多個興趣出現過,但就只係出現過,其實係唔真實的 我哋鼓勵嘅係,當你真係搵到你想要嘅嘢,就應該放手去做,先決條件係,你已經準備好,決定好,知道呢一樣係你想要嘅嘢 再者,係呢一個好現實嘅香港,真係個金錢嘅世界,要從事呢個行業,要有一份覺悟,係真係搵唔到錢係事實,你要確定自己係唔係可以由朝做到晚,只係夠食飯,搭車 如果你真係好喜愛呢個事情,咁就唔需要擔心呢啲,有時幻想自己做到,同自己真係做到,係兩件好唔同嘅事
有第二個條件支持之下,就會可以出現第三點~發展 發展呢一個詞語,好似同商業好有關係,我諗亦都係我哋最弱嘅一環,我哋真係唔知道有冇人會投資呢一個行業,會諗住將呢一個行業發展到咩程度,首先起碼我哋自己唔識,亦唔覺會有,如果係一門可以變錢嘅生意,我諗香港人一早已經令到佢好蓬勃 我哋好隨性,純粹開心,好玩就去做,想拍下片就拍,想介紹啲野比人知就介紹下,只係用最單純嘅想法,諗住只要做啲嘢做得好,不停去搵性價比好嘅產品返黎,啲人知就會黎咖啦,咁就已經係我地嘅發展大計,我諗其他人嘅發展大計應該比我哋好好多 我地暫時冇諗過,亦都冇能力可以請到一個學徒,但如果你真係對呢個行業有興趣,我相信你會去深入咁研究同了解結他,會搜尋不同的相關資料,增加自己嘅認識 計劃追唔想改變,先做好現在呢一步,下一步就會自然發生


text:
羅曼語族
羅曼語族,又叫羅馬語族同拉丁語族,屬於印歐語系,係由意大利語族衍生出來嘅現代語族,主要包括由拉丁文變過嚟嘅現代各種嘅語言.講羅曼語族語言嘅人主要包括傳統意義上嘅「歐洲拉丁人」.紀元前後嘅古羅馬帝國瓦解之後,原本統一嘅拉丁文都跟住地域嘅唔同而產生各類方言.呢啲方言就係今日羅曼各種語言嘅雛形.
雖然係咁,現代羅曼語族各種語言同古老嘅拉丁文之間已經存在好大唔同啦.比如,現代羅曼語以冠詞同介詞嚟替代拉丁文複雜嘅格變化;現代羅曼語用助動詞嚟構成複合時態,呢啲都係拉丁文冇具備嘅.
即管都係由拉丁文演化而成嘅,羅曼各種語言之間重係存在比較顯著嘅差別.造成呢啲差別嘅原因包括:歷史傳統嘅互相隔絕,古羅馬帝國治前嘅地域性古文嘅影響,羅馬帝國覆滅後頻繁嘅戰爭同社會變遷,以及文藝復興時期各種地域文化之間嘅衝突同共融,等等.
Romance一詞係拉丁文嘅romanice一詞變過嚟嘅.喺拉丁文入面,呢個詞係romanicus一詞嘅副詞形式,意思係「用羅馬人嘅方式」.
現代羅曼各種語言同古典拉丁文之間嘅主要差別[編輯]
除羅馬尼亞文之外,其他語言已經冇格變化.
現代羅曼各種語言入面名詞通常淨得有兩種文法性,而拉丁文入面名詞就有三個文法性.咁梗係有特例,比如羅馬尼亞文同意大利文入面就保留咗一啲中性名詞嘅表達,而西班牙文,意大利文同加泰羅尼亞文入面仍然保存住一啲中性嘅代詞.
拉丁文中嘅指示詞喺現代羅曼語入面變成咗冠詞.
拉丁文中嘅將來時已經衰退,喺現代羅曼文中將來時有新嘅構成方式,並結合咗「條件式」呢個新嘅語式.拉丁文入面habere(相當於英文嘅to have)一詞成為構成時態嘅重要助動詞.好多重要時態都係由呢一個詞嘅完成體或未完成體加上動詞嘅對應變位構成嘅.
拉丁文入面嘅「綜合完成時」喺現代羅曼文中變成咗由詞義相當於英文to be或to have嘅助動詞加動詞過去分詞嘅合成時態.但係喺葡文同法文入面,仍然保存咗拉丁文嘅「過去完成時」,而羅馬尼亞文就有兩種完成時態,兩者嘅意義就基本近嗙.羅馬尼亞文入面又保留咗「過去完成時」,淨係用喺直陳式入面,由動詞詞綴-se嚟體現.呢一個詞綴係源於拉丁文虛擬式過去完成時嘅詞綴-isse.
羅曼各種語言入面使用者最多嘅係西班牙文,其後依次係葡文,法文,意大利文同羅馬尼亞文.
喺現代嘅羅曼各種語言入面,拉丁文複雜嘅屈折變化同文法結構已經畀人大大簡化.意大利文,薩丁尼亞文同古典拉丁文最近嗙.
羅曼語族內部嘅各種語言喺語音上彼此好近嗙,地緣接近嘅語言通常都有共通嘅部分.葡文,法文同羅馬尼亞文係羅曼語族入面最具獨特性嘅,而呢三種語言嘅獨特性又唔相同.薩丁尼亞文係羅曼語族入面最為孤立同保守嘅語言.係喺法國南部嘅郎格多克文被認為係最典型嘅西部羅曼文.
喺羅曼諸語言發展嘅歷史入面,最先從拉丁文入面分裂出嚟成為獨立語言嘅係薩丁尼亞文,跟住嘅係東部嘅羅馬尼亞文又同拉丁文脫離,成為獨立語言.第三個重要過程係意大利文同高盧-伊比利亞語言嘅分離.喺呢個時候,法國同伊比利亞半島諸國嘅語言重係具有高度嘅一致性.羅曼語言嘅第四次重大變化係伊比利亞半島嘅語言同法文脫離,慢慢形成非常近嗙嘅兩種現代語言:西班牙文同葡文.之但係喺西班牙東部嘅加泰羅尼亞文就被人覺得係法文同伊比利亞語言嘅中間產物,因為呢種語言融合咗法文,西班牙文同葡文嘅好多特徵.例如,英文入面fear一詞喺葡文入面係medo,喺西班牙文入面係miedo,喺加泰羅尼亞文入面係por,喺法文入面就係peur.
喺羅曼各種語言入面有好多方言,有時好難分得出邊啲係「方言」,邊啲係獨立語言.好多語言之所以有咁顯赫嘅地位係由於佢哋係政府,媒體同學校教育所採用嘅語言,比如法文,西班牙文,意大利文等.之但係好多語言雖然喺地方學校都有教,而且有一定嘅官方地位,但係顯得弱勢好多,比如薩丁尼亞文同羅馬傳語等.有一啲語言就長期受到官方嘅漠視,例如法國南部嘅普羅旺斯文,意大利境內嘅威尼斯文等等.如果講呢啲語言重有生命力嘅話,另外一啲更加弱勢嘅語言,如阿斯圖裏亞斯文,阿拉貢文等,就更加唔使講啦,可能隨時面臨滅絕嘅危險.呢啲語言(或方言)目前淨係喺好細嘅範圍內有人用緊,喺度逐漸萎縮緊.
羅曼各種語言嘅共同特徵[編輯]
常規[編輯]
羅曼各種語言嘅文法變化主要靠動詞嘅詞形變化,而唔係靠粘着成分.咁就係對動作嘅側重點係依賴動詞自身嘅變化,而唔係好似英文入面go in嗰種嘅「動詞+介詞」 嘅結構.咁即係講羅曼語言構詞法嘅重要特徵.
羅曼各種語言通常頻繁咁用兩個助動詞來構成時態,都係從拉丁文嘅不定詞esse同stare變過來嘅,一個用喺描述本質,一個用喺描述狀態.
羅曼文嘅動詞都要照住人稱同數量嘅唔同而進行變位.第三人稱通常有文法性嘅區別,而第一同第二人稱就冇.呢一點同希伯萊文好似,不同就係希伯萊文嘅所有人稱都有性同數嘅變化.
幾乎所有嘅羅曼語言中都重保留住敬詞嘅痕跡,主要體現喺第二人稱單數上.例如法文入面「你」係Tu,而「您」就係Vous.呢個特徵叫佢做羅曼語言嘅「T-V差別」.
所有嘅羅曼語言名詞都有文法性嘅區別,但通常名詞本身冇屈折變化,即係拉丁文入面名詞係有格變化嘅.
喺語音上,羅曼語言通常都拎每個詞嘅重音放喺倒數第二個音節到(喺法文入面,重音係放喺最後一個音節嗰到,因為多數法文詞彙唔要咗拉丁文詞彙嘅最後一個元音),而且羅曼語言通常都會有一啲特殊嘅規定去消除聲門塞音,閉塞輔音等對語言整體美感嘅影響(例如法文入面就有「連讀」嘅規定).呢啲特徵令所有嘅羅曼語言都具有語素快,語調流暢嘅特點.
書面形式:
- 字母W同K用得好少,通常淨係出現喺人名同外來語入面.
- 字母C同G喺前元音(如i,e等)之前嘅時候通常讀音要軟化,喺後元音(如a,o,u)前就要發較硬嘅軟顎音.
喺大多數羅曼文入面,一啲表示國籍嘅形容詞,表示星期,月份同年份嘅名詞通常第一個字母唔使大寫,咁同日耳曼文唔同.例如,喺法文入面,「中國嘅」寫作chinois,而唔係Chinois.
名詞複數嘅構成[編輯]
喺一啲羅曼文入面,名詞複數係由名詞單數詞尾加字母s構成嘅,呢啲係喺拉丁文入面賓格名詞嘅複數形式變過嚟嘅,用咁嘅方式構成名詞複數嘅羅曼語言包括葡文,西班牙文,加泰羅尼亞文,普羅旺斯文同法文.之不過都有一啲語言嘅名詞複數係由詞尾嘅元音字母變化嚟構成嘅,呢個特徵就係喺拉丁文入面主格名詞嘅複數形式變過嚟.屬於呢一類別嘅語言有意大利文和羅馬尼亞文等.
比較級嘅構成詞[編輯]
羅曼各種語言嘅比較級構成詞有兩種,一種係喺拉丁文詞彙plus變過嚟嘅,一種就係喺magis呢個詞變過嚟嘅.採用前一種構成方式嘅語言包括法文(plus)同意大利文(più);而採用後一種構成方式嘅就有包括葡文(mais),西班牙文(más),加泰羅尼亞文(més),普羅旺斯文同羅馬尼亞文(mai)等.
數字「16」[編輯]
喺羅曼語言入面,「16」呢個數字喺計數體系入面地位非常特殊.除咗羅馬尼亞文之外,羅曼語言普遍用「1+10」,「2+10」……結構表示11-15,用「10+7」,「10+8」……結構表示17-19.而16作為兩組之間嘅分界線,喺各語言入面表達方法唔同,其中法文,加泰羅尼亞文,意大利文等用「6+10」;而葡文和西班牙文等就用「10+6」.
助動詞體系[編輯]
有啲羅曼語言用表達「有」呢個含義嘅助動詞(相當於英文嘅to have)嚟構成複合時態(比如法文入面嘅「愈過去時」等),而有啲語言就對動詞做出區分,有啲動詞用have嚟構成,有啲就要用be嚟構成.淨係用have構成嘅語言包括加泰羅尼亞文,葡文,西班牙文同羅馬尼亞文等.而撈亂使用兩個助動詞嘅語言就包括法文,意大利文同普羅旺斯文等.
喺後一類羅曼語言入面,用be嚟構成嘅複合時態嘅動詞經常係成日用嘅不及物動詞,呢種動詞經常講嘅係唔可以確定目標或講明狀態嘅動作.例如「嚟」,「去」,「變成」等等.而大多數動詞重係要用have嚟構成複合時態.
變體[編輯]
混雜語言同語言變體[編輯]
近代西方國家嘅全球殖民活動搞到羅曼語言嘅傳播超出咗歐洲本土而擴展到世界各地.西班牙文,葡文同法文嘅影響力好大.呢啲語言喺外國嘅傳播過程入面同其他語言融合,就產生咗同母語好大唔同嘅各類混雜語言同語言變體.下邊列出咗一啲重要嘅羅曼語言變體:
法文變體[編輯]
- 海地法文,係美洲國家海地嘅官方語言.
- 安替列法文,主要喺美洲嘅多米尼加同聖露西亞講多.
- Kreyol Lwiziyen,喺美國路易斯安那州講多.
- 毛里裘斯法文,喺毛里裘斯嘅法文變體.
- 塞舌爾文,喺塞舌爾地區嘅法文變體,同英文,法文都係塞舌爾嘅官方語言.
- Lanc-Patuá,主要喺巴西嘅阿瑪帕州講多,係法文同葡萄牙文結合產生嘅變體.呢種語言變體主要係喺講法文嘅南美國家圭亞那以及加勒比海嘅法國殖民地移民創造嘅.
- 越南法文,主要係喺東南亞嘅原法國殖民地越南,老撾等國.
葡文變體[編輯]
- Angolar,主要係喺聖多美島講多.
- Fá d'Ambô,係喺赤道畿內亞講多.
- Crioulo,係喺佛得角巴溫蘭托島講多.
- 達曼-印度-葡文,係喺印度嘅達曼同弟烏地區講多.
- 弟烏-印度-葡文,係喺印度嘅達曼同弟烏地區講多,差唔多已經滅絕.
- Forro,係喺聖多美島講多.
- 馬來葡文,係喺馬來西亞嘅一啲地方講多.
- Kristi,係喺印度柯爾雷地區嘅一啲村莊講多.
- Lunguyê,係喺普林西比島講多,差唔多已經滅絕.
- Patuá或Macanese,澳門葡文,係喺中國嘅澳門地區講多.
- 帕皮阿門托文,係喺尼德蘭安德列斯群島同阿魯巴島講多,係葡文同西班牙文,荷蘭文混雜語言.
- 蘇里南文,係喺南美國家蘇里南講多,係英文同葡文嘅混雜語言.
- 斯里蘭卡-印度-葡文,係喺斯里蘭卡嘅一啲瀕海城市講多.
- 畿內亞葡文,係喺非洲國家畿內亞比紹同塞內加爾一啲地區嘅混雜語言.
西班牙文變體[編輯]
- 查瓦卡諾文
- 帕蘭切羅文
- 帕皮阿門托文(混雜咗西班牙文,葡文同荷蘭文)
- 雅尼托文
人造語言[編輯]
拉丁文同羅曼諸語言都促進咗人造語言嘅發展.例如,著名嘅世界語,拉丁國際語,新佛蘭卡文等人造語言就係大量羅曼語言嘅特徵嚟構成自己嘅文法同詞彙體系.
羅曼語族語言一覽[編輯]
由於羅曼語言係喺拉丁文衍生出嚟嘅,喺歷史發展嘅過程入面經歷咗非常複雜嘅變化,所以對於羅曼語族內部各種語言派別嘅劃分歷來存在爭議,到而家為止都冇確鑿嘅定論.下面係羅曼語族各種話及方言嘅詳盡一覽:
- 伊比利亞-羅曼語支
- 奧克文
- 加斯科涅文
- 阿拉涅文
- 利穆贊文
- 奧弗涅文
- 朗克多格文
- 普羅旺斯文
- 尼薩德文
- 奧本克文
- 加斯科涅文
- 高盧-雷蒂亞語支
- 法文
- 皮卡爾文
- 瓦龍文
- 諾曼第文
- 盎格魯-諾曼文(已滅絕)
- 尕羅文
- 弗朗什-孔泰文
- 香檳語文
- 洛林文
- 雷蒂亞各種語言
- 弗留利文
- 拉迪恩文
- 羅馬傳語
- 意大利各種語言
- 意大利文
- 高盧-意大利文
- 皮埃蒙特文
- 利古里亞文
- 摩納哥文
- 倫巴第文
- 威尼斯文
- 西西里文
- 科西嘉文(同意大利文嘅托斯卡納方言好近嗙)
- 薩丁尼亞文
- 達爾馬提亞文(已滅絕)
- 伊斯特羅文
- 東羅曼語支
- 羅馬尼亞文(喺摩爾多瓦叫做摩爾多瓦文)
- 阿羅馬尼亞文
- 梅格蘭尼文
- 伊斯特羅-羅馬尼亞文


text:
「一國」
香港係唔係開始步入「一國一制」嘅年代?所謂嘅五十年不變嘅承諾,而家連一半都未過就已經蕩然無存?因為過去近一年嘅社會風波,因為一個無能嘅特首,搞到依家要中國出手,老實講問題源頭都係因為林鄭!真係多得佢唔少,佢嘅破壞力真係勁過梁振英!香港都真係多得佢唔少,因為而家變咗做夾心餅,淪為世界嘅政治籌碼,何必呢?
「執法」
香港人會唔會因為落實「國安法」就失去自由?好老實講我覺得個問題唔係落唔落實「國安法」,而係嗰班聰明人又衝出嚟懶叻咁指手畫腳去落實所謂嘅「港版國安法」去邀功.講真中國自己已經夠忙,你真係覺得佢哋有時間理啲無謂嘢?如果唔係因為林鄭搞到咁大鑊,其實佢哋都懶得理你啦!而家最大嘅問題係邊個執法同點樣執法,所以大家驚嘅應該係香港嗰班人頭豬腦多啲!
「自由」
當然今次嘅「國安法」其實真係令香港雪上加霜!當然某程度上今次嘅決定係因為持續嘅社會問題一直未解決,另外亦都因為之前區議會大敗,立法會選舉亦在即!所以基於多方面嘅情況,對於某啲利益者當然要保住自己先啦,仲邊會理得你自唔自由啦!更何況好多都有外國戶籍同身份,你攬炒你嘅事,佢哋一走了之你又吹佢唔脹.究竟香港會變成點都真係未知之數,但係都幾肯定只會越嚟越差.


text:
- MeiSuet
造香港樹傢具
啱啱今日送完貨就好想同大家分享呢個任務(長文一篇),本身以為不可能,然後經過朋友們的幫助竟然如期完成.
要多謝的是原野木藝的遙遙師傅,我越洋一通電話求木時,師傅二話不說準備香港樹俾我,嗰啲係佢已收起幾年的木! 然後要多謝強人Roy,又係捱義氣幫手咁急開板料,開得非常直,令我哋製作時間縮短. 仲有我哋嘅朋友MAD,多得佢哋嘅信任,我哋先可以成功'sell'到香港樹嚟做凳.
原先大家都覺得點解要攪咁大壇嘢,點解唔直接去木行買精料做咪方便又省時,可能係我哋真係好想試,好想話俾大家聽香港樹唔係垃圾,而今次因爲作品會一直擺係油街實現,所以係一個好機會俾到大家睇香港樹嘅可能.呢兩個星期我哋使出渾身解數,用哂我哋係師傅們身上學到的技術,最後能夠趕工做起真係好感動!雖然木傢具擺係戶外始終壽命會較短,而我哋要學習點樣保養及回歸自然,我哋油嘅係天然戶外油,揀咗較深色都係因爲聽取油商意見,深色的會較淺色的油戶外表現更好,所以我哋就徹底地油了柚木色.(雖然我好唔捨得原木色...)
以前好抗拒量產,因為覺得又為地球帶嚟負擔,但原來轉一轉念,只要能夠做到更綠色,能夠帶到訊息俾大家,做多啲又點解唔得?
#仲要多謝強哥池哥兩位師傅的意見 #多謝油街實現 #其實仲有兩張一月先交 #多謝體諒 #我要講多幾次我真係好鍾意條邊 #自然的曲線


text:
「營銷」
依家要做網上營銷真係好複雜,因為實在太多嘢要兼顧,最大嘅分別就係日新月異嘅科技發展.當然仍然有好多公司仲需要轉型,不過要成功轉型實在唔係一件易事.最大嘅問題係在於心態.如果用傳統營銷嘅心態,其實係無可能轉型.而唔敢嘗試,唔肯改變,唔肯接受,都係常見嘅致命傷!要理解網上營銷係需要時間,只不過好多理論其實同傳統營銷係無分別.
「網上」
點樣先至可以有效咁係網上做營銷?好多人都有嚟個問題,當然要講嘅話真係有排講,因為真係實在有太多唔同嘅營銷渠道.但係其實都係離唔開營銷嘅基本,就係營銷漏斗!網上營銷基本上都可以利用數據去了解客戶係每一個流程入面所發生嘅事情,然後通過數據再加以分析就可以知道問題所在.經過不斷嘅測試同優化,就得出一個相對理想嘅營銷模式.
「數據」
要認真去理解網上營銷嘅成效,好多時都要計算投資同回報.與此同時係每一個步驟都需要知道客戶嘅需要!因此通過記錄客戶嘅行為係非常重要,如果無數據嘅話,其實好難搵出問題嘅所在!通常要有效咁計算投資同回報,所需要嘅數據係嚟自唔同嘅平台或者系統,再將唔同嘅數據串連起嚟,咁樣先至可以好透徹咁知道客戶嘅行為,在作出有效嘅調整.
Also published on Medium.


text:
「化整」
其實乜嘢係化整爲零?好多時係管理學入面都會提到嘅一種策略.尤其係商業談判中好多時因為一個大嘅項目係好難同需要好長時間先至可以達成共識,所以如果將佢入面嘅項目細分嘅話,有可能就可以更加容易去解決問題.當然係生活入面其實都經常會用到,因為每日都會遇到問題,而就算問題幾大都好,如果逐少逐少咁一步步解決,其實你會發現問題幾大都有辦法解決.
「包袱」
當然要正確解讀化整為零嘅話,係要將所有嘢細分,但係有時當太過細分嘅時候亦都會引起管理上面嘅問題.所以究竟要化到乜嘢嘅地步其實係好睇管理嘅經驗.而有時化整為零亦都可以指將現時嘅狀況問題全部都唔理,重新嚟過,就好似一塊寫滿嘢嘅黑板咁將啲粉筆字擦走晒.創業好多時都係會咁,所以唔好怕由頭嚟過,有時反而將包袱放低由零開始反而更加輕鬆!
「做人」
正所謂化整為零之後就會化零為整,慢慢將之前細分嘅嘢再集結起嚟.所以好多時啲公司重整唔係無原因,因為要將營運模式優化,所以好多時都會檢視營運嘅每一個細節,然後逐一進行優化.問題每日都有,有時真係日日新鮮,而一個人可以處理嘅問題係有限,所以做人要識得化.如果做人唔化嘅話,其實好容易太過執著,到最後會影響身心健康.
Also published on Medium.


text:
8 NOVEMBER 2014(SAT)今個星期忙忙地,原本都冇打算煲涼茶.不過今朝買餸時見到有好靚又大塊嘅龍脷葉,所以就買左少少煲左蘋果龍脷葉茶啦~
材料:蘋果三個,龍脷葉四兩,蜜棗五粒,南北杏少許~
上次我煲完蘋果雪梨水(按此重溫)之後,小豬媽問我有冇係煲蘋果之前先用刀刮走蘋果皮上的果蠟?
原來蘋果(尤其係蛇果)通常會打一層果蠟,打蠟可以保持水果新鮮,且能防範病蟲害.不過依啲果蠟都唔係天然嘢,所以都唔好食落肚,最好就係刮走佢.
經小豬媽提醒,我今次係洗蘋果前用刀刮了一圈後發現,發現真係有啲好似頭皮屑嘅白色粉末,唔通依啲就係果蠟?睇見都真係有啲恐怖,下次如果要連皮食蘋果時,一定要加多一個步驟呀~
蘋果刮去果蠟果蠟後去芯切開~
龍脷葉先用浸半個鐘後,瀝亁備用~
約1.5公升凍水加入南北杏~
水滾後將其他材料加入滾水中~
再滾後收細火煲一小時左右即成~
煲好之後待涼入樽放在雪櫃,咁就可以飲得啦~
平日我煲嘅涼茶大肥豬都好少主動讚,不過今次飲左一啖之後,就話個味幾特別,幾好飲咁話哦!哈哈...煮嘢食莫過於聽到讚賞,等我下次再加埋豬肉煲龍脷葉愛心湯先得!
唔好睇少細細塊嘅龍脷葉,原來佢嘅功效好利害,可以止痰化咳,嗽哮喘,肺熱咳嗽,急性支氣管炎,上呼吸道炎及支氣管哮喘之用.所以趁依家當造,煲多啲嚟飲,同身體打打底先!


text:
Table of Contents
日常生活入面,你有無以下嘅體驗:
你係櫥窗睇到一個袋嘅顏色同老公或老婆喜歡嘅顏色非常相似,你就會覺得尼種顏色會更受歡迎.
如果你想買某個品牌嘅汽車,然後,你去問身邊幾位同事同朋友,關於尼個品牌嘅評價都是正面,你就會覺得購買尼個品牌車係正確選擇,頭三年內去維修嘅機會都非常非常低.
如果你喺某個品牌時裝店,買到1次,2次心頭好嘅衫,你就會將佢定義為:尼間風格係適合你,而且以後都會經常幫襯,甚至會推薦畀朋友.就算之後好多次都無要揀到合適嘅衫.
點解會出現尼個情況呢?
好多情況下,尼種推論係簡單嘅常識,因為之前你嘅朋友嘅評論依據,來自佢哋自己揸尼個品牌車嘅正面經驗,就係有道理可循尋得.
但尼種根據預期作出直覺判斷真喺可信嗎?其實,好多時候並唔係.
不確定性主要歸結於對某件事概率嘅錯誤評估,我哋過去關注相似性而忽視其他方面信息所產生嘅錯誤.
因為對事件唔敏感,導致人更容易出現對某情況先入為主嘅固化認知.直觀信息點解會超越其他因素,而經常會考慮思考嘅過程,並喺方法中起決定性作用嘅原因.
咁尼種天性對我哋賣貨有無用呢?答案係肯定有.
我將尼個方法呢,叫做“啟發法”.具體點用呢?我舉一個正反嘅案例,教你掌握尼種人性弱點,並用係達成顧客放棄某個競爭產品,快速做出購買決策,選擇你嘅產品.
實際上,我哋常用嘅顧客證言,顧客案例就係尼種方法嘅正面應用.通過部分人嘅評價同改變,令受眾感覺自己產生一樣嘅效果,更加迅速作出正向購買決策.
今日呢,我主要講“啟發法”嘅替代使用技巧.
我哋先嚟睇兩個案例:
第一個案例是:
一個汽車品牌廠商,為咗證實自己品牌汽車嘅安全係數比較高,重金請嚟一位第三方汽車協會做咗一個研究.
收集嘅數據係過去12個月入面緊急救援電話嘅次數.研究組織者完全獨立於汽車生產廠,因為研究組織係不偏不倚.組織仲特別強調,樣本嘅數量同規模非常大,尼個研究數據係非常非常有效.最後得出汽車損壞率唔到1 %.
先來思考一下,如果你糾結緊要唔要購買尼個品牌嘅車,聽到尼個數據後,你會做出咩決策呢?可以先將答案記係心入面.
我哋再來睇第二個案例:
你都係打算買尼個品牌車,但非常咁Q,你聽到一位朋友講:擁有尼款車已經兩年,行咗差唔多二十萬公里.而且汽車協會嘅調查顯示:係頭十萬公里架車極少發生問題,而尼位朋友解釋話,架車係通過年檢後好快就出現問題.
而且佢提供咗好多細節:係咩地方發生故障,係樣點發生,導致咗咩問題,造成好大嘅麻煩.當汽車發生問題嗰陣,佢係同屋企人一齊外出Staycation,喺凌晨4點,嗰天落住雨,佢打電話畀緊急救援電話,係隧道附近嘅緊急停車帶等候45分鐘後.
當你猶豫緊買唔買尼部車嘅時候,你同時聽到尼兩個信息,一個就係第三方研究中心的調查數據,一個就係一位顧客嘅詳細講解,你會點選擇呢?
實際上,也許朋友嘅情況,咁啱係嗰1%,甚至係0.1%嘅概率,但事實證明,都會有80%嘅顧客會放棄購買尼部車,因為尼個痛苦體驗太太深刻.你好擔心尼種情況會發生喺你身上,而且你會覺得好大機會發生喺你身上.
所以,尼位朋友嘅故事要比任何機構提供的調查數字更可以代表真實嘅汽車問題,無論尼個數字是用幾有效嘅方法計算出嚟.單一事件就成為喺你心目中關尼個品牌“普遍現象”.
同時,仲有一點係,尼個朋友,係你親身聽到.所以,畀我哋嘅啟發係,即使同樣嘅內容,面對面嘅溝通似乎比遠距離或非人際溝通具有更強嘅說服力.如果說話嘅人了解情況並令人信服,能夠以巧妙嘅言辭描述產品嘅性能同優點,對一個產品嘅口頭描述可能比任何宣傳小冊子都更有用.
所以,我哋嘅溝通效果好大程度上並不取決於我哋講嘅嘢,而取決於我哋點樣講.
正面啟發:
1,用尼個方法,想對顧客形成正面影響時,你選的尼個身份,一定要係目標顧客熟悉,而且最好係有一定權威性.
2,明確具體嘅引導啟發時,一定要指定足夠多嘅細節嚟創建一個具體嘅畫面,令目標顧客可以明確感受到.
反面啟發:
1,如果你係做線下銷售,當顧客糾結喺另一個品牌之間,到底要點做選擇,你嗰需要打擊對手,講對手嘅壞話.你只需要話:宜家好多技巧確實差異不太大.不過之前我有一位顧客遇到一個咁既情況:顧客嘅好差購買體驗.你可以補充一句,你到時候具體可以再同佢傾傾.顧客有8成嘅概率就會直接放棄選擇競爭產品,而選擇你.
2,如果你係寫賣貨廣告,咁點樣啟發呢?就係寫顧客無產品嗰陣,有幾慘.將顧客嘅唔好體驗寫出嚟,受眾睇完就會好有共鳴,並且形成一種映射,如果我宜家唔採取措施,後面我都有可能會出現一樣嘅結果.
Ok,尼個啟發法你掌握咗未?無論係咩營銷套路,都係基於人性嘅弱點.都係賣貨廣告需要持續提升嘅技巧.


text:
大家好呀,歡迎嚟到呢個Youtuber Secret賺錢秘技頻道呀咁今日呢就係第二條片上一次嗰條片已教左大家開YouTube頻道啦咁今日呢條片好重要,係教大家點樣整靚個頻道大家唔好錯過,記得跟住一步一步做啦好啦,咁你跟咗上一條片就已經開咗個頻道啦個頻道就係咁樣嘅, 你見到呢其實好齋嘅,乜都冇咁當然啦,因為未上傳影片,只係做咗個簡介有簡介咁起碼啲人知道你個頻道做咩題材,呢個好重要嘅有你聯絡方法和其他Social Media
Link其他嘅Social Media嘅連結都可以落曬係到啦咁但係都幾核突呀我都可以話趕客咁嘅人哋嗰啲Youtube頻道係咁靚㗎喎你睇下好colorful呀好衫啦個Logo好正呀佢淨係話個Logo呢定係做得好好吸引人嘅,咁另外呢啲卡通嘅識畫卡通更加靚呢只要見到個Icon就已經認得係佢啦好似這一個頻道咁,可以Sell下佢本新書幾時出版咁呢個靚Logo亦都係非常正嘅咁好啦,今日就教大家用一個免費工具就可以做到一個效果唔錯嘅一個BannerLogo亦都可以嘅唔會好似現在咁樣,咁核突啦新朋友入到嚟都未必想睇,想人哋訂閱都有啲難呀咁用啲咩工具呢有冇出名嘅大部分人都會用攞嚟做網上嘅所有嘢,例如做網上生意呀Shopify呀Affiliate啊都會用到嘅就係叫Canva.coml入到嚟Canva好簡單,你只需要Sign Up我建議大家SignUp嘅,因為係免費嘅唔使擔心佢會突然間收你錢免費嘅功能已經夠㗎啦咁啱就我通常就會用google喇因為我哋已經用咗開咗個新嘅gmail點解建議大家開個新gmail
account咁你所有連接的頻道嘅資訊呀軟件呀都係用咗呢個Gmail,咁呢我哋可以直接用返咗喇呢個就唔詳細講啦唔複雜嘅咁我就login入去啦咁係點做呢Login咗入呢,會彈出嚟叫你Join Canva Pro咁當然係收錢㗎啦有更多Image, Background等等資源可以用咁你見到有有個皇冠Logo呢,就係要收費啦咁記得大家,攞嗰啲資源嘅時候呢就唔好揀呢個Logo咁不過就算你去到最後download嘅時候都會提你㗎要收幾錢咁樣咁你通常我哋就唔好咁啦費事啦你試用期之後唔記得咗就會收你錢㗎啦咁所以呢就交叉得啦今日都嚟啦其實佢係有好多個範本有啲咩版本呢?
例如Facebook, IG, Youtube等等InstagramFacebook
cover pageYoutuber Thumbnail 啦
縮圖啦咁呢咋都係我哋有機會會用到嘅我哋想做呢就係Youtube咁我哋而家就搵個Youtube先咁其實咁搵就好難啦, 其實你可以直接去打Youtube打完Youtube之後呢,你就會見到呢個YouTube頻道片尾片頭都做到㗎,呢個遲啲我會再講咁我哋今日就主要係想做縮圖先頻道嘅圖片先咁入到嚟呢就可以選你心水樣本款式咁我哋就可以揀一個合適㗎啦例如這款適合做時裝,美髮,美容關於影相嘅關於影相或者係旅遊㗎啦又可以用呢啲啦呢個就好簡潔嘅得個顏色背景咁都係可以用咁我就可能會揀一個相對簡單啲嘅background咁我再望一望有冇啲係合眼緣呀咁其實創作嘅嘢都係喺原本嘅藍本上面再加一啲自己嘅idea改改佢試下呢樣,試下嗰樣,咁就可以得到一個唔錯嘅效果㗎喇咁好啦咁我覺得呢睇下先咁我諗我搵到一個啦咁我就決定用呢個啦大家如果有啲選擇恐懼症,又唔緊要嘅你做完這個覺得冇咁ok, 咁遲啲咪可以再改囉冇乜所謂咁好啦咁我哋就咁呢顏色方面我覺得呢個都Ok你好咁就係啦, 下面畀埋其他類似嘅我睇下其他嘅更加啱心水咁呢呢啲都唔錯呀黃色好呀呢個唔鍾意呢個黃色多啲好搞掂用呢個咁跟住呢就可以改你嘅字啦咁頻道裏面就要講返你個名啦,你幾時會出片,這個都好重要啲人有啲期待或者知道你幾時出面咁佢先至會留意開頭可能未必咁多人認識你個頻道咁佢知道你大概幾時會出片,
咁就重要咁係呢個Icon我就唔係太鍾意嘅亦唔啱我主提, 所以Delete咗佢啦撳錯咗,可以撳Control-Z返轉頭選擇這圖,見到四點,按Delete咁我想搵關於秘技嘅Icon, 我打Secret咁就搵咗一個呢個我覺得都唔錯咁幾啱我嘅主題做埋我個logo我覺得都幾好呀一陣再試一試效果咁好啦就係咁樣咁呢都ok啦, 暫時咁先啦咁呢個字體嘅嗰啲呢其實可以改揀返呢度啦咁呢佢其實都Ok㗎啦,
而家有一啲中文字體, 韓文字體唔錯唔錯我之前都少啲㗎咁佢改字體咁樣你就可以改字體㗎幾鍾意呢個咁就ok咁好啦咁我睇下啲嘢如果站而家出嚟嘅效果就係咁樣咁或者我呢度可能將佢Center返小小先我覺得咁樣好似右邊多咗啲OK咁搞掂曬之後呢我哋就可以喺右上方有個下載咁你通常呢就揀呢個PNG就ok㗎喇, 或者你想細啲JPG都得咁我哋就細小小都OK唔需要太JPG跟住呢佢就會下載㗎啦咁下載完之後呢我就呢度就這裏再提你Join佢嗰個Canva Pro有30免費,
咁你唔好按錯啦撳咗呢就會使用假使用咗之後佢就會收你錢咁你就見到我個background呢就已經係Load咗出嚟啦,咁我哋而家就上載返去YouTube呢度咁點上載呢?咁呢你就選擇自訂頻道見到呢度呢就係嗰個地方呀咁咪新增頻道圖片咁我哋就可以攞返張相出嚟啦好啦咁佢呢就叫你上載一張相片啦咁你就將張相拉入來拉左入來之後呢,你可以再設定返個位置係咪Ok嘅我哋而家YouTube可以係電腦睇啦可以喺電視睇,好似某啲牌子如Samsung呀Sony, LG其實都係可以上網睇到嘅咁行動裝置就一定有啦咁呢個都係有嘅咁呢個就略嫌就可能想再靚仔啲可以再修正返拉返細啲咁都ok咁我如果你想調整調整呀Cut咗小小咁多嘅咁你可以喺Canva度改返都得覺得都ok啦,咁我哋就選取喇選取之後佢就會儲存咁你就已經搞掂咗啦你個頻道就已經係相對係幾靚仔嘅咁呢我哋跟住呢就做一個lLogo呢咁Logo一樣係咁樣, 我哋可以去返呢度入返呢Canva咁Canva係可以做Logo設計嘅本身Canva都可以設計Logo嘅佢做到好多嘢嘅,
例如你打Logo佢就會有一咋Logo畀你揀嘅, 咁你可以揀一個都夠啦如你覺今日好過ok嘅話呢舉個例呀譬如我覺得呢個都幾好嘅咁樣呀咁跟住呢你就係咁改啦你可以喺Canva裏面加好多嘢啦你可以係而家其他嘅logo畀你再用啦你去加文字啦咁你可以改背景啦改唔同嘅背景呀咁你個心心啦咁你可以將呢啲嘢搬開又得呀咁你都可以可以再加啲元素嘅元素, 例如頭先講秘技無問題呢個係我想要嘅LOGO啦你係可以加Emoji都有咁呢度我就唔使講喇咁大家做完都係咁樣下載咁就搞掂啦咁我今次我呢個就唔用呢個方法啦我就用一張相片自己相片咁就算啦咁呢度呢就想改個profile幾分鐘嘅咁有時我覺得耐啲嘅諗住即時可以改到要啲時間係去改變你撳咗呢個上傳相片揀咗張相之後你開奶番正個size跟住完成你個Profile呢就出現左啦咁呢度出現啦, 當然佢喺外面就未嘅,
外面係要花啲時間嘅搞掂曬㗎喇頻道可以話初步係完成今次好快呀初步係完成咗啦咁我哋就只需要而家就開始真係拍片啦咁我係跟住落嚟呢就會改少少野,下一條件再講咁就差唔多啦希望呢條片就幫到大家啦記得畀個LIKE支持下我同埋SHARE畀你身邊嘅朋友記得訂閱我頻道, 同埋按個鐘仔喇, 多謝大家!記得訂閱我頻道,
同埋按個鐘仔喇, 多謝大家!下條片再見, 拜拜


text:
30 JANUARY 2014(THU)今日係年三十,難得又係可以入迪迪尼嘅好日子,所以我地三口子就趁食圍年飯之前,入去迪迪尼玩一轉啦~
上網睇啲朋友仔話上年嘅年三十都唔係好多人,所以我就滿心歡喜咁以為可以玩多幾樣嘢啦!
點知一踏入迪士尼地鐵,就已經心知不妙,勁多人(當然係內地人),心入面都已經打左個突.不過都已經嚟到,就繼續我地嘅行程啦~
先係啲SHOP行吓涼吓冷氣攪攪事先,因為天氣實在太熱啦~
原本今日入嚟其中一個目的係同MICKEY影相,不過條龍實在長得有啲恐怖,唯有放棄依個念頭.同唔到MICKEY玩,就只好同依個公仔影吓頂住先啦!
估唔到小小豬勁鐘意依個位置,仲玩到唔願走,因為有得打鼓嘛~
玩左一陣,係時候夠鐘睇巡遊.上次小小豬係巡遊時踏出左第一步,肯出去玩,所以今次我地都好期待小小豬出去一齊跳舞啦!
哈哈哈...小小豬同上次一齊,工作人員未收佢就準備出定去先呀~
好陶醉咁玩彩帶呀~
開頭工作人員係唔俾家長一齊出去,所以開頭都係睇到小小豬嘅背面.不過我見有好幾位家長都有出去同佢地小朋友影相,所以我就好唔知醜咁走出去同小小豬影相啦!
依幾張相固然係影小小豬玩彩帶時個情況,不過另一亮點就係大肥豬,睇吓佢見到小小豬肯出去同小朋友一齊玩彩帶個開心樣,好一個慈父呀~
睇完巡遊我地就去搵DONALD影相,個傻仔見到DAISY就即刻衝埋去攬到實呀~
影完相都打算去同小小豬去馳車天地揸車車,不過就真係有啲嚇人,玩依個最少要排成90分鐘,見到咁都真係排唔過啦.最後就係依部車車玩幾吓就算啦~
原本都好想去玩飛碟同小小世界,不過真係勁多人,比起平日條人龍真係長好多,所以都真係唔敢去排.之後我地就再行多一陣SHOP,然後就走啦!
係地鐵站見到小店舖開左,小小豬見到好多公仔跳舞,佢又跳埋一份呀~
真係完全冇諗過會係咁多人,所以都真係有少少失望,玩得唔盡慶呀!
希望過左個新年之後,少左一排強國嚟嘅朋友,咁就可以玩得輕鬆啲啦!


text:
股票經紀的情色故事
By 素顏天使 At 6/14/2007 11:29:00 上午 1
(本故事為 2B 級無聊創作,不喜勿讀.)
阿蓮係個失婚婦人,早幾年老公又唔生性,出面收埋幾件.結果,咪搞到離婚囉,仲走埋佬o添呀!最慘以前做少奶奶有老公養,雖然話家用月月有比,但阿蓮就同一般女人一樣,鐘意買名牌手袋,LV,Gucci 買完一個又一個,結果都無乜私己錢淨咯.
雖然阿蓮佢已經三十有七,好在都算保養得宜,一個禮拜去做一次 facial,皮膚又白又滑.再加上五呎四吋高少少肉地的標準身型,一對竹筍乳,腰短腳長長.睇落最多似 30 出頭,出街都仲好多男人「打雀」咁眼望佢o架.
記得舊時老公成日都話,o的股票好搵錢,但係阿蓮佢讀書唔多,讀到中五就無讀落去,走o左去嫁人,都莫講話股票啦,記o的 number 咩 0998 (中信銀行),3983 (中海石油化學),1398 (工商銀行) 咁呀記到頭都暈呀!但係山窮水盡,又要維持生活現狀,唯有頂硬上去搵工.既然股票咁賺錢,阿蓮就決定去考個經紀牌,一於自己賺錢時又賺埋人地o的佣金!阿蓮心諗:「咪同我計買 食送 錢差唔多!」
阿蓮第一日返學,就引來唔少的同學仔喪「目及」,梗係啦,阿蓮佢著o左條 deep-V 碎花 one-piece 裙,透透o地少少 sexy,加上鬼整佢唔知點解成班同學得佢一個係女人,就好似比班餓狼包圍著的小羔羊一樣.其中一個叫 Peter 的,一見到阿蓮已經打定主議,今晚就要食o左呢隻小羔羊.
Peter 借o的意坐去阿蓮隔離,又借筆又借簿又不停撩阿蓮傾計.Peter 今年都四十,一個普通的不收邊幅中坑,大大個肚腩,著o左件格仔恤打條呔,睇落最多只可以話係忠忠直直.可能阿蓮之前比個衰老公呃過,見阿 Peter 咁o既款就無咩戒心.所以當 Peter 話要放學之後去食飯飲o野,順便教下阿蓮一o的股票知識,阿蓮都無反對,仲不停講話唔好意思.
去到果間平民化的日本料理,Peter 都無話食言,不停咁教阿蓮果o的股票知識,好多專有名詞阿蓮都聽唔明.乜o野又 call 又 put,阿蓮聽到一頭霧水.Peter 就襯機捉住阿蓮對手,就教佢,「o拿~ 你整o的手勢咪好記o的囉,手向左就即係 call,手向右就即係 put,明唔明呀?」講o野果時又哄埋去阿蓮個耳仔邊,搞到阿蓮心如鹿撞.其實阿蓮聽極都唔明 (可能 Peter 教得唔好啦),加上佢都幾年無同男人行埋,忽然有個男人同自己講野哄到咁埋,即時個人軟晒,個腦都諗唔到o野啦.不過阿蓮就覺得女人要有返少少矜持,望一望表都已經 10pm,於是佢話:「不如叫o的o野食先啦 Peter 哥~」
Peter 就話好,一o黎仲叫左 2 支 Sake,諗住隊到阿蓮醉醉o地好辦事.點一知阿蓮原來都好好酒量,以前成日都陪老公去應酬,紅酒白酒係咁飲,隊極都唔醉.之但係咁,阿蓮都唔係咩三歲細路女,又點會唔知 Peter 想做咩丫,於是佢就提議埋單,仲問 Peter 可唔可以送佢返屋企,一個女人自己住加上飲o左酒,驚有危險咁話.
Peter 就梗係話好啦,於是佢兩個就齊齊埋單上o左的士,絕塵而去.
(完)
------------
故仔的靈感源頭其實係源自尋晚我去中環和民同男友仔食飯,隔離檯果一男一女中年茂丙響度罷住張四人檯上私人補習班,應該係個女人學做股票經紀,就問果個中坑同學一o的o野.呢兩兜友又唔叫o野食又唔叫o野飲講o野又鬼咁大聲,搞到我都食慾不振,煩爆.
唔怕話比大家知,我的其中一個兒時心願(!)係幫報紙風月版寫咸故,少少咸,多多趣果隻.呢一篇呃o左大家,其實一o的咸o野都無的故事,係向各位風月版寫打油詩寫咸濕故仔的大佬的 tribute 之作.我向你o地致敬!
因為要扮得似都好難寫o架原來!


text:
彭少衍︰洗腦廣告打造衍生
提起開奶茶及七星茶,你會想起衍生(6893),創辦人彭少衍來自生意人輩出的潮州,當年隻身來港打拚,機緣巧合下被關員改了名字,由彭少延變成彭少衍,由打工至走水貨,歷經多年拼搏,最後成功衍生出今天的衍生集團.今期陸叔與認識多年的彭少衍一起暢談當年創業路之點滴.
彭少衍曾經多次創業,更試過走水貨,在創立衍生之前曾經是成功的代理商,高峰期代理過二十八個品牌.
陸︰彭兄,你落嚟香港嗰時,聽講你個名好似有個故事?
彭︰陸叔,喺一九八五年嚟香港嗰陣,我本來叫彭少延,過關嗰陣啲關員問我叫咩名,我唔識講國語淨係識講潮州話,關員又唔識聽,最後就變身做咗彭少衍.最初諗住過咗關先算,之後去改返咪得囉,點知拖吓拖吓仲未改.o依家諗番轉頭,我都好想多謝當日嗰個關員,如果唔係佢搞錯咗個名,就唔會衍生咗今日嘅衍生集團.
陸︰你當年隻身落嚟香港做過啲咩呢?
彭︰我初嚟埗到人生路不熟,又唔識廣東話,最後搵咗間做藥物批發嘅公司度做.我做嘢唔鍾意斤斤計較,雖然入職做倉務,有時見到廁所污糟,我都會主動幫手洗.做咗兩年幾開始識啲半鹹淡嘅廣東話,咁啱嗰陣有個銷售員走咗,我就有機會升職做銷售,後來老闆見我做到嘢,就畀機會我去做埋採購,同和記,大昌洋行,利豐接觸,唔經唔覺就一做六年,由倉務升到去做營業經理.
陸︰咁你係幾時先第一次創業嘅呢?
彭︰喺機緣巧合下我識到南北行嘅人,佢哋當時同緊白蘭氏打官司,又要兼顧做自己雙燕牌嘅冰糖燕窩,咁啱嗰陣我都好想創業,又有個朋友嘅爸爸有錢,佢可以出資一百八十萬,我哋就出資二十萬,一齊開咗間公司,就喺一九九○年,接咗雙燕牌嚟做,生意都做得唔錯.第一年我哋已經有百幾萬盈利,當年樽裝冰糖燕窩市場競爭少,除咗白蘭氏就係雙燕牌,白蘭氏賣得貴,我哋就平啲,好多人鍾意過年同聖誕都買嚟送禮,所以一年做兩次促銷,已經可以做到全年嘅業績.
陸:第一次創業就已經賺到過百萬應該好開心吖,咁點解後嚟會同拍檔拆夥呢?
彭:陸叔,我覺得無嘢係永久嘅,當時諗代理權得三年,如果中間發生咩嘅問題,又或者三年後人哋唔續約就麻煩,所以我提議搵多啲代理或者貿易做,但我個拍檔唔贊成,大家意見開始有分歧,最終我將啲股份轉返晒畀佢,自己出去再打工.
陸︰我同意分散風險係一個好嘅投資策略,咁你拆夥之後又做咩呢?
彭︰分散風險係應該要做,太太嗰陣喺青山道前京華戲劇嗰頭,喺一間商場入面開過零食舖,做咗兩三年都做得比較辛苦同吃力.
陸︰所以就係咁又諗住再出嚟創業呢?
彭︰哈哈,當年嚟香港都識咗啲做水貨嘅朋友,我睇佢哋走下水貨都幾好賺,咁我手頭上客多又得到朋友支持,好似要送十箱奶粉咁,叫部VAN仔一日走兩轉,都有五百幾蚊賺,一個月就有成萬幾蚊,感覺幾好又可以識到各方面嘅人,咪就係咁衍生咗衍生行.
陸︰衍生行初時係點攞啲牌子返嚟做嘅呢?
彭︰我哋嗰陣做到全港奶粉嘅九成半市場,直到喺一九九九年,匯率波動好大,我哋主要貨源又喺泰國,馬來西亞,新加坡同台灣,做水貨毛利原先已經好少,匯率波動隨時再賺少幾啲,更加有可能蝕錢,於是諗不如做返代理好過.咁啱「花世界」個代理商做得唔係幾好,我哋就去傾咗返嚟做,由奶粉轉行改賣沐浴露,之後就再傾埋做其他牌子好似澳雪等等.
陸:你既然做代理做得咁好,又點解要創立自家品牌?
彭:去到二○○四年,花王嗰陣喺香港有兩個代理商,佢哋只想留低一個,呢個情況又令我反思,萬一我哋被人停咗個代理權,我啲同事咪一下子失業,我又開始有危機感,決定做返自家品牌就一定穩陣,於是開始孕育咗衍生呢個自家品牌.
陸︰我記得你哋當年喺香港做推廣用咗好多電視廣告,係咪用呢個市場策略打開出衍生個名堂?
彭︰嗰陣香港環境唔好,電視台廣告價錢有得傾,加上亞視喺大陸收視幾好吖,所以我哋落咗好多廣告時段喺亞視,仲決定用亞視比較多人識嘅陳煒做廣告.不過落電視廣告就好似燒炮仗咁,幾秒燒完錢亦燒咗唔少,我哋於是將十五秒廣告拆開三段,由朝到晚係咁播,你開得電視就一定睇到澳雪,衍生嘅洗腦式廣告係咁播.
陸︰你哋呢個不斷重複又重複嘅廣告策略都令我印象深刻.咁你哋喺最高峰時一共代理過幾多個品牌呢?
彭︰最高峰時期代理過二十八個品牌,全部都係個人護理,護膚品,喺二○○四年我哋開始做自家品牌,就開始生產藥品,開發咗兒童藥品呢條路.(待續)


text:
好多活動參加者都問我「 點解去親啲活動都無女架?」我都會笑住答佢地:「因為你唔係黎Nakama嘅活動囉.」 「X咪咁HARD SELL啦!」
不過現實啲講,的確大部份活動都係男多女少嘅,而管理員我又真係做過一個客觀而深入嘅研究.講客觀因素先呀,我發覺我哋香港人特別係香港男仔成日有一個誤解, 就係香港女多男少!的確我哋香港嘅整體男女比例依然係女多男少嘅,但如果收窄啲,只係睇30歲以下嘅香港人,就會發現… 原來係男多女少架!
咁點解之後女性愈黎愈多,同一份報告有提及係因為大部分都係2000年後內地女性持單程證落香港同香港老公團聚,咁姐係話落到黎嘅都係人妻… 如果唔係你點解釋到2011年有23萬個年齡25-29歲嘅香港女性,但2018年就有25.5萬個30-34歲嘅香港女性?有2.5萬人一出世就已經30歲?當然你可能諗咁市場上單身男性都會少左因為做曬老襯,但如果你係30歲以下嘅半小鮮肉嘅話,這些機會都不是屬於你架啦.
講完客觀上30歲以下係男多過女,其次就係人性黎講一男拖多女永遠common過一女拖多男.溝女教典「謎男攻略」有講過,男人天性係打獵嘅,加上生物學上對生育嘅負擔比較細,所以會比較有「主動獵艷」嘅傾向.姐係點?姐係男人都會比較主動,而且追完一個又一個,偶然會三個囉.結果呢,成功嘅男士好多時就一拖幾,留返喺市場嘅女仔就進一步下跌.更甚嘅係,呢個現象間接養成左女仔一個concept:我要等男仔追,唔需要專登去活動識人.結果,肯出活動嘅女仔再再進一步下跌!
咁但係當然,唔係個個活動都係男多女少嘅,或者就算男多女少都唔會太極端,點解?又或者邊啲活動先可以男女平衡?下一篇話你知!
非常歡迎大家投稿啊!只要係關於活動同交友嘅文章都有可能會刊登出嚟同咁多位朋友分享.你又有咩心得?快啲話俾大家聽啦!另外如果想加入超過100個唔同嘅WhatsApp Groups結識志同道合嘅朋友,又或者想出席每月100幾個唔同嘅活動,就快啲下載我地嘅專用App,登記加入Nakama啦!
By Nakama管理員


text:
前排由吉高由里子飾演女主角嘅日劇《私,定時で帰ります》(港譯:我要準時下班),每集唔同主題嘅劇情,除咗講出全世界打工仔嘅心聲之外,喺劇入面亦都重新解釋「工作」嘅新定義.
但你知唔知女主角幾乎唔加班,亦幾乎唔洗加班嘅工作秘訣到底係咩?睇住同事一個個熄機收工,自己就無辦法準時走人?同事唔話係知嘅高效率竅門大公開!快啲睇下,今日一齊準時打卡收工!
- 一定要保持枱面整潔
你每日都要嘥時間搵重要資料?如果成日都要嘅話,呢個就係警訊!重要同不重要嘅資料如撈埋一齊,除咗容易出錯之外,亦都容易因為唔見而重新整過,加埋搵資料嘅時間亦都係令工作效率變低嘅主因.
最好養成定時整理一下枱嘅習慣,冇辦法每日整理嘅人,最好都要一個禮拜整理一次,並且確實做好資料分類,咁樣唔止唔會浪費無謂嘅時間,亦唔會造成資料搵不到嘅焦慮同重新整過,而且乾淨整潔嘅工作環境會令精神集中,更加可以專心處理手頭上嘅工作.
- 用memo紙提醒待辦事宜
memo紙睇落唔起眼,但其實係非常實用又方便嘅小物品.
利用唔同顏色或者唔同形狀嘅memo紙,將每日要做嘅寫喺上面,黐喺mon或者枱邊,每搞掂一樣就搣一張,同時提醒自己仲有邊啲待辦事項未完成,方便掌控自己嘅工作進度,呢招亦都係日劇中女主角高效率嘅決勝秘訣哦!
訂造memo紙嘅運用亦都可以以唔同顏色嚟代表唔同緊急程度,越重要嘅就可以用越顯眼嘅顏色嚟註明,或者將工作類別結合特殊形狀,再根據個人喜好做對應分類,例如時鐘造型嘅memo紙代表自己獨立作業工作,對話框外型代表公司內部會議,燈泡款嘅代表對外拜訪客戶廠商等等,令大腦將圖案同工作類別產生連結,可以更快進入狀況.
此外memo紙可以隨時隨貼嘅特性亦都方便調整事項順序,比起喺簿仔上面塗改,memo紙真係高效率又方便得意小工具.
得意造型嘅memo紙仲有助於轉換心情!
- 4+1作戰守則
將工作內容分成4大區坦:「重要又緊急」,「重要但唔緊急」,「唔重要但緊急」,「唔重要亦唔緊急」,另外一區係要記得先從擅長嘅開始做起.
將工作分成4大區域之後,可以清楚掌握工作狀況,明確講畀自己知deadline,同memo紙比較唔一樣嘅係,呢個方式經常用喺一個星期嘅工作進度或者月份嘅進度規劃,亦有啲人會直接佢set為wallpaper,將file同資料分類放喺唔同區域提醒自己.
配合4區域守則,並且先從擅長嘅工作內容處理,令自己有個心理建設同準備,遇到所有事項迎面而來時先唔會覺得壓力山大或者太過焦慮.
最後,無論咩方法都係要設定一小段嘅彈性休息時間,結束一個段落後,畀自己休息放鬆或者放空一下,都有助下個階段嘅工作,從今日就開始準時收工返屋企啦!


text:
劉備
劉備(粵拼:lau4 bei6,經常變調爲lau4 bei2;161年—223年6月10號),字玄德(jyun4 dak1),係三國時期漢國嘅開國皇帝,以繼承中原皇族漢統自居,同當時嘅魏國,吳國分別各自控制中原嘅北方,江東,同埋川蜀地區,後世稱之為三國鼎立.
早年改
劉備喺東漢桓帝延熹三年出世,嗰時政局動盪,州官割據,羣雄並起.劉備係漢景帝劉啟嘅玄孫,中山靖王劉勝嘅後人,算得上係漢室皇族嘅後裔,佢阿爺叫做劉雄,阿爸叫做劉弘,都做過官,不過兩個都早死.劉備自細就過著窮生活,同佢阿媽雙依爲命,靠賣草履織蓆為生.後生嗰時跟過盧植,學儒家思想,之後走咗去參軍,鎮壓黃巾之亂.
事業改
黃巾之亂之後,劉備先後以客軍身份投靠過公孫瓚,陶謙,曹操,袁紹同埋劉表.207年三次去南陽臥龍崗請諸葛亮出山幫佢,史稱三顧草廬.208年劉表嘅二仔劉琮向曹操投降,駐守喺樊城嘅劉備帶同二千幾個步兵同十幾萬平民撤退到江陵,曹操於是派曹純帶五千精騎突襲江陵,劉備唯有轉守江夏.後來佢同孫權結成聯盟,喺赤壁之戰大敗曹操.其後佢佔領咗荊州,益州,更親自統軍發起漢中之戰,打敗曹操,自封做漢中王.220年曹操二仔曹丕廢咗漢獻帝自立,漢朝滅亡,劉備亦喺下年喺成都稱帝,史稱蜀漢.同年佢為咗由東吳手上攞返荊州同埋為關羽報仇,出兵攻打東吳,結果大敗而歸,史稱彝陵之戰.223年駕崩,謚號叫做昭烈皇帝.
劉備臨終嗰時立過遺詔,叫丞相諸葛亮同尚書令李嚴一齊輔助佢個仔劉禪,史稱白帝城托孤.
劉備做過兩年蜀漢皇帝,史稱蜀漢先主,漢昭烈帝;而劉禪維持咗四十年國祚直至亡國,頭嗰十年由諸葛亮主政,尾嗰十年由姜維主管北伐軍事,史稱蜀漢後主.


text:
近幾年香港巴士來來去去都係嗰幾個型號,除咗幾部新能源巴士同最新幾部猛獅 A95 Facelift 12.8 米新車之外,好似真係冇乜新意🤷🏻♂!咁不如等我哋帶大家睇吓一部喺噚日發佈,由印度設計同生產嘅全新電動雙層巴士啦!
「利蘭巴士」相信香港巴士迷都唔會陌生,至90年代初被富豪巴士收購之後,「利蘭」呢個名就剩返喺印度為基地嘅 Ashok Leyland 上出現.而 Ashok Leyland 嘅子公司 Switch Mobility 就係尋日推出咗印度第一部雙層電動冷氣巴士-EiV22.廠方指 EiV22 雙層巴士以單層版 EiV12 為基礎發展而成,但睇車身結構,筆者會相信 EiV22 係由 Ashok Leyland Titan 巴士進化而成多啲﹗🤡
車身長闊高 9800 x 2600 x 4750 mm,無論高度定闊度都並非世界一般雙層巴士標準.車廂內分別設有前後兩組樓梯,全車一共有65個座位,而資料指下層亦可以容納企位乘客.但係車我哋睇圖片所見到,上層車廂天花亦都設有扶手同吊環,以印度標準,你估乘客會唔會喺上層都企滿呢?下層地台離地距 900mm,廠方稱之為「Semi-Low Floor」.但由地面登上車廂平台,需要踏上三級,絕對同全球無障礙運輸背道而馳,下層當然不設任何輪椅空間,而車頭就設有「導航位」於輪拱上.車門設於車頭頭距後車尾尾跨位置,原意希望息客登車後可以盡量行入車廂,但實際應用係點就有待時間驗證.
電池方面,EiV22 採用231 kWh 嘅三元鋰電池組.雖然三元鋰電池能量密度較磷酸鐵鋰電池高,但過熱同過熱時熱失控嘅風險都較大.單次充電可以行走250公里.廠方指已經收到200部訂單,將會交付孟買 BEST 巴士公司,行走 Kurla 同 Colaba 之間路線.
基本資料就介紹完喇,以香港雙層巴士車隊發展成熟嘅眼光,去睇呢一款印度電動雙層巴士,可以話係「異類」.接近4.8米嘅車高,三級踏步嘅特站地台,加上兩軸之間嘅短軸距,可以話係同母公司生產嘅 Titan 巴士系列一樣,都係屬於上世紀嘅產品.但係話晒都係真真正正由印度本土自主研發,唔係抄襲而成,即管就當奇聞新知睇下都無妨丫!
圖片來源︰Switch Mobility,Telematics Wire,GearFliQ


text:
2014年6月8日星期日
禁煙
62 則留言:
後知後覺回覆刪除
香港好多揸車人食完枝煙隨手掉,好PK
煙民可唔可以係室外企定食呢? 我就俾煙頭整親過啦回覆刪除
煙味真係好難聞!回覆刪除
今日先同王子講起,法國人食煙好誇張,一支接一支,德國人好少咁,不過就一杯接一杯回覆刪除回覆
Osterreich真後退步左喎!比其他國家超前.回覆刪除
原來奧地利禁煙係包尾.... :(回覆刪除
D人彈煙頭果下好難去避.....回覆刪除
呢度室內唔準食煙回覆刪除
禁煙好,唔想中二,三手煙毒.回覆刪除
照我睇,我呢度而家只剩番一些老煙民,同一些年青新血,因為賣咁鬼真係負擔唔起!回覆刪除
咁王子本身吔唔吔煙??回覆刪除
唔食就理得佢丫...
食肆裏食煙實在好難頂,依家已經唔慣回覆刪除
好多人話大陸D人食煙好勁,我覺得歐洲人重勁啦回覆刪除
奧國多人食煙嗎?其實歐洲煙仔真係好貴,咁貴都有咁多人食....拜疆同俄國就唔洗講啦,買蛋仲貴過買煙同酒,真係好似只係窮人才會食煙和飲酒,有錢人食雪茄和飲貴酒回覆刪除
最憎D人係車食煙,彈煙灰.英國算係咁,但變相多左好多人係室外‘打邊爐'.回覆刪除
Melbourne好似 2016全市禁煙,正!回覆刪除
我度買汽車保險會問你係唔係smoker,如果係,保費會貴啲.回覆刪除
另外又有啲大公司營運嘅apartments開始規定唔準係apartment內食煙,如果你係租客,即係唔準你喺自己屋企食煙囉.
我曾經見過一個鬼妹好犀利,可以同一時間做三樣野:揸車,食煙,化妝!但當時係停喺紅燈前所以佢有隻手滕出嚟化妝.回覆
如果連屋企都禁煙真是天大喜訊 , 因為我樓下唔知邊位一日食幾次煙 , 煙味隨風飄入我屋企 , 真慘 !回覆刪除
最好全面禁煙, 我最憎煙味. 根本就對身體有害, 都唔明點解都仲有人食.回覆刪除
我都睇到段新聞,奧地利人好識嘆,煙酒甜品最好賣,呀媽拖住個小孩一路行一路食見過多次回覆刪除
我初初來都幾surprised咁多人食煙,朋友當中,我同方大少算極異數唔食.所以同親朋友去pub飲嘢,差d要帶氧氣筒,絕對係煙霧離漫.前幾年室內禁煙,我終於有返清新空氣,去餐廳食飯都有返胃口.我都見有幾位大肚朋友,大緊肚時都有食,只係食少好多.我哋呢到放租或揾房租有d都寫明non-smoker㗎.回覆刪除


text:
「未知」
人生本來就係充滿未知,如果樣樣都知嘅話咁就唔會係人生.當然每個人遇到好多未知嘅時侯都會不安,甚至乎產生恐懼.但係如果當未知變成已知嘅時候,下一次再遇到相同嘅情況就唔會出現同樣嘅情況.大家又會點樣去面對自己嘅未知?好多時都係見步行步,希望慢慢得到答案.如果因為恐懼而唔去搵出答案,其實只係逃避問題,而唔係解決問題.所以有時要勇敢面對,因為可能會帶比你意外嘅收穫!
「創業」
前幾日見到位朋友寫咗一篇關於創業嘅文章,佢提及到做生意有兩種未知數.而好多時創業就係咁,有好多未知數,而每個未知就係大部份人會期待嘅嘢!有啲係興奮,有啲係沮喪,甚至每日都係膽顫心驚咁過每一日!創業本身好係一個未知,有啲成功,有啲失敗,有啲要轉型,有啲要堅持!生活係一個未知嘅環境其實有時係會不安,但係當不安嘅問題得到解決嘅時候自然就會變得輕鬆!
「人生」
人生就係有無限嘅可能性,而無限嘅可能性就係充滿無限嘅未知,因此就因為有無限嘅未知而有無限嘅結局!當然好多人會選擇淨係生活係已知嘅世界入面,最大嘅原因係嗰份安全感!唔係個個人都經得起風浪,而有啲人係因為經過風浪而選擇安穩嘅生活.雖然人越大係應該越知道點樣去面對未知,但係就往往因為人大咗,顧慮多咗,反而先至會追求安穩.所以人生閱歷越多嘅人唔一定鍾意新會係未知嘅環境!
Also published on Medium.


text:
> - 21點必勝法?!?! (下集)
首先你要知道21點係莊家派自己一隻牌而且係打開嘅, 你自己就有兩隻. A可以當1或11, 公仔牌就當10.其他數字牌就當番牌上數字計.你先做決定,可以加牌,停牌直至你滿意. (保持遊戲簡單,唔講其他options)如果你的牌加埋大過21 就輸, 未到21就到莊家玩. 莊家嘅規則係加埋未夠17就硬性要繼續加牌. 最後如果你同莊家都唔超過21點就鬥加埋邊個大.
講到呢度好多人可能見倒要加數都卻步.我只好奉勸你唔用計數機試計4+9+7,如果連進位都唔識,閣下嘅腦已經退化,一個小六學生兩秒答倒你.
講番正題,話說有個麻省理工大學(MIT)數學系教授有日去賭場玩廿一點, 睇睇下發覺點解有時個莊攞十二點(加多隻公仔就爆),好似攞多幾次咭都唔爆;但有時又無事(<~~實在太似廢話).佢重新審視全個遊戲有無咩缺口位,發覺你可以決定加唔加牌但莊家無得選擇係其中一個優勢例如你揸住14點其實就唔算好得去邊, 但如果莊係5點, 佢好易直落加兩隻10自爆. 咁你就可以按兵不動,俾莊家一個自爆機會. 所以佢用電腦設計咗一個basic strategy嘅列表,係講明你幾多點,莊又幾多點,你就應該加/停牌.繼續佢就睇下幾時莊會易爆啲,幾時無咁易.俾佢諗倒原來當時賭場係用完一副牌先重新洗牌,即是你可以透過記憶出現過嘅牌推測仲有咩牌未出,而直覺話佢知只要淨番好多大牌未派,佢嘅勝率就會大啲.原理其實又係要個莊爆.不過教授就的確係教授,我哋就淨係識斷估無痛苦,佢就番去入落部電腦度,試下如果正常情況就正常落注,如果勝率大就加重注碼,結果run 咗幾百萬鋪牌, 發覺係會贏的.呢個就係我之前提過所謂嘅Monte Carlo method.概率唔一定係要計, 只要測試夠多次,可以透過電腦實驗推測到一個同實況相差無幾嘅結果.佢仲整咗個好易記大牌細牌淨番幾多隻嘅方法.跟住就同學生組織咗一隊MIT professional Blackjack team去vegas幾日就炒起晒啲莊家,每間賭場都蒸發咗幾百幾千萬,賭場搞咗好耐都發現唔倒佢哋出千,淨係知輸得好金,將佢哋列晒入黑名單.當時只不過係6,70年代嘅事.事後佢寫咗本Beat the dealer嘅書紀錄呢件事,之後有人拍咗套叫21嘅電影添.呢個數學痴線佬之後覺得21點唔夠好玩,出多本叫Beat the market嘅書,無記錯的話係研究binary option呢類投資衍生工具,佢話投資市場仲易玩咁喎XD
講就講咗21點必勝,不過要付諸實行其實不易. 例如你可能要預咗一坐落去就打好多鋪,體力精神要好足夠;要記熟basic strategy一步不能錯;數牌數得啱同時要記實個數,稍一心神不在個荷官派牌收牌太快可能就功虧一簣;遇到贏面大落大注但輸咗要深明呢個係variance,係正常嘅而唔影響心理狀態...我建議叫人戒賭不妨先話佢聽你贏硬架,不過以你能力可能慘過番工咁咋. 另外其實澳門安裝咗continuous shuffling machine,即係佢每玩完一鋪就會洗牌, 所以要記牌就超難啦~~(我唔會話你聽我大學果時去美國交流去旅行果時係去過vegas賺咗啲旅費架~~XD)


text:
「表格」
相信好多人都會有係網上面填各式各樣嘅表格,而大家都應該好憎啲又長又煩嘅表格.但係唔知點解啲公司就係都要啲用家填啲無關痛癢嘅表格,所以好多人見到要填咁多嘢都會走夾唔抖.當然數據反映一切,好多時同啲客開會都會談及到佢哋啲表格嘅問題.每次我都會問佢哋係唔係有需要啲用戶點咁多嘢!因為啲表格真係可以好趕客,所以就算真係好想要啲資料都要識可而止!
「量度」
量度表格嘅完成度係我哋做數據分析必做嘅嘢,因為要用數據去話俾啲客聽其實啲用戶係好憎填咁多嘢.最慘嘅係填都唔緊要,最煩嘅係話你不斷填錯嘢,所以完成度唔高.而經常出現嘅問題大部份都係電話號碼,因為每個人填嘅格式都好唔同.另外就係地址,有時真係唔明點解有需要,除非因為要送貨,如果唔係要地址仲乜.好多時真係講極都唔聽,唯有用數字去解釋一切!
「成效」
通常我哋會量度填寫表格嘅完成度,睇下邊啲地方用戶會經常出錯,與此同時邊一項係最趕客!另外係電腦同電話嘅分別,因為好多人都無乜耐性係手機到填太多嘢.與此同時中文同英文嘅表格亦都有啲唔同.所以設計一張係需要好多技巧,不過如果真係要搜集資料嘅話,其實離唔開姓名,電話同電郵.其他嘢其實真係可以之後先至再問用戶都仲得.做咗咁多表格嘅分析,問題都係因為過份收集數據同設計而影響完成度.
Also published on Medium.


text:
大家都清楚手錶機芯會影響功能,而錶面設計影響視覺觀感,咁你又知唔知手錶錶帶除左可以令手錶更加美觀之外,對於佩戴體驗都會有好大影響㗎?唔同手錶錶帶材質差別可以好大,有啲適合用嚟突出鮮艷嘅顔色,有啲適合特定季節佩戴,對於以下五款手錶錶帶,你嘅認識有幾深?
鋼鏈錶帶
鋼係一種好常見嘅錶帶材質,佢嘅價錢適中,耐用並且有一定程度上嘅防水功能,延展性強,帶金屬感嘅外觀大方得體,但比較容易藏污垢,難以清理,因爲材質帶有涼感,特別適合夏天佩戴.
Emporio Armani女裝滿天星手錶 AR1926
呢款手錶使用銀色同玫瑰金鋼質交錯而成嘅鋼錶帶,配合閃閃發光嘅滿天星錶面設計帶出成熟體面,井井有條嘅感覺,同晚間繁星一樣綻放光芒.
鋼織錶帶
鋼織錶帶外觀同鋼鏈錶帶大有不同,佢以幼薄不鏽鋼物料模仿衣物編織嘅規律,緊密嘅排列方式令整體感覺斯文嚴謹,而錶帶嘅鬆緊程度更加可以自己自由調整,同鋼鏈錶帶一樣喺夏天帶有冰涼嘅觸感,係近年深受女性歡迎嘅一種錶帶材質.
Domeni Co Signature Series Black Mesh Watch 32mm
相對行簡約風格嘅錶面,呢款手錶反而選擇以鋼織材質突出錶帶嘅複雜感,兩者互相襯托,對比之下風格分明,利用視覺上嘅衝突為手錶添上小心機,低調展示閃光點.
真皮錶帶
真皮錶帶可以有好多唔同種類,例如牛皮,羊皮,鰐魚皮等等,由於用料選項豐富,價格差距都較大,而佢最大嘅特色就係自帶優雅感,好多經典手錶都係用真皮錶帶突出典雅高貴嘅感覺,但係真皮錶帶壽命相對短暫,而且極度唔防水,佩戴時要避免出汗,所以較適合秋冬佩戴.
Emporio Armani男裝計時手錶 AR11043
經典棕色真皮錶帶配合帶有三個小錶盤嘅錶面設計,營造出手錶嘅淡雅感,戴上佢能夠展現出你溫文儒雅嘅一面.
尼龍錶帶
呢種錶帶材質相對便宜,好多戶外適用嘅手錶都會選擇用佢嚟做手錶錶帶,一方面係因爲錶帶能夠有更奪目嘅色彩,展現活力一面,另一方面係因爲無論點浸水都唔會因此而被腐蝕,同時適合所有季節佩戴.
HYPERGRAND 01 Nato Series Big Bass Watch
Hypergrand經常採用尼龍質地嘅手錶錶帶嚟强調手錶朝氣蓬勃嘅氣息,尤為適合戶外活動,加上色彩繽紛嘅特質,令呢款錶有別於平常手錶,個性十足!
樹脂錶帶
樹脂錶帶佩戴體驗舒適又美觀,同樣係具備防水功能嘅一款錶帶用料,經常會喺運動錶上見到,只要避免長期唔清潔錶帶嘅情況,使用壽命相當長,而市面上都有特別製造嘅防菌,防氣味嘅樹脂錶帶.
Casio G-SHOCK GMD-S6900CF-4
Casio G-Shock系列大多使用防菌防氣味嘅樹脂錶帶,除左帶出運動手錶特有嘅功能性,如防水,防汗,防撞等等,更加有較大嘅色彩可塑性,譬如呢款就大膽採用咗迷彩粉色,令獨特嘅錶帶設計成爲手錶亮點.
認識咗以上咁多種手錶錶帶材質之後心郁郁想買翻隻嚟試下?記得喺選擇錶帶嘅時候,除咗佩戴嘅觸感之外,仲可以考慮埋各款錶帶材質嘅特性同適合佩戴嘅季節或者場合!Watchviva爲你搜羅多款手錶款式,快啲睇吓有邊款係你嘅心水手錶啦!
立即登錄WatchViva創造你的個人品味!
輸入優惠碼”vivialife”,即可享有額外折上折4%優惠.
https://watchviva.com/


text:
樓主嘅裝修心得分享如下:
1.Google 間嘢係咪黑店
最基本要做嘅嘢,見住個氹都踩入去咁冇人幫到你.
2.間裝修公司有冇做過差唔多格局單位嘅經驗
去佢公司網睇下佢放出嚟晒命嘅成功例子,如果佢有經驗做過和諧式,你間屋又係差唔多樣,就可以搵佢報個價
3.平面圖
我諗有好多人都會覺得次次報價都要上嚟度尺好麻煩,其實根據2,如果佢做過差唔多嘅單位,佢又有料嘅,基本上佢可以即刻畀到幅差唔多嘅圖你.你可以跟佢幅圖執,如果你自己設計師上身畫好晒圖,你都可以畀幾十蚊R幅圖嚟對比下.
4.報價單
首先要熟知報價單應該要有嘅嘢,而唔係一句50萬全包乜X都冇,到時200個電掣係咪包?500蚊道木門係咪收貨?20蚊塊瓦仔係咪又要收貨?裝晒櫃入面嘅小五金又點計?
以下我略略講講:
A清拆 $8,964
1 拆a
2 拆b
B水喉
1套廁水龍頭 $831 etc
C電力
*寫明掣位計算方式
單蘇,孖蘇,3掣,4掣,個個師傅唔同計法
*寫明幾多個掣位
*附牆身平面圖掣位位置
樓主提醒大家要問清楚啲電掣位究竟係點樣計同有幾多個電掣位.
D泥水
呢度要留意防水用料牌子,要唔要爆牆,起牆.仲有其他傢俬尺尺價,傢俬平面圖,傢俬色碼,假天花,新追窗,淋浴屏,執漏限期,保養限期,裝修佬保險幾錢,有冇電工牌etc不能盡錄.總之你裝修有啲乜都要寫撚晒入去,包括不限於長闊高,價錢,牌子,有冇連工包料,定係戶主自購.
5.分期(付款),最少四期係基本
每做完一個工程收貨畀錢,再接下個;唔收貨,裝修佬玩嘢,直接唱臭佢再搵人接手,千其唔好格硬畀佢做落去,畀人拆X晒爛尾都可以輸少當贏
建議每做完一項工程,檢查過無問題收貨先付款,全程最少分四期付款.
6.監工
每日/每兩日睇一次情況係基本,每次影相都係基本,知道師傅開工做重要嘢,e.g 泥水,防水,地台,必須監工
7.睇YouTube
監工你唔知佢做啱做錯,其實係冇意思.上YouTube睇晒報價單入面所有工程係點做,唔識落手都要識睇.好似防水咁,佢做到膝頭哥咁高,你係咪又收貨?髹咗得一層防水,你係咪又收貨?砌完地下冇地腳線你又會唔會留意到?掃口粉知唔知點用?點樣先叫好/靚嘅收口?
8.防水
唔該請假去監工,完工自己試水,拎個花灑射翻幾個鐘.全屋嘅嘢伏晒,都唔會夠你伏個防水咁麻煩.
可能睇完會有人話,你咁X多要求,又要平又要靚又要正,搵鬼做咩?!其實做得晒上面嘅嘢就真係好難,但做得幾多得幾多,做多樣就減少一個比人搵笨嘅風險.
盡量請假去裝修現場監工,用花灑試吓浴室嘅防水做得好唔好.
夜晚上單位跟進裝修進度
有關樓主呢個細心分享,網民一致讚賞!但跟住就紛紛提出好多裝修問題求救:「師兄點搵裝修公司或師傅?」,樓主回應:「Google搵,之後間間都wts問價問圖,睇吓佢覆咩.大公司就覆得比較直接or串,佢唔預你有咩交流,一句達埋嚟50萬做唔做?細個啲就會有啲交流,問下會點搞法,預幾錢,咩圖咁,傾到兩句,事後諗翻起都覺得自己好X大膽」.
又有網民問:「巴打總共請過幾多日假?如果自己收工上去睇其實要預有幾多時間?」,樓主回應:「收工上到去基本上唔會有人開緊工,但起碼可以睇到個進度.雖然師傅唔會日日上去,但你每日隔日去,去足成星期乜進度都冇,你就要留意吓發生乜事同埋有冇拖你工期.我防水請咗兩日,裝冷氣,鋪地磚,牆磚,請咗1-2日半假睇,佢鋪完話我知踩得,就上去每塊都聽下聲有冇空鼓咁」.網民再好奇問:「班裝修佬有冇屌X晒鬼話你唔信佢?」,樓主回應:「所以多數夜晚去,同埋唔搞突襲,講到明你做邊啲嘢我會嚟睇,帶半打餅,帶幾罐啤酒可樂,佢開心我放心!」
裝修期間樓主話要盡量抽時間上單位檢查進度,建議可以先知會師傅,同帶啲飲品小食上去.
記得買裝修保險 否則有意外發生會入業主數
繼續有網民問:「CHING,其實咩情況先要全爆?」樓主回應:「好睇你本身想點住法,住耐咗,仲用緊明喉我會建議全爆,新樓冇必要全爆,咪局部搞下油漆,傢俬,搭翻自己想行咩風格,買完冇鬆動錢,本身配套ok嘅,其實唔洗執都得」.又有人問:「樓主想問吓裝修時業主洗唔洗自費買裝修保險同第三保?」,有網民幫手回應:「正常你如果係搵公司包曬嚟做,你係要要求佢買,通常合約都有列明有買幾大額嘅保險,呢啲小型工程大約1,000萬都夠,如果你係自己搵師傅搞嘅,就麻煩少少,要自己買埋啦!」,「仲有記住買裝修保險,有親戚之前冇買瀨咗嘢,個師傅跌咗嘢落街揼到人架車,入業主數」.
不過大家最想問樓主嘅,都係:「咁你個計劃咁detail,你間屋最後有冇比人伏到?」,樓主回應:「整體暫時就冇乜問題,未來就唔一定知!但伏位都有幾個,未去到好嚴重.1.清潔就伏咗,清潔得好差,最後自己再搵多間出嚟抹多次;2.冷氣機裝完,佢口口聲聲講唔會用仲好心幫我封晒,最尾都係用咗又入X晒灰,變相都係要洗冷氣.雖然本身都預咗要洗,純粹口齒問題.之後幾次有拗撬都係執漏個時,因為多數佢地同時間做幾單,成日話呢日唔得閒,聽日又要入第二個客度咁,起完新牆收水開裂搵佢補牆,又多多藉口,話嚟唔到好難就時間!但你都知啲裝修師傅唔X激得,唔受得氣!咪唯有兜大啲個圈同佢條尾數點處理brbrbr」.
有裝修經驗網民提醒要買裝修保險,有人試過個師傅跌咗嘢落街揼到人架車,結果入業主數.
雖然樓主非常小心,但裝修最後階段嘅清潔問題,都同裝修師傅有抝撬.
text/Joyce
photo/HKET圖片庫
============
同場加映:
(蝸居睇樓團)荃灣33年舊樓變原味和風居室 日式鄉村小屋廚房,主人套房衣帽間連茶室


text:
我刚中塊陣擦牙經常會出血,每次睇到漱口水有血絲,心裡就有D驚,但一直冇去處理佢,但嚟次牙齦腫咗,食野都好痛窩,屋企人以為我係熱氣先會咁,所以俾佐我D清熱解毒嘅藥食,但食佐幾日都冇咩效果,頂唔住啦,即刻搵牙醫就診.
之後我系網上搵咗好多資料,對比咗診所嘅衛生情況同埋價錢,覺得珠海維港口腔唔錯,咨詢咗之後就book咗時間去睇牙,我當時系預約咗鐘醫生幫我整牙.
去咗之後,鍾醫生先幫我洗牙,但系洗完牙之後都系冇乜效果,鍾醫生便再畀我做佐牙齦刮治.啱啱兩個星期之后牙齦就冇咁痛la,初期效果都幾唔錯,但係後邊我嘅牙齦又痛佐,又發炎,最後我就用鐘醫生俾我嘅佐氯己定漱口水,每日兩次漱口,牙齦發炎嘅症狀竟然好佐好多.
我霎时间又有咗信心,再穩佐鍾醫生去復診,佢帮我睇咗之後,話我牙齦下邊比以前干凈佐好多,如果用漱口水之後我嘅牙齦炎變好嘅話,以前我嘅牙齦發炎可能系口腔衛生清潔唔系幾好.
之後鍾醫生又建議我用軟毛牙擦,用改良巴氏嘅擦牙法,就系先巴氏擦牙法刷一遍,就系擦牙果陣注意擦牙齦邊緣,將牙擦傾斜45度角,去清除食物嘅殘渣,再用333式擦牙法,即係每日擦牙三次,每次飯後三分鍾內擦牙,每次擦牙三分鍾.我的牙齒終於唔痛la!真係Thx鐘醫生!佢哋嘅whatsapp&wechat:+853 65585927,希望可以幫到你哋.
相關推薦
《引起牙痛嘅6大禍首》
《牙齦炎系缺乏維生素C咩?》


text:
(降魔的‧專訪)馬國明唔覺視帝返大陸易搵錢:上到去甚麼都不是
《降魔的》不經不覺今日已經來到第十集,被多套大製作台慶劇夾在中間,一直都不被看好,但出來的口碑和收視都尚算不錯,不少人力讚劇本有創意,演員演繹十分到位.講起演員,劇中的主角馬國明一向擁有觀眾緣,在此劇以貼地的形象出現更獲得大讚,有觀眾揚言馬明靠今套劇可以在年尾贏視帝!
觀眾們當然想馬明拎視帝,因為他入行十七年,做過那麼多深入民心的角色,但一次真正的視帝也未曾拿過,不過原來他並不是這樣想,在接受《香港01》訪問的時候,馬明說:「我不嬲拍嘢都唔係點諗獎,我成日都會諗返自己當初入TVB嘅初衷,到而家我都係鍾意做戲,做戲又唔係為咗攞獎.我每日開工我都好開心,可以做到唔同嘅角色,喺自己鍾意嘅範疇做嘢,又可以搵到錢,呢樣係最開心嘅嘢.獎我不嬲就唔係好諗,但可能好多網民成日話我灰足幾多年,呢啲係網民角度睇呢件事,咁我又唔介意嘅,我不嬲都唔鍾意澄清一啲嘢.舉個例子講返,幾年前AV嗰單嘢,佢問我有無睇過,我話無就呃你喇,三十幾歲點會無睇過,仲扮純情咩.但我亦都唔會去澄清,始終娛樂新聞嘛,大家開開心心咪得,又唔係犯法嘢.獎有係開心,但無嘅話唔會失望,始終獎項係要有啲緣份,同埋某啲因素,有無獎就隨遇而安喇.好似你喺馬來西亞或者新加坡攞獎,返到香港又未必有,因為個個market都唔同,正如吳京套電影喺大陸好勁,喺香港就普普通通.」還記得,在2012年憑《On Call 36小時》張一健(一件頭)一角爆紅,不過卻失落視帝,但宣布黎耀祥當選時,更露出呆樣,可能因為這樣,網民覺得TVB欠他一個視帝.
雖然自己不渴望獎項,不過今年頒獎禮他卻有一個心願,「今年我希望我演嘅劇集可以拎最佳劇集,無論《心理追兇 Mind Hunter》定《降魔的》,個劇本都係我自己好鍾意,我哋呢行成日講,一個演藝生涯遇到嘅好劇本唔會好多.亦都好坦白講,我做咗17年,我鍾意嘅劇本可能真係得四,五個,一隻手數得晒,難得今年有兩個我都係好鍾意,我好希望可以攞到最佳劇集.尤其是我成日覺得TVB無一個獎係俾監製同編劇,變咗唯一俾到佢哋嘅肯定就係最佳劇集,雖然咁多年有人上台攞獎都會同佢哋講多謝,但真係得句多謝囉,唯一一樣嘢可以放喺監製房就係最佳劇集,所以希望拎到喇.不過呢個希望都好難喇,今年太多大製作,我自己心知喇,呢兩套都唔係咩大製作,唯一可以做嘅嘢就係做多啲宣傳喇.(仲有咩係你鍾意嘅劇本?)《On Call 36小時》一定有份喇,不過唔講喇,唔好搞到其他劇唔係好劇咁,事實唔係咁,只係我個人喜歡啫.」其實馬明真的很替人設想,所以無論圈中或觀眾對他的評價都好高.
講起人緣,馬明都談及其實公司的藝人未必都像外界所想一樣勾心鬥角,即使當年陳展鵬拎視帝,個個起身唯獨他坐底,並不代表他們不和,其實私底下關係都不錯,他說:「啲人成日講到我哋一班藝人要鬥咁,好似鍾意王浩信就唔可以鍾意我咁,其實唔係,我哋其實大家都想大家好,有錢齊齊搵.好似之前展鵬買咗樓俾屋企人,我都有訊息俾佢恭喜佢,大家做呢行咁辛苦,一開劇又無得瞓,想點啫?其實都係想搵多啲錢,第時有個屋企舒舒服服,我又好,展鵬又好,未結婚架嘛,將來要娶老婆,現實啲都係要錢架嘛.其實大家都係想大家搵到錢,我而家喺大陸拍緊嘢,大陸一個橫店係有4,50組劇開緊,嗰啲街外錢嚟架嘛,大家去搵囉,唔通一個人拍得晒咩.良性競爭係會有,但唔會係惡性,大家搵到錢咪幾開心囉,有朝一日搵到錢,我同展鵬,浩信,蕭公子揸架靚車去下午茶,吹吓水,幾咁開心.」
錢對馬明是一樣現實的東西,如果拿到視帝,隨時可以北上搵大錢,究竟要視帝定要錢呢?馬明立即真性情,他說:「真係錢重要啲,我好坦白咁講,錢係重要啲.不過獎唔係唔好,獎對新人係好好,對佢哋真係有一個鼓勵,但對我哋呢啲做咗十幾年嘅人,尤其是我,好坦白咁講,我真係想要獎金多啲,因為始終將來要結婚生仔,有阿爸阿媽,係咪獎金實際啲呢,問我就係嘅.(視帝北上搵錢易啲喎?)我又好坦白咁講,其實就唔關事嘅.我終於明白點解祥仔(黎耀祥)佢早兩三年講過嘅一番說話,佢係視帝喇,佢話只係香港係視帝囉,返到內地就甚麼都不是,佢好坦白咁講.唔理你乜嘢視帝都好,你返到內地就要重新適應過一個新嘅market,你要知道個玩法,我而家都係開始接觸.」
下期專訪:會有馬國明講大陸拍劇的演員黑幕,還有他跟黃心穎的事,密切留意!


text:
香港日治時期
香港日治時期係指第二次世界大戰嗰時日軍管香港嘅時期,經過香港攻防戰,由1941年12月25號香港總督楊慕琦投降起,到1945年8月15號日本戰敗投降為止.香港人俗稱呢段時期「三年零八個月」.
香港響英國殖民地統治下嘅發展因為日軍佔領而斷咗.日軍響1941年12月8號偷襲珍珠港嗰日,由酒井隆指揮由深圳打落嚟香港.負責守住香港嘅包括駐港英軍,由加拿大,印度支援香港嘅軍隊同埋香港義勇軍.雖然港府多番宣傳英軍作戰能力,但係英國響歐洲戰場都自己顧唔掂自己,駐港軍隊始終響好不利嘅防守位置.經過多番激戰,英軍最後冇埋最後一個水塘,唯有投降.1941年12月25號,港督楊慕琦代表英國殖民地官員,向當時總部響九龍半島酒店3樓嘅日軍投降.
日軍響佔領香港後即刻成立軍政廳,由酒井隆做最高長官,直到磯谷廉介嚟到做頭一位管香港嘅日本籍總督.酒井隆管香港嗰陣,日軍響香港殺人唔眨眼;又響香港搞「皇民教育」,除咗唔畀用英文同埋迫人用日文外,香港嘅街道地區名稱亦都畀佢哋改做日文.香港市民響經濟,民生等方面都受到摧殘.因為香港畀日軍佔領後唔夠食,日軍迫人返鄉下.唔少人行路時餓死病死.就算留響度嘅市民,普遍都對日軍反感,更加不時有平民響香港島山頭偷襲日軍將領.到咗日軍佔領嘅中期,有香港居民參與東江縱隊抗日武裝組織,響新界等地方對抗日軍.如果佢哋覺得港人造反,就會用槍枝打人.
最後響1945年8月15號,昭和天皇宣佈日本無條件投降,第二次世界大戰完咗,英國就攞番香港嘅主權.1945年9月,英國皇家海軍少將夏愨以軍政府總督身份統治香港.


text:
文化
文化(粵拼:man4 faa3)係指人類所創造嘅精神財富,好似文學,藝術,教育,科學,禮貌,節日等等.喺考古學上就指同一歷史時期嘅遺跡,遺物嘅綜合體.同樣嘅工具,用具,製造技術等係同一種文化嘅特徵.有時文化指嘅係文明.
雖然早喺原始社會時期,人類就已經形成咗第一次分工,產生咗農業民族同埋畜牧民族,但早期文化都係喺農業民族中產生嘅,因為畜牧民族要逐水草而居,居無定所,唔容易產生大規模嘅聚居,對文字冇迫切需要;而農業民族容易形成大部落,興修水利需要大量協同工作嘅人群,所以最早嘅大國家同埋奴隸制都係產生於農業民族.有咗大國家同埋奴隸制至可以產生大批聚集嘅有閑階級,佢哋發明咗文字,促使形成腦力勞動同埋體力勞動嘅人類第二次分工.從而產生狹義嘅文化(廣義嘅文化指所有人類嘅活動,都可以叫作文化).
文化嘅概念改
文化一詞起源自拉丁文嘅動詞「Colere」,意思係耕作土地(故此園藝學嘅英文係Horticulture),後引申為培養一個人嘅興趣,精神同埋智慧.文化概念係英國人類學家愛德華•泰勒喺1871年提出嘅.佢將文化定義為「包括知識,信仰,藝術,法律,道德,風俗以及作為一個社會成員所獲得嘅能力同習慣嘅複雜整體」.此後,文化嘅定義層出不窮,克萊德•克拉克洪喺1950年代尾搜集咗超過200個文化嘅定義.
文化喺漢語中實際係「人文教化」嘅簡稱.前提係有「人」至有文化,即係文化係討論人類社會嘅專屬語;「文」係基礎同埋工具,包括語言同埋文字;「教化」係呢個詞嘅真正重心所在:作為名詞嘅「教化」係人群精神活動和同埋物質活動嘅共同規範(同時呢個規範喺精神活動同埋物質活動嘅物件化成果中得到體現),作為動詞嘅「教化」係共同規範產生,傳承,傳播以及得到認同嘅過程同埋手段.
對文化嘅一啲觀點改
唔同學科對文化有唔同理解.
從哲學角度解釋文化,認為文化從本質上講係哲學思想嘅表現形式.由於哲學嘅時代同地域性從而決定文化嘅唔同風格.一般嚟講,哲學思想嘅變革引起社會制度嘅變化,伴隨住對舊文化嘅鎮壓同埋新文化嘅興起.
從存在主義嘅角度,文化係對一個人或一班人嘅存在方式嘅描述.人存在喺自然之中,同時亦存在喺歷史同埋時代之中;時間係一個人或一班人存在喺自然之中嘅重要平臺;社會,國家同埋民族(家族)係一個人或一班人存在喺歷史同埋時代之中嘅另一個重要平臺;文化係指人喺呢種存在過程中嘅言說或表述方式,交往或行為方式,意識或認知方式.文化唔單只用嚟描述一班人嘅外在行為,文化特別包括作為個體嘅人嘅自我嘅心靈意識同埋感知方式.一個人喺返到自己內心世界嗰時嘅一種自我嘅對話,觀察嘅方式.
文化嘅核心係佢嘅符號系統,例如文字.各文字體系有相應嘅認知心理.
特點改
通過對唔同文化嘅比較研究,至可以瞭解文化嘅特點.
首先文化係共有嘅,係一系列共有嘅概念,價值觀同埋行為準則,係令個人行為能力成為集體可以接受嘅共同標準.文化同社會係有密切關係,冇社會就會冇文化,但亦有啲冇文化嘅社會.喺同一個社會裏面,文化都唔一致.例如,喺任何社會裏面,男同女嘅文化就有唔同.此外,唔同年齡,職業,階級等之間都有次文化嘅差異.
文化係學返嚟嘅,而唔係通過遺傳而天生具有嘅.生理嘅滿足方式係由文化決定嘅,每種文化決定呢啲需求點樣得到滿足.從呢個角度睇,唔包括人嘅靈長目動物都有各種嘅文化行為,但係呢啲文化行為只係單向嘅文化表現好似食白蟻嘅方式,警戒嘅呼喊聲等.同人類社會中龐大複雜嘅文化象徵體系相比,就顯得有啲微不足道.
參考:濡化
文化嘅基礎係象徵符號.其中最重要嘅係語言同埋文字,但亦包含其他表現方式例如圖像(好似圖騰旗幟),肢體動作(好似握手,吐脷),行為解讀(送禮)等.幾乎可以話整個文化體系係透過龐大無比嘅象徵體系深深植入人類嘅思維之中,而人亦透過呢套象徵符號體系理解,解讀呈現喺眼前嘅種種事物.因此點樣解讀各種象徵符號喺嗰個文化嘅實質意義,點樣解讀象徵符號更成為人類學,語言學等社會學科詮釋人類心智嘅重要方式之一.此外,文化作為相互關係嘅整體而呈現出一體化嘅趨勢.


text:
減肥減極都減唔到,或者越減越肥,又或者係減肥之後體重光速反彈,呢啲咁可怕的經歷,可能你都試過!市面上減肥嘅產品好多,包括溶脂酵素,排油丸,減肥中藥……有人甚至會用醫學美容開刀嘅方法抽脂,水刀減肥,RF射頻減肥,燃脂減肥精油等等,務求令到自己身材更加結實.喺你決定有用幾萬蚊抽脂,打針,推脂之前,不妨先考慮吓以下呢啲低風險而且一定有用嘅方法.
(瘦身fit爆係成為男神重要嘅一部分)
其實極速減肥,如果用啱方法,真係唔係咁難,但係好多人用錯左方法,導致自己新陳代謝減慢,影響減肥效果,最慘就係嗰種越減越肥,反彈比以前更重更核突嘅狀況.
如果你要瘦,就一定要用有科學根據嘅方法!一般嘅美容網站淨係教你食減肥藥,同埋一啲都唔知work唔work嘅方法,今次我同大家介紹嘅醫學美容減肥方法,係經過醫學界認同,完全有科學根據.
醫學瘦身101
好多人話減肥,但係減肥唔成功嘅人,係因為佢唔知道生物學同生理方面嘅解釋.究竟脂肪點樣形成?點解你減肥減唔到?呢啲都係好好嘅問題.我繼續講,我就講解一下你身體嘅脂肪係點樣形成.
你啲脂肪其實係點樣嚟?你啲肚腩,肥大腿,拜拜肉,其實係來自你進食食物之後裏面嘅糖分.太多嘅醣類,會變成肝醣,胰島素會變脂肪!
如果你要瘦,你就要阻止糖粉嘅吸收.
食物纖維素減少大腸有害物,水溶性嘅水果蔬菜可以阻止糖分吸收.
醫學減肥嘅重點在於進食,而唔係節食!
如果你有去開美容院,買開美容減肥產品,嗰啲美容BA姐姐就會教你減肥就要節食.但係如果你問吓一啲真係有醫學常識嘅醫生,同埋經過訓練嘅營養師,佢哋就會話俾你知,減肥最快嘅方法其實係「進食」.
如果你想今次減肥成功,就一定要知一點,減肥嘅重點,並唔係胡亂節食,而係食啱,食到飽!呢一點好多人都唔知道,甚至誤解左,以為減肥就要食好少野,搞到自己好餓,然後又辛苦,先減到幾磅,成個人就虛脫咁滯.所以,你要知道亂節食呢個方法係錯誤.亂節食,只會令你更加肥!
如果平時有用開personal trainer嘅人,又或者有研究開醫學美容減肥嘅人,就會發現,人體佢有自己嘅節奏,如果你要減肥,你就要利用呢個節奏去幫你,而唔係更同你個生理節奏對着幹.
點解我會話減肥嘅重點係進食,千祈唔好節食呢?係因為你一節食嘅時候,你人體嘅新陳代謝就會減慢,你嘅身體同大腦就會自動調節,將一有食物入嚟就就會更加諗住脂肪不放,所以導致人一節食減肥,就會好攰,一停止節食,體重就會立刻反彈!甚至比之前更加肥!所以你要知道,減肥一定唔可以用胡亂節食呢個方法.
如果你要極速瘦,你就要好聰明咁你用食物去幫助你.有啲食物係會對身體好好,而且卡路里熱量唔多,食咗落去又有美顏作用.呢類食物你就要多啲食.咁邊啲係屬於有益嘅食物呢?例如蛋白質,蔬菜,水果等等就係.
一啲高質素嘅食物,例如西蘭花,紅蘿蔔,洋蔥,粟米,豆腐等等,其實都幾飽肚,雖然佢哋本身亦都有卡路里,但係佢哋含有非常大嘅抗氧化作用,本身對皮膚已經有好處,最重要嘅係,好少人會因為食呢啲野而導致肥,多數人減少食白飯嘅份量,多食呢啲野,都會變得更加瘦!係因為蔬菜一般都好飽肚.
同樣道理,生果都一樣.好多人一講起食生果減肥,就好驚,成日都驚新鮮水果裏面嘅果糖會導致身體肥胖!但係你仔細諗下,如果你只係食生果蔬菜,又有幾多人真係會肥呢?啲人話食生果會變肥,係因為佢哋飲生果汁!生果汁,包括鮮榨嘅生果汁,就要避免.生果汁嘅果糖好多,而且唔飽肚,GI過高,其實呢一啲就要避免.如果成個生果連埋纖維一齊食,其實係冇問題嘅.
想減肥美容嘅人,有兩種美容瘦身大敵:活性氧(Reactive oxygen species)同糖化產物(advanced glycation end products).呢兩種嘢係非常邪惡而且美容嘅大忌,就係佢哋,造成糖化(Glycation)嘅現象,亦造成色班,面下垂,面黃!同時,醫學研究發現,過多嘅carbs仲會導致暗瘡同敏感性肌膚!
活性氧同糖化產物,兩樣都係可以通過不良飲食而惡化,同時,亦都能夠通過健康飲食而避免.兩種都係經過過量嘅糖份引起,所以食碳水化合物(麵包,白飯,甜品,含糖飲料)等等就要盡量避免,越少越好.
醫學減肥第一重點:你要多進食適當嘅高質素食物,包括蔬菜,水果,蛋白質;低質素嘅食物例如油炸食物,白飯,甜品等等,就要避免.少咗由過多糖份引起嘅Glycation,你唔單只會變瘦,皮膚亦會變得更加靚.
醫學減肥第二重點:進食嘅次序亦都好緊要.先食餸同埋菜,最後先食飯.食飯嘅次序都好影響你減肥嘅成功與否.如果你要減肥,開飯嘅時候就唔好用白飯你同餸一齊食,你應該用蔬菜同餸(肉類)一齊食,咁樣就可以導致你食多咗菜,飽飽地嘅時候先求其食少少飯,咁樣整體來講嘅吸收嘅卡路里就會大幅減少.
醫學減肥第三重點:食超慢,你就會變瘦!最好用三份一嘅速度進食.醫學同生物學上面來講,人體進食嘅時候,由肚餓到到飽肚嘅感覺,系有少少時差嘅.即係話,由腸胃吸收覺得飽嘅時候,到到你大腦釋放飽肚嘅訊號,時間係會有啲延遲.所以好多人佢都好餓嘅時候,就食好多野,一下子一發不可收拾,以唔知道吸收過量左,當你終於覺得飽嘅時候,你已經食咗好多卡路里!
所以醫生同埋營養師都會教你,食飯最好慢慢食!食得越慢,就越能夠理解食物當中嘅美感同埋豐富嘅味道,同時確保唔會食太多.最好用平時½甚至三份一嘅速度進食,你就會發現自己原來真係唔需要食咁多野,以對食物嘅享受,反而有所增加.
醫學減肥第四重點:中午食,好過夜晚食.好多人唔知道,同一樣食物,係唔同嘅時段食,對於減肥或者增肥都有唔同嘅結果.醫學界嘅研究發現,人體裏面有一種導致容易增肥嘅蛋白,叫做BMAL-1.BMAL-1下午2點分泌最少,凌晨2時最多!而分泌量係20倍!同樣食物,發胖反應可高20倍!
呢個亦都係點解食消夜嘅人好容易有肚腩嘅原因!
醫學減肥第五重點:足夠睡眠有助減低食慾.醫生發現,一個人瞓得夠,身體會產生瘦體素Leptin,抑制食慾;相反如果瞓覺唔夠,會產生肌餓素ghrelin,令脂肪囤積.
聰明飲食,可以幫助你膠原自生
有啲朋友可能用好多錢買美容護膚品同參加醫學美容療程(Reenex膠原自生之類),但係效果都唔太明顯,其中好主要嘅原因,就係冇好好打理自己嘅飲食.
面部下垂,係因為你真皮層嘅膠原蛋白同埋彈力蛋白隨着年紀而減少.要真正能夠抗衰老,皮膚回復彈性,你就要好好打理膠原蛋白嘅生長.當然,直接注射膠原蛋白(Collagen Injection)係一個方法,但係基於安全考慮,依家醫學美容已經越來越少用,多數都係注射透明質酸Sculptra,Jervuderm或幫助骨膠原自己更新嘅PLLA.
可能你都知道,膠原蛋白其實可以通過食物可以補充.但究竟要食乜嘢先有用呢?係啲化妝品店,藥房,成日見到標榜美容用嘅美肌骨膠原蛋白粉有冇用呢?
(市面上有好多膠原蛋白粉,但佢哋係咪真係可以補充道因為年齡而引致嘅膠原蛋白流失呢? )
如果你塊面出現咗下垂,皺紋,彈力不足嘅情況,你就要檢討下自己嘅飲食情況,睇吓有冇吸收足夠嘅蛋白質.因為如果你要又靚又飽滿嘅皮膚,你嘅真皮層就必須要有蛋白.你嘅飲食裏面,就一定要有足夠嘅蛋白,去幫助面上皮膚膠原蛋白同彈力蛋白嘅生長.否則你再外用幾多野都只可以有非常有限效果.
市面上有好多口服嘅骨膠原粉,好似Fancl膠原蛋白等等,佢哋對於你面上嘅膠原增生究竟有冇用呢?呢個問題我就要先同你講解一下,骨膠原粉係點樣進入體內.
進食呢一類口服膠原蛋白,你嘅身體就會將佢當成其他食物一樣,消化並將有用嘅物料同營養,熱量進入吸收體內.你嘅身體並唔會識得自己分別邊啲係從正常食物吸入嘅膠原蛋白,邊啲係額外補充品,甚至有時會將額外嘅膠原蛋白補充劑當係熱量咁樣吸收.你嘅身體會將吸收到嘅膠原蛋白同埋其他食物,一次過吸收而且自行分發到身體唔同嘅部份,但並唔會集中係你面上.所以一般口服膠原蛋白嘅用處,係輔助嘅形式.
醫學發展越嚟越先進,而家已經發得發現到幾隻囗服嘅膠原蛋白,真係可以有助面部皮膚嘅膠原蛋白增生,根據美國政府嘅資料顯示,有一隻膠原蛋白對於改善皮膚質素係有幫助.呢隻叫做Verisol嘅Collagen產品,通過實驗室測試,就的確可以改善皮膚鬆弛問題.
維持着高蛋白質嘅飲食,就會有助膠原蛋白嘅自生.無論係自然新陳代謝又好,你用射頻,去Reenex刺激膠原增生又好,適當嘅蛋白飲食好重要.
Protein Shake減肥可行性?
蛋白質除咗幫助你面部嘅膠原蛋白自生之外,對於減少你嘅食慾,都有好大嘅幫助.
GNC,Herbalife都有賣據說可以減肥嘅Whey Protein同Protein Shakes .究竟呢啲係咪有科學根據呢?點解有啲人會越飲越瘦,有啲人就越飲越肥?
根據人體嘅構造,蛋白質較容易有飽肚感覺(Satiety).
Protein Shake這主要成份都係蛋白質,一飲完,好快就會覺得飽飽地,而且食慾都會變小,久而久之,你食嘅碳水化合物,糖粉等等就會迅速下降,當你身體裏面再無其他由進食碳水化合物或糖分提供嘅能量之後,你嘅身體就會識得燃燒體內嘅脂肪去彌補,從而達到瘦身嘅效果.
蛋白粉Protein Shake嘅好處,就係佢非常之飽肚,令到人好自然咁食少左野.Protein Shake減肥呢樣野只要你小心行事,對於減肥係有一定嘅幫助.
點解我會提你如果你要用來減肥,你就要小心?個原因係第一,蛋白粉本身都有一定嘅卡路里,你要記住如果你某一餐飲咗蛋白粉,你就唔可以食正餐,否則你就會比平時吸取左更加多嘅熱量!
喺選擇Protein Shake,Whry Protein嘅時候,你都要留意,個產品本身有冇添加一啲幫助卡路里燃燒速度嘅添加劑.因為好多蛋白粉代餐嘅產品,成份裏面都添加左咖啡因(caffeine),如果你對咖啡因敏感,容易失眠嘅情況,你就要留意產品成份.
RF射頻減肥(做機) / Thermage / Tripollar Pose
一啲高級嘅美容院會提供,究竟是RF射頻減肥嘅有冇科學根據呢?
我上次就大篇幅咁討論過RF射頻V面嘅方法,當中分析比大家聽,RF的確有破壞脂肪令到脂肪細胞釋出細脂肪液嘅情況,從而對於部分減肥也有一定嘅作用.(一般運動瘦身多數會瘦全身,未必能夠好似RF射頻一樣,有局部減肥針對性嘅作用).
Thermage,Tripolllar Pose一類RF射頻減肥機究竟有無效果,其實好取決於個人嘅情況.第一,你要睇部機本身係咪能夠有足夠嘅火力,深入你嘅真皮層,將射頻射入並破壞脂肪組織,一定要做到呢一樣野,先至可以有減肥瘦身嘅效果.第二,就係你本身脂肪有幾厚,我個人嘅觀察就係,射頻減肥對於一啲中等身形嘅人想局部改善身形,效果會最明顯,相反一啲身形比較肥胖嘅人,由於脂肪層真係好厚,即使完成左一個療程,脂肪液成功進入淋巴系統,由於身型都好肥胖,視覺上望落去分別不大.
食減肥藥
講開醫學美容減肥,曾幾何時,食減肥藥都係好流行,好彩呢幾年市民嘅知識增加,明白到減肥藥可能有好大嘅副作用,醫學美容有好多方法,未必一定要用到減肥藥咁誇張.
香港衛生署批准嘅減肥藥xenical,主要嘅作用係防止脂肪油脂份被吸收,所以亦被稱為痾油丸,理論上是適合一啲被醫學界評定為痴肥人士(BMI 30以上)使用,一般人用其他方法減肥可能更加安全.
瘦身美體


text:
行走江湖在職場度,好多「禮」節唔慳得嘅.畀客戶或者消費者心甘情願噉接受公司宣傳廣告,並增加呢個對話呢交流機會,贈送商務禮物係備受企業推崇嘅方法之一.商務禮物不特可以作為宣傳促銷,活動廣告,同時亦都係品牌傳播與企業門面嘅展現方式.如果對於禮物採購呢事掉以輕心,可能會畀送禮嘅一番美意大打折扣!
目錄
商務禮物範疇
商務禮物針對送禮場合或者目的可再細分為會議禮物,文宣禮物,促銷禮物與及展會禮物等.差唔多所有你可以想像嘅到嘅項目都可以作為商務禮物.
商務禮物定制嘅目的
根據調查顯示,近47%嘅公司認為商務送禮係答謝客戶,發展業務方面好有效,39%嘅人認為幾多有啲效,淨係有2%嘅人認為無效.其中,有近70%嘅企業贈送商務禮物係為咗同客戶表達心意,維持得合作關係. 30%係為咗促成同對方達成合作關係.贈送商務禮物之所以成為備受企業推崇且經典不敗嘅方法之一因為係根深蒂固嘅文化中,情與禮,系息息相關嘅,職場上嘅人情,往來,贈送恰當嘅禮物不特可以向客戶表示多謝,同時可以穩定商務合作關係.
商務禮物定制嘅熱門選項
No.1訂造造型USB手指/手機USB手指
雖然已經推出好耐,但仍然受到好多企業嘅青睞,最大嘅魅力莫得滯定制外型結合實用嘅資料存取功能,畀USB手指訂製成為經典不敗嘅活動禮物選項.
兼具Micro USB與USB 2.0接頭嘅OTG手機USB手指更加係商務人士必備!可以即時支援手機與電腦,平板之間嘅資料轉移與儲存.
No.2 手機指環扣
近年嘅熱門禮物非手機指環扣莫屬!適用於各款手機,平板等行動裝置,唔揀機款.訂造可以選擇製作材質與呈現方式,無論係簡單嘅Logo印刷,造型壓克力定PVC軟膠呈現,提供客戶符合預算且多元嘅選項.
▲郵局寶寶造型手機指環採用PVC與鋅合金製成,俏皮又實用.(Photo from Xebe Inc.)
No.3 旅行周邊用品
寫字樓睇到,用到嘅文具奶似係原子筆,便利貼,月歷等都係禮物製作嘅尋常選項.近幾年,因為旅遊觀光嘅發展,加埋係外國花費嘅門檻降低,出遠門唔再係一年一次奢侈安排.唔論係國內定外國旅行,只要有背囊嘅地方,行李吊牌,旅行收納袋,折疊包與及護照機票包等就係必備好旅伴.係禮物上加埋專屬嘅logo同標誌,分分鐘去到宣傳效果.
商務禮物嘅贈送時機
節慶日送禮—
春節,中秋,聖誕節等,係節來臨嗰陣送上充滿問候與祝福嘅小禮物,係一件暖人心嘅舉動,更有「勿忘我」含意,保持聯繫與互動.
企業活動送禮—
舉辦展覽會議,週年慶典,活動宣傳……時都係商務禮物贈送好時機.當面送禮物畀客戶,不特可以藉住機寒暄幾句,了解近況需求,客戶更可唔可以感覺到企業嘅畀心機同積極.


text:
相信大家都知道澳門係葡萄牙嘅殖民地,上次我就去左澳門自由行,行左好多景點,特別係去左唔同別緻同有風味嘅打卡點.當中我尤其鍾意佢街上有好多葡式嘅建築物,完全感受到澳門中西合壁嘅文化.去完澳門令我好想親身去一次葡萄牙,所以就有今次嘅葡萄牙之旅喇~
去之前有特登做足功課架,里斯本最適合嘅旅遊季節呢就係春天同秋天.又可以擁有舒服又唔熱嘅天氣,景點人唔多.而夏天就係旺季,唔單止市區有旅遊人潮,海邊更加係迫滿左來自世界各地嘅度假遊客.呢個時嘅房價超高,甚至一床難求.提提大家,葡萄牙嘅節日唔少,遇到節日哥陣房價都會高漲,除非特別想參加某節日,唔係嘅話都係避開節日去會好啲.
同大家講下里斯本嘅歷史先啦~
里斯本喺西元前曾經被羅馬帝國統治,8~12世紀為地中海一帶最重要嘅貿易城市;13世紀時為葡萄牙首都;16世紀為當時歐洲重要嘅商業中心.不過里斯本喺1755年發生達8級以上嘅大地震同隨之而來嘅海嘯,成座城市同港口遭受到嚴重嘅破壞,國力大受影響.19世紀又有拿破崙入侵,里斯本被破壞得更嚴重.而2008年嘅金融海嘯令葡萄牙失業率居高唔下,促使唔少居民遠走他鄉,另謀他職,亦因此葡萄牙第一大城里斯本,第二大城波爾圖街道上有唔少空屋.
再黎就講下里斯本機場到市區嘅交通……從呢張「里斯本地鐵圖」就可以睇到里斯本機場(Aeroporto站,紅線最末站)去市區(綠線Rossio站或Baixa-Chiado站)其實只要搭地鐵就可以方便抵達.
咁由里斯本機場要點搭地鐵呢?
一抵達里斯本機場之後,先喺遊客服務中心買24小時嘅里斯本卡Lisboa Card.買好里斯本卡Lisboa Card就向遊客服務中心右手邊,Vodafone前方嘅出口走,右轉就可見到機場地鐵入口.
呢個就係機場地鐵入口,站名:紅線Aeroporto站.
市區交通主要都使用Viva卡(Viva Card),需要購買Viva卡時就喺自動售票機選擇「with Card」.若果已經有Viva卡,就只需要喺機器選擇「without Card」加值即可.
里斯本交通票種類分成三種:
- 單程票(Viagem Carris/ Metro):一小時之內可使用市區公車,電車,地鐵.
- 一日票(Bilhete 24h Rede):含公車,地鐵,Tram路面電車,斜面纜車,各式電梯等,時間計算方式以打票那一刻開始算往後嘅24小時.
- 自己儲存金額(Zapping):儲值後按次扣款,而加值額度唔同,送嘅額度也唔同.
提醒大家,同一張Viva卡無法同時進行三種票種,需前一種額度用完先可以再換成另一種.同埋未用完嘅額度可連同卡片,收據一齊退返.不過根據我嘅經驗,Viva卡用到最後都爛爛地,最後唔會特別攞去退款喇.
里斯本嘅地鐵站幾新穎嘅,都有貼心嘅殘障,婦幼通道!
電車好乾淨,有別於義大利羅馬,法國巴黎地鐵嘅髒亂,只係出國難免會擔心治安問題,所以就算喺望落咁安全嘅環境下,我都會把貴重物品放喺唔易攞到嘅地方,小偷要偷都係會偷到啲唔值錢嘅野.
由從機場去里斯本市區就要喺Alameda站轉車,轉搭綠線往Cais do Sodre方向,喺Rossio站下車.里斯本地鐵站月台都有英文顯示目前線別,列車仲有幾分鐘進站等資訊,對旅客非常便利!
每一條地鐵線都有各自嘅符號做代表,紅線係羅盤,綠線係帆船,黃線係花,藍線係海鷗,而且上面亦有標注喺邊一個停靠站有殘障出口,火車站,碼頭,遊客中心,呢點真係幾貼心嘅!
抵達Rossio地鐵站後,一出來就係無花果廣場(紅色框框),另一邊係往Rossio車站(藍色框框),也就係搭乘前往辛特拉火車嘅地方.
每次要去旅行最苦惱嘅莫過於「要住喺邊」啦!尤其位係地形崎嶇起伏,坡街遍佈嘅里斯本,若果真係要拖著行李喺市區周圍行,唔係腳痠就係行李箱拖到爛!所以喺Rossio火車站旁嘅「My Story Hotel Rossio」係許多人嘅首選,步行至Rossio火車站或者地鐵站皆只需5分鐘,附近餐廳選擇又多,又有櫃檯員工熱情同友善咁用英文提供解說.
好多旅遊書將里斯本依行政區做劃分介紹,但係我覺得要睇明呢啲行政區範圍都唔係咁易,反而用大家熟少少嘅地鐵站做簡單分類或者會比較清楚.所以我就將里斯本劃分為貝倫區,Rossio地鐵站周圍,Baixa-Chiado地鐵站周圍三個區域.
貝倫區
貝倫蛋塔老店 >> 哲羅姆派修道院 >> 貝倫塔 >> 發現者紀念碑 >> 魚罐頭老店
想要前往貝倫區,只要喺「無花果廣場」(Praça da Figueira)搭714號公車,約35~40分鐘喺Mosteiro dos Jerónimos修道院站落車.由於無花果廣場周圍都係公車站牌,廣場中間有露天市集擺攤,有時公車站牌唔易辨識,喺google map上做標註位置就比較清楚!其實走呢路線嘅乘客還真唔少,有時看人多也蠻好辨認嘅~
貝倫蛋塔老店Pastéis de Belém
蛋塔百年老店Pastéis de Belém係用古老方法整蛋塔,神秘古老配方寫左喺一本手冊裡面,放喺店入面一個無咩人知嘅地方.由於貝倫區鄰近港口同修道院,風景優美,當地人習慣黎呢度悠閒放鬆,買個蛋塔做下午茶點心.一場黎到點可以唔去朝聖,品嚐下葡萄牙人嘅傳統點心!
哲羅姆派修道院 (音譯為熱羅尼莫斯修道院,Mosteiro dos Jerónimos)
過去葡萄牙知名探險家–達伽馬計畫前往印度前就曾來哲羅姆派修道院祈禱,令到呢座修道院一砲而紅,後來成為葡萄牙船員們出海前必來祈禱嘅教堂.修道院採「曼努埃爾式」風格帶入各種航海元素,氣勢更加雄偉華麗.從哲羅姆派修道院可以一探當時葡萄牙作為海上霸主輝煌嘅過去,因此佢被納入世界遺產嘅行列!
貝倫塔Torre de Belém
1520年葡萄牙國王曼努埃爾一世為慶祝航海家達加馬從呢港口出發航行世界一周以同保護首都里斯本,於此地興建貝倫塔呢座防禦性碉堡.貝倫塔係曼努埃爾風格最具代表性嘅建築物,同附近嘅熱羅尼莫斯修道院一齊列入世界遺產行列,係里斯本極具代表嘅地標.
發現者紀念碑Monumento aos Descobrimentos
當初葡萄牙船員水手們於1418年首次出航就係從里斯本呢個港口出發,後來陸續發現唔少新土地,為葡萄牙帶來大量嘅經濟收入,讓歐洲各國也群起效尤嘅爭相喺海上爭奪霸權,形成後人所稱嘅「大航海時代」同「地理大發現」,開啟葡萄牙航海史重要嘅一頁.為左紀念此事,葡萄牙喺1940年舉辦世博會時製作「發現者紀念碑」,成為里斯本重要地標之一.
魚罐頭老店Conserveira de Lisboa
回程時順路可以行下喺Comércio Square廣場附近嘅魚罐頭老店.Conserveira de Lisboa堅持採用新鮮上等魚貨搭配簡單調味入罐,唔用防腐劑做保存,可保存數年以上,仲越放越香,越醃越好吃呀!外觀用心嘅包裝將唔起眼嘅魚罐頭形塑成相當有特色嘅紀念品,自用送禮都啱!
Baixa-Chiado地鐵站周圍
百年書店Bertrand Livreiros >> 雜貨鋪A Vida Portuguesa >> 巴西人咖啡 >> 黃色電車
百年書店Bertrand Livreiros
Bertrand Livreiros書店經營至今將近300個年頭,經歷過里斯本大地震,19世紀內戰,20世紀革命同葡萄牙近幾年來嘅金融危機,喺葡萄牙最艱難時刻仍屹立唔倒,係目前世界上最古老仲經營緊嘅書店,佢仲有金氏世界紀錄所認證嘅證書架!
雜貨鋪A Vida Portuguesa
A Vida Portuguesa雜貨鋪為左極力保存令人深深著迷嘅葡萄牙傳統老商品,所以創辦人集結一啲獨特品牌來經營一間「有溫度嘅雜貨鋪」,保留葡萄牙人老中青三代嘅共同回憶,也讓外國觀光客重新認識屬於葡萄牙嘅喺地品牌.佢亦都被Timeout雜誌評選為里斯本最值得逛嘅10大在地店家之一!
巴西人咖啡Café A Brasileira
位於地鐵站Baixa-Chiado旁嘅巴西人咖啡擁有百年歷史,專門販售巴西咖啡,過去曾經係知識份子,文人雅士聚集嘅場所,如今已成為里斯本具代表性嘅咖啡館.喺巴西人咖啡館前座位區就能欣賞里斯本經典嘅28號小黃電車來回穿梭,或者可以喺呢裡品嚐一杯咖啡,等待28號電車停靠後再上車!
28號黃色電車
里斯本嘅28號黃色電車非常熱門,唔少遊客都搭電車遊車河,欣賞里斯本景致.車上幾乎一位難求,連旅館服務人員都建議我去搵少人啲嘅車站上車.里斯本電車唔單只有黃色電車,也有紅色,綠色,有興趣嘅朋友唔妨先查查個電車路線再決定要唔要同大家迫呢架熱門黃色電車!
Rossio地鐵站周圍
聖胡斯塔電梯 >>豬扒包Casa Das Bifanas
聖胡斯塔電梯 Elevador de Santa Justa
里斯本到處都要爬斜坡或樓梯,政府就喺城市最需要爬坡嘅地方設置升降梯或斜坡纜車,以減輕大家嘅負擔.市區內嘅四座電梯,大家行街最容易見到最出名嘅聖胡斯塔電梯,佢嘅看台可以望晒成個里斯本市區,風景優美,心曠神怡,係里斯本必遊景點之一!
豬扒包Casa Das Bifanas
豬排喺大鍋滷汁中熬煮,口感軟嫩,唔塞牙縫,上下採用外酥內軟嘅圓麵包夾著,就係一道葡萄牙道地平民小吃–豬扒包!而里斯本豬扒包最有名嘅莫過於Casa Das Bifanas呢家店,係豬扒包嘅發源地,唔會有肉過鹹或麵包太硬嘅問題,係一家相當受到華人喜愛嘅餐廳!
繼里斯本之後葡萄牙嘅第二大城市就係波爾圖.搭里斯本北方火車,車程係兩個幾鐘.波爾圖因輸出大量葡萄酒而貿易興榮,連葡萄牙嘅國名都係咁黎.波爾圖於1996年被登錄世界遺產嘅老城區,巷弄間有住大航海時代嘅繁榮樣貌.杜羅河畔純白壁垣,橘紅屋頂嘅民家,居民晾曬衣物和孩童嬉戲嘅身影,堪稱為波爾圖最樸真,最美麗嘅風景之一.
路易一世大橋(PONTE DOM LUÍS I)
矗立於杜羅河上嘅道路鐵路共有橋樑,連接波爾圖市區同好多葡萄酒莊園嘅加亞新城區.呢座橋由設計巴黎艾菲爾鐵塔嘅設計師弟子所建構,寬約8公尺,上層全長約395公尺,供鐵道和人行道之用;下層長約174公尺,作為車道與人行道.其中從上層望出了景色尤其迷人,吸引了許多觀光客佇足,不過因為鐵道和人行道之間嘅間隔比較窄,行嘅時候要注意安全.
聖方濟各堂(IGREJA DE SÃO FRANCISCO)
「聖方濟各堂」為波爾圖市區內最突出嘅一座哥德式建築,內部以巴洛克式裝修為著稱.1233年由桑喬二世(Sancho II)修建,採用左當時從殖民地巴西運來嘅200公斤金塊雕刻裝飾,與教堂質樸嘅外觀相當有反差.呢啲雕刻工法被稱為Talha dourada,以黃金來雕琢教堂內部巴洛克式裝潢,精緻輝煌.仔細一望,左側從門口數過來第二間禮拜堂內有著名嘅基督教家譜「基督之樹」.
SANTA CATARINA大道(RUA DE SANTA CATARINA)
位於波爾圖市中心自由區廣場(Liberdade)往東邊延伸嘅購物街,喺呢度可以搜刮道地土產,服飾首飾,當然有好多咖啡和餐廳,經常充斥著觀光人潮.唔好唔記得要去一去老咖啡店「Café Majestic」,外觀嘅雕刻精緻華美,店入面就有著沉穩奢華嘅氣氛,座無虛席呀!
河濱區(CAIS DA RIBEIRA)
位於杜羅河沿岸,自古為船舶停靠處而如今依然可以見到河上遊覽船;岸邊成排咖啡店和餐廳林立,擺滿桌椅嘅戶外區域經常充滿著觀光人潮,相當熱鬧.除了飲食外,呢度都有唔少販賣紀念品嘅路邊攤位,從手工刺繡嘅小雜貨到首飾應有盡有.
教士塔(TORRE DOS CLÉRIGOS)
位於一座巴洛克式教堂嘅鐘塔,高約76公尺,天氣好哥陣登上高塔俯望波爾圖橘紅色屋瓦群,美不勝收.當然仲要遠望加亞地區嘅風景,黎波爾圖點可以錯過登高望遠嘅機會!
#寫出你遊歷 #hutchgo資助旅費1000蚊


text:
理解Coco Bond嘅一個重點,係要明白損失分擔機制(Loss Absorption).市場上主要有兩種分類 — 由債轉股或者係削減債券嘅票面值.之前引述過 《CoCo issuance and bank fragility》 呢份研究指,Coco 市場發展初期(2012或以前)債轉股係較常用嘅機制,但之後削減本金嘅Coco Bond愈黎愈常見.
下圖右,紅棒為債變股嘅Coco嘅發行量,藍色則為削減本金Coco嘅發行量:
有無咩原因會令削減本金嘅Coco相對愈黎愈流行呢?
五位負責研究嘅學者就嘗試提出一個模型去理解呢個趨勢.假設銀行發行Coco嘅決定全部落係股東身上,咁係削減本金同債轉股之間應該點㨂?
簡單講,股東當然唔會鐘意債轉股Coco.因為當銀行陷入困難而Coco需要作轉換,銀行嘅流通股份會多左,即係分薄原有股東嘅權益.同一時間,Coco轉換成股票嘅得益主要會落係持有該銀行欠債嘅人士,特別係持有無抵押債券嘅投資者.因為當銀行倒閉持有呢批債券嘅人可以收回嘅款項一般較少,甚至好易血本無歸;但如果Coco將銀行部份欠債變成股份,一方面減低銀行違約嘅機率,同時又會幫銀行消除部份債項,令銀行破產時持有無抵押債券人士可收回款項(同機率)上升.
換言之,債轉股Coco基本上係用股東嘅利益去補貼持債人嘅回報,亦因此股東理論上唔會願意採用呢種損失分擔機制.
另一方面,削減本金機制就會係銀行出現困難時,透過扣除持有Coco人士回報黎為銀行減債,呢個方案當然會較受銀行股東歡迎.同時,相對於股債轉換,削減本金機制係100%債券,呢個特質令佢嘅定價成本較低及市場接受程度較高.
當然,削減本金唔係無佢嘅缺陷.如果股東知道銀行嘅損失會Coco股東包底,就會有動機去作更高風險嘅投資,特別係接近Coco轉換條件嘅時候,就更加有動機去作高風險行為;相反,債轉股就會可以減輕呢個問題.
幾位研究員個模型另一推論,係銀行嘅資本充足水平同股東願意發行Coco嘅程度,係具倒U型關係.即係當銀行資本水平偏低時,銀行股東唔會太想發行Coco,特別係,因為得益主要會落係銀行債券持有人身上,但股東就要承擔發行成本同對股價潛在嘅影響.
係銀行資本水平好高時,股東亦會覺得發行Coco係浪費資源;情況就正如銀行有多資本個時,係唔會無故發新股融資一樣.因此佢地個模型估計,銀行偏向只係資本水平唔太多又唔太少嘅時候,先最有動機去發行Coco 融資.
研究員利用2009年至2015年發行嘅Coco數據作實證驗證,睇下模型嘅推論同現實情況相唔相似.根據佢地嘅Regression結果,銀行嘅Tier 1資本水平愈高平均而言就會愈早發行Coco;數字估算係當Tier 1資本水高一個百份點,銀行就會早3.8個月發行Coco(平均係要2009年1月計後55.7個月先會首次發行).
呢個數據係同模型中,資本偏低嘅銀行較唔願意發行Coco接近.但可惜係期內資本水平極高嘅銀行唔多,唔能夠驗證高資本嘅銀行係咪都唔願意發行Coco.另一個實證結果就係資產同Tier 1資本較多嘅銀行,傾向願意發行削減本金Coco嘅情況較明顯.
總結成篇文嘅論述,銀行發行Coco嘅故事係一般而言,較有規模而且資本較充足嘅銀行唔會咁易出現困難(即係Coco 轉換嘅機率唔算太高)但亦因為資本唔係極高,仍可以從發行Coco黎降低銀行出現資本不足嘅風險(即係可以降低信貸溢價開支),所以願意發行Coco 黎融資.當銀行發行Coco時,就會傾向選擇行削減本金嘅Coco,而唔係債轉股個種,因為股東從中嘅得益最大.明唔明?


text:
胸甲騎兵
胸甲騎兵(Cuirassier),係裝備咗胸甲,馬刀同火器嘅騎兵,最早出現喺15世紀後期嘅歐洲.呢一個兵種繼承咗中世紀重騎兵響戰場上嘅地位,主要活躍喺16世紀中期至20世紀初嘅歐洲戰場.
史改
16-17世紀改
最初嘅胸甲騎兵同中世紀後期全副武裝嘅重騎兵好相似,佢哋戴全罩頭盔嚟保護成個頭,着住重型鎧甲保護成條頸同上半身,腳同膝頭嘅前側.胸甲騎兵同重騎兵最顯著嘅分別係佢哋唔再使用長槍或者戰錘,而係用輕便火槍同馬刀作為武器,另外佢哋為咗方便裝彈藥,唔再穿笨重嘅護手,並且亦都唔再用保護馬匹嘅鎧甲[1].
16世紀中後期,隨住步兵長矛嘅廣泛使用同火器嘅興起,槍騎兵逐步退出歷史舞台,取代槍騎兵地位嘅胸甲騎兵開始一個獨立嘅兵種.到17世紀中葉,全身鎧甲逐漸過時,胸甲騎兵開始改着較為輕便嘅胸甲(法文:cuirasse),Cuirassier呢個名開始出現[2].
18-20世紀改
胸甲騎兵着嘅盔甲隨住時代嘅演變逐漸減少,到18世紀末葉,胸甲騎兵嘅裝甲已經僅限於頭盔,只有法國,奧地利,普魯士同俄羅斯嘅胸甲騎兵仍然着胸甲.喺近代嘅燧發槍面前,胸甲已經好難為騎兵提供有效嘅防護.除咗增強衝鋒時嘅動量之外,胸甲發揮嘅作用已經主要係心理上面:一方面增強騎兵進攻嘅信心,一方面對敵人產生震懾作用.一戰爆發前夕,法國一共擁有12個胸甲騎兵團,德國有10個(其中2個係衛隊性質),俄羅斯有3個(都係皇家衛隊).德國同俄國胸甲騎兵從19世紀末開始只係將胸甲作為和平時期嘅閱兵服裝.英國響拿破崙戰爭之後亦都為三個王室騎兵衛隊裝備咗胸甲,但係只有法國喺一戰開始之後將着胸甲嘅胸甲騎兵部隊投入實戰,直到1915年10月,着胸甲作戰嘅命令正式撤銷[3].
20世紀以後改
現今仍然有騎兵部隊用胸甲作為正式場合閱兵時嘅穿着,包括英國王室騎兵衛隊,西班牙王室衛隊同意大利共和國總統衛隊等等,不過呢尐部隊大部分都唔用「胸甲騎兵」呢個名.


text:
阿仔有自己張床仔,同大人床相連,往來無阻隔.
平時點樣喺自己床仔玩都好,一到瞓覺時間,小朋友總有百幾個理由爬返去大人床.
由一歲大小同床開始,我地一家三口好似冇乜點用正常姿勢瞓過覺:為左避開自由瞓覺,碌嚟碌去嘅大帝,我地有時一家人打横瞓,有時倒轉頭瞓.每日瞓醒,都喺唔同位置搵到阿仔,有時去左我地中間,有時喺我地腳底,有時好似馬戲表演咁,發現佢喺床沿邊,在跌與未跌之間安睡.
最悲慘一次,係畀一陣餲味催醒,睜開眼就見到一個包住尿布嘅 pat pat 喺我頭頂.
想唔想阿仔習慣自己瞓呢?係想佢獨立啲嘅.
但也不捨每朝摸到腳仔手仔面珠 dun 喺枕旁嘅親密時光,老公成日都提住:男仔黐阿媽,最多十年.
三年幾前生左呢個調皮仔,得到一個全世界最迷戀我嘅男子,呢種媽媽嘅滿足同珍惜,老公點會明.
小朋友開始想有自己的房間,願意瞓係床仔,自己著衫唔畀父母幫手,每一日,逐步邁向獨立.
十年之後,當佢嘅世界大到唔淨止父母時,會唔會留住一段喺被竇入面暖笠笠,軟綿綿嘅記憶呢?
圖 / 文:二花
(作者小檔案)
二花:一個鍾意畫畫寫寫搵野忙的媽媽,家務廚藝極需改善的主婦
文字和圖像獲 一個個 Onegogo授權刊登,請勿自行轉載.


text:
首先,之前係約定星期六同wenday去j 小姐屋企度食飯兼食榴槤,但唔知點解個個都好似無0左件事咁,最後當然係不了了之.我就搵0左daddy媽咪去飲茶喇!
飲完茶,諗住返屋企整0野預備出去,事關今晚要去Helen 的BBQ Birthday Party,雖然突然落雨落到癲,但諗住唔係露天應該風雨不改啦,點知MSN 見到佢,佢話cancel ,too bad.不過都好明白佢諗乜0既,就算大家都唔介意落大雨照出去,但佢當然唔想大家咁0既環境都仲要出到小欖咁遠同佢慶祝,唔想大家辛苦,而且落雨又的確係會令人無哂mood 0既.既然係咁,想話再同佢搞,佢都話唔好,佢話佢生日都過0左咁耐(5月6日),今年又咁多奇怪0野,就由佢把啦.傻婆,雖然你咁講,我就覺得食餐飯就點要啦,期待同你食飯呀!
期間Helen 又因為有d 0野好唔開心,我當然樂意洗耳恭聽啦,之後忽發奇想,所以以我只得3歲0既畫功畫0左幅畫俾佢,希望佢開心返啦!不過個衰婆竟然放0左上日記,oh shit,樣衰死喇!
無得出街,我竟然唔係諗搵街去,亦唔係諗上網做自己0野,更唔係覺覺豬休息0下,我第一個念頭,竟然係諗:唔駛出去,咁咪有時間煮飯等老公聽日有得帶囉.跟住仲要即刻去煮果0下勁囉,仲順手洗埋碗,救命!我今朝已經一起就諗,趁老公唔0向屋企要執屋囉!死喇,變0左妹仔呀,點解會咁架?!需知道我係從來都勁憎做呢 d 0野囉,同埋我幾乎洗親碗打掃親就會爛手0架囉!(Coz of my 皮膚非常敏感>_<)我點會淪落到變成妹仔格,0下0下都諗住做0野0架,救命呀!
不過當然,我只係我老公御用的,其他人唔駛旨意!
雖然煮0左飯,但老公提議出街食,因為我想去又一城拎返果套我留0左0既限量版化妝品,所以佢就話就0岩時間,0向果邊等埋一齊食埋0野先返屋企,我當然話好啦!因為又一城有我最愛0既板前嘛!
點知拎返套化妝品,就去板前拎位,竟然二百幾張,wht the fish!!本小姐當然唔會等啦,傻0既咩,早d 食飽飽返屋企攤抖好過,有諗過外賣返去,但點都唔及入去坐定定享受好囉,所以轉戰food court,食我都ok 鍾意0既味千喇.其實都好好味啦,哈哈!
食飯仲有時間逛逛,去0左Log-on 行,見到une nana cool 好多款Bra Bra 都好靚呢,我都係時候要買返d新,點知除0左我最鍾意果個之外,其他全部都無我個size 囉,唉,呢間0野d size 真係,搞到我個成日都有得睇無得買,不過我發現好多呢d 款色多0既內衣舖,都係好多款都無我個size ,好灰呀,我好鍾意買靚靚內衣0架嘛!因為咁,我就淨係買到一個喇!
跟住揀0左對好可愛0既Bra 帶,仲有好多得意貼紙就走喇,因為人地收舖喇!
我同0左老公講我變0左妹仔,不過淨係佢0既妹仔,哈哈!其實,我係超幸福的妹仔啦!雖然我老公有時都會激死我,搞到我唔開心,又唔識得我,d脾氣又唔係太好,但我知佢個心係勁錫我啦,呵呵呵!
呢套就係我等0左好耐終於返貨0既Bobbi Brown Classic Pink Collection,呢個Collection 0岩哂鍾意粉紅色又襯到Pink colour 0既我!
呢份就係我買返黎0既0野食,全部都係味千0既小食呢,哈哈~
呢個係老公買0既印尼炒飯,有蝦片好好味的~~
我真係覺得呢個Bra Bra 好靚囉,隨佢附送個pad 都係有lace 架,勁靚!!
呢對Bra 帶非常之kawaii 呢,好鍾意d 小青蛙,有鴨仔款0架,不過老公話呢個靚d~
呢個係我前排買0既Kitty 褲褲,好懷舊feel,又超可愛呢!